Kolegice i kolege otvaram 2. izvanrednu sjednicu Hrvatskog sabora i sve vas srdačno pozdravljam. Izvanrednu sjednicu Hrvatskog sabora sazvao sam na temelju članka 197. i 198. Poslovnika Hrvatskog sabora što znači uz prethodno pribavljeno mišljenje klubova zastupnika. Gospođe i gospodo zastupnici, prijedlog dnevnog reda primili ste uz poziv na klupe. U dnevnom redu koji sam predložio za 9 zakona je predloženo donošenje po hitnom postupku. To su, 1. Prijedlog Zakona o Vladi Republike Hrvatske, s konačnim prijedlogom zakona, hitni postupak, prvo i drugo čitanje, P.Z. br. 4. 2. Prijedlog Zakona o ustrojstvu i djelokrugu ministarstava i drugih središnjih tijela državne uprave, s konačnim prijedlogom zakona, hitni postupak, prvo i drugo čitanje, P.Z. br. 3. 3. Prijedlog Zakona o sustavu državne uprave, s konačnim prijedlogom zakona, hitni postupak, prvo i drugo čitanje, P.Z. br. 2. 4. Prijedlog Zakona o izmjenama i dopunama Zakona o obvezama i pravima državnih dužnosnika, s konačnim prijedlogom zakona, hitni postupak, prvo i drugo čitanje, P.Z. br. 8. 5. Prijedlog Zakona o izmjenama i dopunama Zakona o državnim službenicima, s konačnim prijedlogom zakona, hitni postupak, prvo i drugo čitanje, P.Z. br. 1. 6. Prijedlog Zakona o izmjeni Zakona o izborima općinskih načelnika, gradonačelnika, župana i gradonačelnika Grada Zagreba, s konačnim prijedlogom zakona, hitni postupak, prvo i drugo čitanje, P.Z. br. 5. 7. Prijedlog Zakona o izmjeni Zakona o lokalnoj i područnoj /regionalnoj/ samoupravi, s konačnim prijedlogom zakona, hitni postupak, prvo i drugo čitanje, P.Z. br. 6. 8. Prijedlog Zakona o izmjenama Ovršnog zakona, s konačnim prijedlogom zakona, hitni postupak, prvo i drugo čitanje, P.Z. br. 9. 9. Prijedlog Zakona o izmjeni Zakona o javnim ovršiteljima, s konačnim prijedlogom zakona, hitni postupak, prvo i drugo čitanje, P.Z. br. 7. Ima li tko od zastupnika primjedbe na hitnost postupka kod donošenja predloženih zakona? Izvolite, gospodin Matušić.
Zahvaljujem gospodine predsjedniče. U ime kluba HDZ-a i HGS-a tražim stanku od pola sata radi konzultacija oko dnevnog reda. Tražim stanku od 30 minuta radi konzultacija o dnevnom redu, jer smo dobilo ovo tek … [[Govornik se ne razumije.]]
Gospodine zastupniče, moram vas obavijestiti po Poslovniku da se stanka ne može tražiti prije utvrđivanja dnevnog reda, pa dok utvrdimo dnevni red, pa bi vas molio da onda vi izađete sa prijedlogom. … [[Upadica se ne razumije.]] E ali dnevni red se utvrđuje pa onda. To je po Poslovniku sigurno tako. Na isto vam dođe. Je li se još netko javlja? Ne. Gospodin Vinković. Zastupnik Vinković, izvolite.
Zahvaljujem gospodine predsjedniče. Klub HDSSB-a protivi se hitnom postupku donošenja Zakona pod točkom 3., dakle Prijedlog Zakona o sustavu državne uprave, s konačnim prijedlogom zakona, pod 4. Prijedlog Zakona o izmjenama i dopunama Zakona o obvezama i pravima državnih dužnosnika, Prijedlog Zakona o izmjenama i dopunama Zakona o državnim službenicima, Prijedlog Zakona o izmjeni Zakona o izborima općinskih načelnika, gradonačelnika, župana i gradonačelnika Grada Zagreba, s konačnim prijedlogom zakona, 7. Prijedlog Zakona o izmjeni Zakona o lokalnoj i područnoj /regionalnoj/ samoupravi, s konačnim prijedlogom zakona, jer mnogi od njih nisu u skladu s Ustavom Republike Hrvatske.
Je li se još netko javlja? Gospodin Vladimir Šeks, zastupnik. Izvolite.
Hvala lijepo gospodine predsjedniče. Ja osobno držim da Prijedlog Zakona o izmjeni Zakona o lokalnoj i područnoj (regionalnoj) samoupravi, s konačnim prijedlogom zakona i Prijedlog Zakona o izmjeni Zakona o izborima općinskih načelnika, gradonačelnika, župana i gradonačelnika Grada Zagreba nisu podobni za raspravu jer matični odbor koji bi trebao ih raspraviti po mom stajalištu je Odbor za lokalnu i područnu samoupravu i da u njegov djelokrug spadaju ova dva zakona. Ova dva zakona je raspravio i Odbor za Ustav, Poslovnik i politički sustav, međutim u djelokrugu poslova i u opisu poslova Odbora za Ustav, Poslovnik i politički sustav spada izbor za tijela jedinice lokalne i područne (regionalne) samouprave, … [[Govornik se ne razumije.]] izbor za tijela, a ovdje se radi o inokosnom načelniku, gradonačelniku, županu i gradonačelniku Grada Zagreba. To nisu tijela. Tijela su vijeće, skupština. Iz tih razloga držim da bi trebalo da Odbor za, kao matični odbor da Odbor za lokalnu i područnu samoupravu raspravi prijedlog ovih zakona. Hvala.
Hvala lijepa. Ako smijem samo ovdje se … [[Govornik se ne razumije.]] gospodinu zastupniku Šeksu, dakle u Zakonu o lokalnoj samoupravi, područnoj (regionalnoj) samoupravi baš piše da su tijela dakle predstavničko tijelo gradonačelnik, župan i načelnik, dakle to piše, dakle to je tijelo, i vi ste dobro rekli zastupniče Šeks da je to nadležnost Odbora za Ustav, jer to je tijelo, ali samo ste vi drugačije to interpretirali. No, tko se još javlja za riječ? Gospodin zastupnik Lesar, izvolite.
Hvala lijepa poštovani gospodine predsjedniče. U vezi predloženih točaka 6. i 7., dakle izmjena i dopuna zakona koje se odnose na lokalnu samoupravu smatram da nisu ispunjene ustavne pretpostavke za hitni postupak izmjene tih zakona. To tim više što u obrazloženju tih zakona predlagatelji nisu dali točno obrazloženje da se ovaj zakon, ova dva zakona bi se trebala mijenjati samo zbog sastava nove Vlade, tog u obrazloženju nema. I također smatram da Odbor za lokalnu (regionalnu) samoupravu jeste matično radno tijelo Sabora kada se radi o zakonima područja lokalne i regionalne samouprave.
Hvala lijepa. Da li se još netko javlja? Ako ne onda idemo na glasovanje. Prvo, tko je za primjenu hitnog postupka kod donošenja Zakona o Vladi Republike Hrvatske, P.Z. br. 4.? Tko je za primjenu hitnog postupka? Tko je protiv? Suzdržan? Hvala. Utvrđujem da je većinom glasova u dnevni red po hitnom postupku uvršten Konačni prijedlog Zakona o Vladi Republike Hrvatske, P.Z. br. 4., jer je 94 zastupnika glasovalo da se ide po hitnom postupku, a 32 protiv toga. Tko je za primjenu hitnog postupka kod donošenja Zakona o ustrojstvu i djelokrugu ministarstava i drugih središnjih tijela državne uprave, P.Z. br. 3.? Protiv? Suzdržan? Utvrđujem da je većinom glasova u dnevni red po hitnom postupku uvršten Konačni prijedlog Zakona o ustrojstvu i djelokrugu ministarstava i drugih središnjih tijela državne uprave, P.Z. br. 3. Da li trebam čitati koji je broj jer i vidite sami gore ili ne? … [[Govornici govore u glas, ne razumije se.]] Hvala. Tko je za primjenu hitnog postupka kod donošenja Zakona o sustavu državne uprave, P.Z. br. 2.? Protiv? Suzdržan? Hvala. Utvrđujem da je većinom glasova u dnevni red po hitnom postupku uvršten Konačni prijedlog Zakona o sustavu državne uprave, P.Z. br. 2. Tko je za primjenu hitnog postupka kod donošenja Zakona o izmjenama i dopunama Zakona o obvezama i pravima državnih dužnosnika, P.Z. br. 8.? Protiv? Suzdržan? Utvrđujem da je većinom glasova, 90 glasova sa 36 protiv u dnevni red po hitnom postupku uvršten Konačni prijedlog Zakona o izmjenama i dopunama Zakona o obvezama i pravima državnih dužnosnika, P.Z. br. 8. Tko je za primjenu hitnog postupka kod donošenja Zakona o izmjenama Zakona o državnim službenicima, P.Z. br. 1.? Protiv? Suzdržan? Utvrđujem da je većinom glasova u dnevni red po hitnom postupku uvršten Konačni prijedlog Zakona o izmjenama Zakona o državnim službenicima, P.Z. br. 1. jer je 90 zastupnika glasovalo za, a 36 je bilo protiv. Šesto, tko je za primjenu hitnog postupka kod donošenja Zakona o izmjeni Zakona o izborima općinskih načelnika, gradonačelnika, župana i gradonačelnika Grada Zagreba, P.Z. br. 5.? Protiv? Suzdržan? Utvrđujem da je većinom glasova u dnevni red po hitnom postupku uvršten Zakon o izmjeni Zakona o izborima općinskih načelnika, gradonačelnika, župana i gradonačelnika Grada Zagreba, P.Z. br. 5., sa 85 glasova za i 42 protiv. Tko je za primjenu hitnog postupka kod donošenja Zakona o izmjeni Zakona o lokalnoj i područnoj (regionalnoj) samoupravi, P.Z. br. 6.? Protiv? Suzdržan? Utvrđujem da je većinom glasova u dnevni red po hitnom postupku uvršten Konačni prijedlog zakona o izmjeni zakona o lokalnoj, područnoj i regionalnoj samoupravi P.Z. broj 6. jer je 84 glasova dato hitnom postupku a 43 je bilo protiv. Osmo, tko je za primjenu hitnog postupka kod donošenja Zakona o izmjenama ovršnog zakona P.Z. broj 9? Protiv? Suzdržan? Utvrđujem da je većinom glasova u dnevni red po hitnom postupku uvršten Konačni prijeldog zakona o izmjenama Ovršnog zakona P.Z. broj 9. jer je 94 zastupnika glasovalo za a 33 protiv. Devet, tko je za primjenu hitnog postupka kod donošenja Zakona o izmjeni Zakona o javnim ovršiteljima, P.Z. broj 7? Protiv? Suzdržan? Utvrđujem da je većinom glasova po hitnom postupku u dnevni red uvršten Konačni prijedlog zakona o izmjeni Zakona o javnim ovršiteljima, P.Z. broj 7. jer je 97 zastupnika glasovalo za a 30 je bilo protiv da se uvrsti ne po hitnom postupku ova točka. Ima li primjedbi na preostale točke predloženog dnevnog reda? Gospodin zastupnik Lesar izvolite.
Hvala gospodine predsjedniče. Primjedbu u ime Kluba na točku 12., 13. i 14. predloženog dnevnog reda iz tri razloga. Prvo, ni za jednu od ovih točaka nije dat ni jedan dokumenat na temelju čega bi Hrvatski sabor mogao voditi raspravu i doista je neuobičajeno da se na dnevni red Hrvatskog sabora uvrštavaju točke dnevnog reda u kojima nije dati ni jedan dokumenat. Drugo, nije naveden predlagatelj dokumenata pod točkom 12., 13. i 14. i u ovom trenutku je nepoznato na čiji prijedlog bi ove točke raspravili. I treće, podsjećam na rokove, ukoliko Hrvatski sabor sutra usvoji predložene dokumente stvaramo obavezu da referendum o eventualnom ulasku Hrvatske u Europsku uniju kažem eventualnom jer konačna odluka je tek na referendumu, mora biti održan najkasnije do 22. siječnja iduće godine. MI smatramo da ne postoji, a nije dato niti jedno obrazloženje zbog čega Sabor o tako važnoj stvari odlučuje na izvanrednom zasjedanju umjesto na redovnoj sjednici koja bi započela 15. siječnja sa pripremljenim i što većim brojem dogovora i oko prethodne odluke i oko odluke o raspisivanju samog referenduma za kojega smatramo da je daleko primjerenije da se održava sredinom veljače nego krajem siječnja jer je nama Hrvatskim laburistima stalo da odaziv na referendum bude preko 70%,…za 70% nama je bitniji odaziv na referendum, a radi se o danima kada završavaju praznici i većina građana neće biti u mogućnosti pratiti taj proces. Nitko nije dao obrazloženje zbog čega ove tri točke i na čiji prijedlog idu na izvanredno zasjedanje, bez ijednog dokumenta prijedloga akta o kojima bi odlučivali i predlažem da se ove tri točke skinu s dnevnog reda i da se o tome glasa sada.
Gospodin zastupnik Burić, izvolite.
Zahvaljujem gospodine predsjedniče Hrvatskoga sabora, u ime Kluba HDSSB-a također smatramo da se radi o prevažnoj temi za budućnost Hrvatske države, da bismo na ovakav način u Hrvatskome saboru raspravljali o dokumentima kako je već rečeno koji nisu stavljeni čak niti pred zastupnike Hrvatskoga sabora i kako onda raspravljati o nečemu a ne znamo o čemu točno trebamo. Rasprava o nacrtu ovih sporazuma trebala je biti provedena prije parafiranja sporazuma dakle prije 9. prosinca 2011. godine i to u Hrvatskome saboru a ne dovoditi Hrvatski sabor pred svršen čin. Dakle, ispada da isto ono što smo zamjerali HDZ-u ali i danas vladajuća većina, sada to isto radi i SDP. Sabor na ovakav način postaje samo dekor, i smokvin list demokracije na što mi u HDSSB-u ne pristajemo i ne želimo to biti. Nismo protiv Europske unije ali nećemo biti ničije lutke na koncu i na kraju krajeva to Hrvatski građani od nas i očekuju zauzimanje takvog stava. Također predlažemo da se ove točke dnevnog reda sada maknu i da se o njima ne raspravlja.
Gospodin Frano Matušić. Izvolite.
Zahvaljujem gospodine predsjedniče. Ono što smo očekivali da se na razini predstavnika stranaka zastupljenih u Hrvatskom saboru dogovori oko ove točke dnevnog reda, i to i sada očekujemo i apeliramo da prije nego što možemo uvrstiti ovu točku dnevnog reda tijekom zasjedanja koja će i trajati sutra, se može uvrstiti, ali da prije nego što se uvrsti na dnevni red da isto postignemo jedan široki konsenzus naš stav oko Europske unije je svima poznat, dakle apsolutno za ali trebamo jasno definirati ove točke koje su pred nama i bilo bi dobro da se konzultacijama na razini predstavnika stranaka u Hrvatskom saboru održi što je mogu prije, to je naš prijedlog prije nego što se ove točke uvrste u dnevni red ali i naravno da izražavamo naš pozitivan stav oko uvrštenja u dnevni red, ali nakon konzultacija sa svim predstavnicima da se postigne jedan konsenzus po ovom pitanju. Mislimo da je prevažno pitanje. I u tom smislu prije nego što se uvrste ove točke dnevnog reda i nakon izvješća Mandatno-imunitetnog povjerenstva, predlažemo da se uvrsti točka izbora potpredsjednika Hrvatskog sabora.
Jel se još netko javlja? Gospodin zastupnik Kajin se javlja. Izvolite.
Evo gospodine Buriću nisu ovdje samo predlagači samo SDP, nego HNS, IDS i HSU. Jednostavno u ovom procesu približavanja Hrvatske Europskoj uniji. Raspravlja se u ovom Domu brat bratu najmanje 10 godina. Pa ako želimo da europski parlamenti ratificiraju ove europske sporazume između Zagreba i Bruxellesa tamo negdje do 1.7.2013. godine, ona po mom sudu i po sudu Kluba IDS-a potrebno je što prije odraditi tu točku. Ja osobno imam puno rezervi do EU, ali imam u ovom trenutku još više razloga da se podrži ovaj sporazum kao što vjerojatno imaju i svi naši izvoznici i oni koji žive od turizma i oni ljudi koji žive uz tu među, uz tu granicu i tome slično. Prema tome, osobno držim da ove točke treba što je moguće prije raspraviti i što je moguće raspisati predmetni referendum za koji pretpostavljam da će se održati 22. Idućeg mjeseca.
Hvala. Može ići prema izjašnjavanju. Dakle, prvo da kažem da ako je nekom nešto nejasno oko predlagača za sve ove točke koje su otvorene kao problematične u smislu toga da se ne zna tko je predlagač, predlagači su klubovi zastupnika SDP, HNS, IDS i HSU. Drugo, očekuje se svaki čas da će doći materijali na klupe, ali kako je gospodin Lesar dao konkretan prijedlog, a podržao ga je i koliko sam ja razumio zastupnik Burić, onda se mi moramo izjasniti da li točke 12., 13. i 14. ostaju u predloženom dnevnom redu ili ne. Pa ja zato stavljam na glasovanje, a formulacija glasi, dakle stavljam na glasovanje da se točka 12., 13. i 14. predloženog dnevnog reda da se te toče uvrste u dnevni red, da ostanu u dnevnom redu kao što je predloženo, dakle točka 12., 13. i 14. Tko je za? Takav je Poslovnik, radimo po Poslovniku. Hvala. Tko je protiv? Dobit ćete gospodine Lesar samo da završimo. Tko je protiv? Suzdržan? Po Poslovniku kada ništa ne činiti kao i kod redovitog glasanja, onda se smatrate da ste suzdržani, dakle ako niste ni za ni protiv. Poslovnik je takav. Ja ne mogu nego držati se Poslovnika. Dakle, utvrđujem da pošto je 85 zastupnika glasovalo za, 38 suzdržano, 6 je bilo protiv, da točke 12., 13. i 14. su uvrštene u dnevni red, tj. glasat ćemo o njima, ali da ostaju u dnevnom redu. Bila je povreda Poslovnika istaknuta od strane gospodina zastupnika Lesara. Izvolite.
Gospodine predsjedniče, nećete sada dva puta glasati o točkama dnevnog reda. Ja sam predložio glasanje o izostavljanju tih triju točaka iz dnevnog reda po poslovnički. O mojem prijedlogu da se trebalo glasati.
I glasali smo.
Ali ste okrenuli pitanje.
Da, zato što to tako Poslovnik nalaže.
I sada ćete ponovno glasati o tim točkama?
Ne, nećemo više glasati, jer smo izglasali ovaj vaš prijedlog.
Bez materijala za saborske zastupnike gospodine predsjedniče. Ja vas moram podsjetiti tekst prisege koje smo položili danas svi.
Molim vas, rekao sam da se materijali samo što se nisu našli pred vama.
Ja trebam … [[Govornik se ne razumije.]]
A što se tiče prigovora gospodina zastupnika Matušića, mogu reći da to ne utječe na vid. Konzultirajte se sa predstavnicima stranaka ovo što ste rekli.
Gospodine predsjedniče, prvo nismo dobili materijale, drugo niste uopće reagirali na naš prijedlog. Mi smo očekivali da će se predstavnici vladajućih stranaka odazvati ovom prijedlogu da se sastanu predsjednici stranaka i Hrvatskog sabora i da se konzultiraju po ovom pitanju. O čemu se odlučilo sada? O nečemu što ne postoji na papiru. Mi to nemamo ni na papiru. I drugo, imali smo konkretan prijedlog, dakle očekivali smo da će predsjednici stranaka vladajućih se očitovati o našem prijedlogu da se sazovu konzultacije. Mi nismo protiv stavljanja na dnevni red, nismo ni suzdržani, a niti smo bili protiv. Ali jednostavno trebalo je prije toga napraviti konzultacije, o kakvom se tekstu radi, usuglasiti taj tekst, jer doista je riječ o prevažnom pitanju. Apsolutno smo za EU i doista je neprilično da nas stavljate u ovakvu situaciju zato što ste jednostavno trebali poslušati naš prijedlog da želimo čuti izjašnjavanje predsjednika stranaka koji ovdje sjede u Hrvatskom saboru i gospodin Milanović i gospođa Pusić i ostali predsjednici stranaka koji su tu, odnosno pardon, gospodin Čačić. Trebali smo čuti njihov odgovor na naš prijedlog. I drugi prijedlog je bio da se točka izbora potpredsjednika premjesti iza izvješća Mandatno-imunitetnog povjerenstva, upravo iz tog razloga.
Hvala lijepa. Molim? Izvolite. Zastupnik Igor Dragovan.
Samo da odgovorim vezano na inicijativu iz Kluba HDZ-a, možda gospodin Matušić ne zna ali u tijeku su dogovori oko održavanja sastanka predsjednika svih stranaka tako da te konzultacije možda vam nisu rekli, ali teku sa ljudima iz vašeg kluba i prema vašoj predsjednici.
Utvrđujem da je dnevni red prihvaćen i prelazimo na rad prema utvrđenom… … /Buka u dvorani./… Molim? … [[Govornici govore u glas, ne razumije se.]]
Gospodine predsjedniče Sabora, na isti način kao da je dobio…
Vi ste si, sami ste si dali riječ, samo nisam vidio koju ste pločicu stavili [[Upadica Vinković: Molim?]] Koju ste pločicu stavili? Pločicu koju ste?
Pločicu, ja nisam vidio, nisam, digao sam ruku isto kao i gospodin Dragovan. Gledajte, ovih šest glasova za ne znači da je HDSSB protiv Europske unije, međutim protiv ovakvog je javašluka i protiv ovakvog nasilja demokracije. Jer to da se materijali ovako važni tek štampaju, to je isto kao da kažete da će novi strip izaći za 3 mjeseca, Zagor klasik. Ja ne znam da li su Hrvati tako ulazili u Jugoslaviju 918., ili su ulazili tako '45. u ovu novu bez ijednog dokumenta. Prije nekoliko dana predsjednica Odbora gospođa Pusić je izjavila svim medijima da će referendum biti proveden sredinom veljače. Sada, tri dana poslije ili četiri poslije određujemo ovaj datum 22. siječanj. Podsjećam da je sadašnja većina u Hrvatskom saboru tražila raspravu ovdje dok je bila opozicija, tada HDZ nije dopuštao raspravu, sada kao većina ponovno ne dopuštate raspravu jer Europska unija nije samo blagostanje već ima građana Hrvatske niti ne znaju što je Europska unija, a niti većina ovih zastupnika ne zna što je Europska unija. Zbog toga tražimo jednu opsežnu raspravu o pristupanju Hrvatske Europskoj uniji, sa potpunim dokumentima, sa svime onim što su pregovarački timovi ispregovarali. Nije dovoljno to objaviti na internetu nego Hrvatski sabor, danas smo dali svi prisegu, mora raspraviti o toj bitnoj temi, da ne uđemo ponovno kao guske u magli, a povijest nas je naučila kako smo ispadali kad smo ulazili kao guske u maglu. Hvala lijepo.
Hvala lijepa. Zastupnik Zoran Milanović, izvolite.
Poštovani predsjedniče, uvaženi kolege. Naravno da je pravo opozicije da i opstruira, ali mi znamo da su u ovom parlamentu, u Hrvatskom saboru manje-više svi koji ovdje sjede, koji su izabrani od hrvatskih građana kao birača za ulazak Hrvatske u Europsku uniju, za održavanje referenduma ne preko koljena, to ne predlažemo i to tako biti neće. Materijali o kojima govorite su u pripremi, dobit ćete ih vrlo brzo. Nije izgovor niti je dobar izgovor dosadašnja praksa da se ovo događalo stotinu puta u Hrvatskom saboru, dakle da se točke uvrštavaju na dnevni red… … [[Upadica se ne razumije, govornici govore u isti glas.]] Da se točke uvrštavaju na dnevni red, a da materijali dolaze, imat ćete ih. Ovo je izvanredna sjednica Sabora, ovo je sjednica Sabora na kojoj treba biti konstituirana i hrvatska Vlada. Te materijale ćete dobiti skoro 20 sati prije nego što o njima budemo odlučivali, svojom voljom i po svojoj savjesti. Ni na što vas nećemo siliti. Konzultacije inače traju i to na nekoliko razina i u vašem klubu i sa vašom predsjednicom, to vjerojatno znate i na taj razgovor sam uvijek spreman i bit ću spreman jer to je važna tema, ali nemojmo govoriti da se ovdje nešto pokušava učiniti na silu. Prema deklaraciji koju smo donijeli u ovom Saboru krajnji rok za referendum bio bi 8. ili 9. siječnja. Svi se slažemo da je to nerealno. Ideja je i prijedlog i to je onda vrlo dobro poznato da taj rok pomaknemo za skoro tri tjedna. Imat ćemo priliku o tome raspravljati, očitovati se i nećemo vam nabijati na odgovornost da ste protiv Europske unije ili da želite pružiti … [[Ne razumije se.]] ali dajte idemo razumno pričati o tom problemu. … /Buka u dvorani./… Dakle dajte idemo razumno prići tome problemu, dobit ćete te materijale, dobit ćete vrlo brzo i tekst, prijedlog, dakle prijedlog sadržaja referendumskog pitanja i onda ćemo o tome raspravljati i očitovati se. Prema tome vaše … [[Ne razumije se.]] , možemo o ovome sad ovako raspravljati još dva sata, mi imamo vremena, imamo vremena i za to ali dajte malo razuma.
Hvala. Ispravak netočnog navoda, mislim da li ima smisla da ovo i dalje radimo sami procijenite, ali ako baš želite, gospodin Zoran Vinković, zastupnik.
Gospodin Milanović je rekao da je stvar opozicije da opstruira. Ne, naprotiv, stvar opozicije je da ukaže na propuste. Ovo je jedan veliki propust, a opozicija gospodine Milanović može biti i konstruktivna, a mi želimo biti konstruktivni u Hrvatskoj i u Europskoj uniji.
Hvala. Ispravak netočnog navoda, gospodin Branko Vukšić.
Isto sam to htio reći da zahtjev za raspravom nije opstrukcija. I druga stvar, Hrvatski laburisti i stranka rada ne znaju za nikakve konzultacije između predsjednika klubova ili predsjednika stranaka.
Gospodin zastupnik Matušić po četvrti put, izvolite.
U ime kluba gospodine. Gospodine predsjedniče, u ime kluba govorim. Dakle sve ovo što je rekao kolega Milanović, sve se to moglo prihvatiti na način da se predložene točke koje ste danas predložili dakle nakon točke 11. da se trenutno ne utvrde, da se ne stave na dnevni red već da se sutra tijekom rasprave da se uvrste kao dodatne točke. Do tada ćemo imati kompletan materijal. Nema nikakvog razloga, dakle nije bilo nikakvog razloga da se ne postupi na takav način. I druga stvar, sve da hoćete ne možete nam prišivati da smo mi protiv Europske unije, zna se tko je dovršio cjelokupan proces i tko je odradio i tko je bio odgovoran za taj cjelokupan proces i tko je potpisao u konačnici Ugovor o pristupanju Europskoj uniji, a poznato je i tko je opstruirao. I treća stvar, nije se u ovom Saboru stavljalo na dnevni red bez materijala. Materijal je dolazio, u zadnji tren ali je dolazio prije izglasavanja dnevnog reda, ali smo ga imali na klupi gospodine Milanoviću. Imali smo na klupi dnevni red, imali smo. Prijedlog točke smo imali na klupi. Da sam se sad podijelili znali bi zauzeti stav, ne bismo imali nikakvih problema. Ali mislim da nije dobar način na koji je počeo ovaj 7. saziv Hrvatskoga sabora funkcionirati jer doista je riječ o silovanju demokracije.
Dobro. … /Buka u dvorani./… Gospodin Burić, vi ste se više puta javljali.
Zahvaljujem, gospodine predsjedniče što ste mi dali riječ. Ja ću uistinu sad samo još…
Ali molim vas da ovo bude zadnje.
Dakle, uistinu je napravljena proceduralna greška. Nemojmo od toga bježati! O ovome je trebalo raspravljati, ali sutra nakon izglasavanja povjerenja Vladi i kad budu materijali pred svima nama. Dakle, treba priznati da je napravljena proceduralna greška. Nije nitko od nas protiv toga da se o tome raspravlja ali moramo poštivati pravila igre koje smo sami postavili. Tako je, i prisegu na kraju krajeva danas. I moram ipak reći evo podsjetiti kolegu Matušića ipak je netočna konstatacija da nije bila do sad praksa da se raspravlja na ovakvo uvrštavanje točke dnevnog reda. Podsjetit ću da je na onoj zadnjoj sjednici tada potpredsjedavajući, čini mi se gospodin Šeks čak i bez potrebne većine uvrstio točke dnevnog reda ovdje. Prema tome, nemojte nastavljati istom praksom kao što je bila loša praksa u prošlom sazivu.
Hvala lijepa. Bez obzira što je izvanredna sjednica, pa se takve stvari mogu, ako se žele naravno tolerirati, ja predlažem da imamo sada stanku, da čekamo dok materijali se ne umnože. Ako ćemo čekati malo više bit ćete strpljivi ja se nadam. Ali ja vjerujem da bi to koliko sam čuo procjena je za nekih pola sata. A ništa, zvonit ćemo pa ćemo vas pozvati. Hvala lijepa. Stanka 30 minuta. Kolegice i kolege, da nastavimo s radom. Prvo da vas obavijestim da su se predstavnici klubova dogovorili, imaju sastanak u 19 sati, a u vezi zakona koji se tiču ili su pretpostavka za odlučivanje o pristupanju Europskoj uniji. Drugo, svi su uvjeti ispunjeni, jer ste dobili sve potrebne materijale za raspravu o točkama dnevnog reda koje smo imali kao one koji nisu imali uvjete, pa ja što se dnevnog reda tiče zaključujem raspravu, utvrđujem da je dnevni red prihvaćen, i prelazimo na rad prema utvrđenom dnevnom redu. Sukladno članku 223. Poslovnika Hrvatskoga sabora predlažem da se provede objedinjena rasprava o prvih pet točaka dnevnog reda. … [[Upadica se ne razumije.]] Povreda Poslovnika? Izvolite, gospodin Matušić, zastupnik.
Gospodine predsjedniče ja sam tražio stanku u ime kluba Hrvatske demokratske zajednice, po našem Poslovniku koji inače nije dostavljen nikome od novih saborskih zastupnika, što mislim da je loše. … [[Upadica se ne razumije.]] Nije dostavljeno. Dakle po našem Poslovniku nakon zatražene stanke u ime kluba dopušta se obrazloženje predstavniku kluba ima 5 minuta na raspolaganju da obrazloži zašto je bila stanka i koji su naši zaključci.
Koliko tražite stanku? Od koliko minuta?
Ne, ne, to je ono što smo maloprije tražili.
Dobro sad imate pravo, sad je dnevni red utvrđen.
Vi ste odobrili tu stanku. Vi ste odobrili stanku, a nakon stanke imamo pravo na obrazloženje [[Upadica: A vi tražite pola sata?]] Ne, ne, tražimo pravo na obrazloženje nakon stanke.
Dakle, gledajte stanka nije data za klub nego za materijale i to sam ja vama objasnio na. Gledajte molim vas, pa nemojte svi pričati.
Onda gospodine predsjedniče.
Šta tražite?
Tražimo sad stanku od 5 minuta.
Izvolite. Imate pravo na to. Ima pravo na stanku. … [[Govornici govore u isto vrijeme, ne razumije se.]] Dajem stanku za klub HDZ-a 5 minuta. Izvolite. U ime kluba HDZ-a izvolite gospodin Salapić, zastupnik.
Poštovani gospodine predsjedniče Hrvatskog sabora, poštovane kolegice i kolege zastupnici. Potreba za ovu stanku od 5 minuta, odnosno za više od sat vremena koje ste vi morali dati nakon što smo mi tražili naših poslovničkih 10 minuta je iz jednog jedinog razloga – drago nam je što ste prihvatili naš prijedlog Kluba zastupnika HDZ-a za konsenzus oko dogovora za ovo vrlo važno pitanje, a to je pitanje završnih akata za ulazak Republike Hrvatske u EU. Prije svega što je Vlada HDZ-a na čelu sa predsjednicom Kosor odradila najveći i najteži posao u ove 2,5 godine da završimo pregovore i da RH postane punopravna članica EU. Stoga je konsenzus za koji HDZ često na vašoj strani u protekle 2,5 godine nije imala razumijevanja je potreban da bismo u ovom ključnom i najtežem trenutku za RH učinili najviše što je moguće, a to je da se dogovorimo oko ovih europskih i temeljnih pitanja za našu zemlju. Ono što nas čudi, a što nije u europskome duhu Hrvatskoga sabora, ovog najvišeg predstavničkoga Doma hrvatskoga naroda, to je ono što se dogodilo danas na Odboru za zakonodavstvo kada se pokazala sva demokratičnost i europski duh SDP-a i partnera na Odboru za zakonodavstvo kada smo doživjeli jednu veliku razinu bahatosti, bezobrazluka i nerazumijevanja za vrlo važne zakone koji su bez dokumenata, bez prijedloga zakona 5 minuta prije sjednice Odbora za zakonodavstvo stigle u ruke nama zastupnicima oporbe. Ako ste već znali što smjerate trebali ste na vrijeme ovakve ključne zakone s kojima zadirete u temeljna ustavna prava građana RH, a to je neposredni izbor gradonačelnika, načelnika i župana barem toliko demokratičnosti i europskoga duha imati da nam na vrijeme dostavite vrlo važne zakonske prijedloge za koje vam nećemo dozvoliti da na ovakav nedemokratski način uvaljujete prijedloge zakona u dnevni red Hrvatskoga sabora. I što je najvažnije, ovo je danas vrlo važan čin za sve zastupnike Hrvatskoga sabora, niste se udostojili niti temeljne dokumente zastupnicima dati na zastupničke klupe, a to su Ustav RH, Poslovnik Hrvatskoga sabora te prijedlozi zakona o kojima želite da odlučujemo,a nismo vidjeli nijedno slovo toga zakona. E to su prošla vremena za koje, što se tiče HDZ-a, možete zaboraviti.
Hvala. Prije nego dam riječ gospođi Pusić, našoj zastupnici, da ispravi netočni navod, samo da kažem o tome tko i kako je trebao pripremiti primjerak Ustava i Poslovnika. Bolje da ne govorimo sada, ja vas lijepo molim. Dosadašnji tajnik Sabora je to mogao pripremiti. Ali to ćete imati na drugoj sjednici, svakako. Gospođa zastupnica Pusić, izvolite.
Zahvaljujem gospodine predsjedniče. Dozvolite da ispravim netočni navod uvaženog kolege vezan na ulogu oporbe u prošlom sazivu Sabora što se tiče uspjeha cijelog projekta pregovora i dolaska do točke na kojoj smo potpisali pristupni ugovor, dakle do ove sadašnje točke. Nema nijedne, niti jedne opozicije u zemljama članicama EU koje su ušle naročito u paketu od 2004., dakle istočnoeuropske ili tranzicijske zemlje kojima i mi pripadamo, u kojima je opozicija na taj način aktivno uspješno i predano radila na jednom projektu kao što je u prošlom sazivu Parlamenta radila opozicija na projektu EU. Prema tome, vaš navod da je opozicija opstruirala je potpuno netočan. A inače, nama je naš klub osigurao i temeljne dokumente, vjerojatno je i vama mogao vaš.
Zastupnik Salapić, povreda Poslovnika. Izvolite. Nemojte ga zloupotrijebiti da ja ne moram primijeniti Poslovnik. Izvolite.
Kolege zastupnici ja vas molim, gospodine predsjedniče povrijeđen je članak 209. Poslovnika – zastupnica gospođa Pusić nije rekla što ispravlja nego je komentirala ono što sam ja rekao.
Hvala kolegi Leki. Nastavljamo s radom prema utvrđenom dnevnom redu. Sukladno članku 223. Poslovnika Hrvatskoga sabora predlažem da se provede objedinjena rasprava o sljedeće dvije točke dnevnog reda. Povreda Poslovnika, gospodin Vladimir Šeks. Izvolite.
Hvala lijepa, gospodine predsjedniče Hrvatskoga sabora. Članak 209. stavak 1. u vezi članka 138. stavak 1. Poslovnika Hrvatskoga sabora. Naime, ja držim da se u ova dva zakona radi o tome da je matični odbor, Odbor za područnu i lokalnu i regionalnu samoupravu jer u Poslovniku Hrvatskoga sabora stoji da pitanje ustrojstva, djelokruga i načina rada tijela jedinica lokalne i područne samouprave, zato je matični odbor za lokalnu i područnu samoupravu. Kada sam stavljao prigovor na dnevni red onda sam prigovorio da to spada u djelokrug Ustava, da ne spada u djelokrug Odbora za Ustav a vi ste rekli da je tijelo lokalne, regionalne samouprave i predstavničko tijelo, a ne samo župan, gradonačelnik, načelnik i gradonačelnik Zagreba. Ako je tome tako da u to tijelo spada i župan, gradonačelnik, općinski načelnik u to tijelo onda je po Poslovniku Hrvatskoga sabora u djelokrugu Odbora za lokalnu i područnu samoupravu to spada u pitanje ustrojstva, djelokruga i načina tijela jedinica lokalne i područne samouprave. Pa bi bio dužan matični odbor provesti o tome raspravu i u skladu sa člankom 138. stavak 1. Poslovnika prije rasprave o prijedlogu zakona na sjednici Sabora predsjednik matičnog radnog tijela i Odbora za zakonodavstvo dužni su prijedlog zakona uvrstiti u dnevni red sjednice radnog tijela i provesti raspravu. Dakle, moj konačni prijedlog je taj da je matični odbor, Odbor za lokalnu i područnu (regionalnu) samoupravu i da on treba provesti prethodnu raspravu prije rasprave na plenarnoj sjednici. Hvala lijepa.
Evo ja kao predsjedatelj gospodine zastupniče Šeks mogu reći kao što sam i prije rekao da niste u pravu i to zbog toga što članak 57. Poslovnika kaže da Odbor za Ustav, Poslovnik i politički sustav razmatra između ostalog biračko pravo, izbor zastupnika u Sabor, izbor predsjednika Republike, izbor za tijela jedinica lokalne, područne (regionalne) samouprave i referendum. Dakle, ovdje se ne radi o ustrojstvu nego o izborima. Evo, to je obrazloženje. Dakle, pitam … [[Upadica se ne razumije.]] A to vi mislite da sam se ja zaigrao. Pa i ja nešto znam ne'?
Dobro. Gospodine predsjedniče?
To vi mislite da smo se mi zaigrali. Dakle, nitko ne može znati nego samo po vama vi da znate jel'. E pa to ćemo vidjeti koliko tko zna. Izvolite, što koji je razlog? … [[Upadica se ne razumije.]] Pa idemo po dnevnom redu, nismo još došli na raspravu.
Da, slažem se, da, da.
Ali molim vas, onda nema polemike tu sad.
Ima, ima.
Nemojte, pa moramo se držati Poslovnika.
Ako zastupnik nije zadovoljan sa datim objašnjenjem predsjednika Sabora, ako izražava nezadovoljstvo onda u skladu sa člankom 209. Poslovnika Hrvatskog sabora, a ja nisam zadovoljan, treba tražiti izjašnjenje u roku od 24 sata Odbora za Ustav, Poslovnik i politički sustav. I budući da ja držim da se razilazimo u pravnom stajalištu ja predlažem da Odbor za Ustav da svoje mišljenje.
Dobro, imate pravo što se toga tiče. U roku 24 sata da se to napravi, odbor će se sastati i dat će svoje tumačenje i onda ćemo mi o tome bez rasprave uz raspravu samo sa vama koji ste nezadovoljni, dakle vi imate pravo raspravljati na toj sjednici Sabora i naravno predstavnik Odbora za Ustav, Poslovnik i politički sustav koji će dati izvješće.
Nadam se da prije toga neće biti zakon donesen.
Da. No dobro. Dakle sukladno članku 229. Poslovnika predlažem da se provede objedinjena rasprava o dvije točke dnevnog reda. Dobro to je sad … [[Govornik se ne razumije.]] molim vas nemojte posezati za takvim institutima. Nadam se da je to stvar prošlosti. Hvala lijepa. Ja sam već rekao da je dnevni red utvrđen, sad idemo po dnevnom redu. … [[Upadica se ne razumije.]] Da, ne, ne to je tako. Dakle, sukladno, još jedanput jer me gospodin Matušić, a on je to mogao učiniti u tom trenutku, a sad više ne. Sukladno članku 223. Poslovnika Hrvatskog sabora predlažem da se provede objedinjena rasprava o prvih 5 točaka dnevnog reda. I moram reći da sam u konzultaciji sa … [[Upadica se ne razumije.]] Evo pa to ću sad ja reći, pa to smo se dogovorili, i klub HDSSB i klub Hrvatskih laburista također je u pauzi meni rekao da isto predlažu objedinjenje točki dnevnog reda. Ja vam se na tome zahvaljujem. Mi smo to već prije napravili u da tako kažem predstavnicima klubova kukuriku koalicije. Da li se slažete s ovim prijedlogom? Ne treba glasovati ako se slažete da ne glasujemo. Ne, ne ja ću sad predložiti nešto da ne moramo gubiti vrijeme. Ako se slažete da je to onda jednoglasno da to stavim na glasovanje? … [[Govornici govore u glas, ne razumije se.]] Da. Dakle, utvrđujem da smo jednoglasno odlučili objediniti raspravu sa sljedećim točkama: 1. Konačni prijedlog Zakona o Vladi Republike Hrvatske, hitni postupak, prvo i drugo čitanje, P.Z. br. 4 1. Konačni prijedlog Zakona o ustrojstvu i djelokrugu ministarstava i drugih središnjih tijela državne uprave, hitni postupak, prvo i drugo čitanje, P.Z. br. 3 1. Konačni prijedlog Zakona o sustavu državne uprave, hitni postupak, prvo i drugo čitanje, P.Z. br. 2 1. Konačni prijedlog Zakona o izmjenama i dopunama Zakona o obvezama i pravima državnih dužnosnika, hitni postupak, prvo i drugo čitanje, P.Z. br. 8 1. Konačni prijedlog Zakona o izmjenama Zakona o državnim službenicima, hitni postupak, prvo i drugo čitanje, P.Z. br. 1 Predlagatelji akata Klub zastupnika SDP-a, Klub zastupnika HNS-a, Klub zastupnika IDS-a, Klub zastupnika HSU-a. Klubovi zastupnika podnijeli su Prijedloge zakona na temelju članka 84. Ustava Republike Hrvatske i članka 129. i 159. Poslovnika Hrvatskoga sabora. Prijedloge akata primili ste na klupe. Prilikom utvrđivanja dnevnog reda prihvatili smo prijedlog predlagatelja da se ovi zakoni donesu po hitnom postupku. Sukladno članku 159. Poslovnika hitni postupak objedinjuje prvo i drugo čitanje. Amandmani se mogu podnositi do kraja rasprave jer je tako propisao članak 164. Poslovnika. Raspravu su proveli Odbor za zakonodavstvo, Odbor za Ustav, Poslovnik i politički sustav. Izvješća ste primili na sjednici. Želi li predstavnik predlagatelja dodatno obrazložiti prijedlog? Izvolite, gospodin zastupnik Neven Mimica u ime predlagatelja.
Hvala lijepa gospodine predsjedniče Hrvatskoga sabora, poštovane kolegice i kolege zastupnici. Klubovi SDP-a, HNS-a, IDS-a i HSU-a predložili su za objedinjenu raspravu ovih 5 zakona koji predstavljaju organsku i zakonsku cjelinu čijim usvajanjem se omogućava sastavljanje, predlaganje i potvrđivanje Vlade Republike Hrvatske i početak nesmetanog i brzog funkcioniranja ministarstava i drugih tijela državne uprave. Držimo da je izuzetno važno omogućiti taj brzi start jer sadašnji trenutak ozbiljne i duboke gospodarske krize koja je dodatno pojačana i sa teškim trenucima na razini svjetskog gospodarstva, a zbog činjenice da gotovo nekoliko mjeseci što zbog izborne kampanje, što zbog činjenja ili neučinkovitosti i nečinjenja prethodne vlade se problemi nisu na dovoljno učinkovit i dovoljno vidljiv način otklanjali, sve to skupa izaziva potrebu upravo ovakvog donošenja paketa zakona za start, početak rada nove Hrvatske vlade. MI u klubovima, predlagateljima držimo da nova Vlada ne samo da neće imati 100 dana za početak svoga rada, nego će vjerojatno imati 100 minuta samo nakon sutrašnjeg potvrđivanja da u punom pogonu počne raditi sve ono što je potrebno za promjene, sve ono što je potrebno za otklanjanje razvojnih teškoća ali i drugih teškoća u kojima se Hrvatska nalazi. Zbog toga predlažemo ovaj paket kojim na razini prvih reformi, rekao bih u državnoj upravi želimo znači s jedne strane omogućiti učinkovit početak rada Vlade, ali s druge strane već otpočeti reforme i promjene u državnoj upravi što je jedna od prioritetnih promjena za koju smo se u izbornom programu, vidjet će se to sutra a i u programu rada vlade za koje se zalažemo. Predmetni prijedlozi tih zakona koji su pred vama na drugačiji način reguliraju razinu rukovodne odgovornosti u tijelima državne uprave. Oni uvode dužnosnička mjesta zamjenika ministara umjesto dosadašnjih dužnosničkih položaja državnih tajnika, također dužnosnička mjesta pomoćnika ministara uvode se umjesto dosadašnjih ravnatelja uprava u ministarstvima, koji će se imenovati za trajanja samog mandata ove Vlade, znači kao i sva dužnosnička mjesta što je određeno Zakonom o primopredaji vlasti. Praksa je pokazala da je došlo do inflacije broja državnih tajnika čija su područja rada se prilagođavala dnevno političkim potrebama, a mjesta službenička, mjesta ravnatelja uprava koja su zamišljena kao mjesta rukovodećih državnih službenika popunjavala su se po političkom ključu a stvarna odgovornost ravnatelja uprava ustvari nije niti postojala jer su glavninu posla obavljale niže strukture u ministarstvima. Jednom imenovani takvi ravnatelji su svoj položaj mogli zadržati praktički do mirovine što u velikoj mjeri ograničavalo mogućnost napredovanja, i mogućnost da kvalitetnim državnim službenicima se otvara perspektiva napredovanja u službi. Isto tako koeficijenti za mjesta ravnatelja uprava kao službenička mjesta imali su neproporcionalni visok koeficijent u odnosu na niže razine rukovodećih državnih službenika. Zbog toga se ovdje predlaže da se ta službenička mjesta, radna mjesta ravnatelja uprava ukinu i uvedu mjesta pomoćnika ministara koje imenuje Vlada Republike Hrvatske. Ovi Zakoni predviđaju odgovarajuće promjene u ustrojstvu i djelokrugu ministarstava i državnih upravnih organizacija, predlaže se osnivanje, odnosno ustrojstvo 20 ministarstava što je nešto više ministarstava u odnosu na dosadašnju Vladu ali ovakav raspored, ovakvo ustrojstvo po nama na najbolji način održava prioritete, radne i reformske prioritete koje su izražene u izbornom programu stranaka i na odgovarajući način omogućava i učinkovito funkcioniranje vlade. Dodatno se predlaže i osnivanje tri državna ureda i na cijeli ovaj kompleks ustrojstva mi u klubovima, predlagateljima držimo i gledamo kao na prvi korak u cjelovitoj reformi državne uprave i očekujemo da će Vlada vrlo brzo odgovarajućim aktima, svojim uredbama nastaviti posao, regulatorski posao praktički regulatorni posao na definiranju i smanjivanja voditeljskih struktura na nižim razinama unutar ministarstava. Ovi zakoni reguliraju upravo takvu racionalizaciju rukovodećih struktura na vrhu i vodstvu ministarstava, a očekujemo da vlada svojim djelovanjem nastavi sveobuhvatnu reformu državne uprave koja će dovesti do racionalizacije na nižim rukovodnim razinama. Državni službenici koji kvalitetno obavljaju svoje poslove ne trebaju strahovati za svoja radna mjesta jer potreba za njihovim radom ne prestaje, ne prestaje niti ovakvim zakonskim prijedlozima koje mi danas donosimo i predlažemo Hrvatskom saboru na usvajanje, a ne prestaje niti svim onim poslovima koje stoje pred vladom i koji se odnose i na provedbu referenduma o članstvu u EU na pripremi institucija i građana za buduće članstvo, a ne prestaju niti u sklopu funkcioniranja Hrvatske unutar tijela i institucija EU. Kada gledamo samo financijski proračunski učinak ovako predloženog paketa zakona, onda je vidljivo da je na razini zamjenika ministara koji se predlaže umjesto dosadašnjih državnih tajnika, da umjesto 60 državnih tajnika koji su bili po ministarstvima imenovani da će po ovakvom sustavu postojati 20 zamjenika ministara, a umjesto 153 ravnatelja uprava u ministarstvima da će otprilike predviđamo biti oko 80 pomoćnika ministara. Ako samo na razini brojaka u svim tijelima državne uprave pogledamo kategoriju dužnosnika i rukovodećih državnih službenika onda ovakav ustroj smanjuje ukupan broj takvih dužnosnika i rukovodećih državnih službenih sa sadašnjih 543 na 416. U financijskom smislu radi se o uštedama samo na bruto plaćama za više od 25 milijuna kuna godišnje, odnosno više od stotinu milijuna kuna za cijeli mandat Vlade, sa 155 milijuna kuna na nešto ispod 130 milijuna kuna na razini bruto plaća godišnje. Naravno, očekujemo da će Vlada u prijedlogu proračuna za sljedeću godinu dodatno smanjivati i na stavkama materijalnih troškova za državnu upravu, ali u cjelini pitanje učinkovitosti državne uprave je temeljno pitanje koje evo i ovakvim prijedlogom zakona koji su pred vama pokrećemo. Na kraju predlažem zastupnicama i zastupnicima Hrvatskog sabora da u današnjoj raspravi razmotre ove zakone i da ih usvoje. Hvala.
Hvala lijepa kolega Mimica. Imamo nekoliko replika. Prvi se za riječ javio, a ispravak netočnog navoda. Prvi se za ispravak javio poštovani kolega zastupnik Ivan Šuker.
Hvala lijepo gospodine potpredsjedniče Hrvatskog sabora. Dakle, uvaženi kolega Mimica rekli ste niz netočnosti. A kao čovjek koji je u takvoj vezi s Bruxellesom trebali bi znati da je depolitizacija provedena sukladno naputku iz Bruxellesa 2005. godine kada je bila preporuka da se državna uprava depolitizira i profesionalizira. I tada je po preporuci i iz Bruxellesa pomoćnici ministara kao politički imenovani dužnosnici se brišu, imenovani su ravnatelji na javnom natječaju. I ne možete prodati floskulu hrvatskoj javnosti da one koje ćete imati dekretom Vlade su demokratični, a oni koji su imenovani temeljem javnog natječaja su po političkom kriteriju. I druga stvar, netočno je da ćete ušparati. Koeficijent ravnatelja u državnim upravama je 4,26, a koeficijent pomoćnika ministara koji vi predlažete je 5,27. Koeficijent za tajnika ministarstva je 4,26, a za generalnog tajnika kojeg vi predlažete je 4,69.
Hvala lijepa.
Pa uzmite samo na 80 pomoćnika ministara koeficijent … [[Govornik se ne razumije.]]
Hvala lijepa kolega Šuker.
… proračunska osnovica 3 tisuće 200 pa ćete vidjeti kolika vam je povećanje. Prema tome, ovo je čista politička čistka profesionalnih ljudi koji su uspješno završili pregovore sa EU.
Poštovani zastupniče hvala lijepa. Mišljenje je mišljenje. Hvala lijepa. Sljedeći ispravak netočnog navoda, poštovani zastupnik Josip Salapić.
Hvala lijepo gospodine potpredsjedniče. Zastupnik Mimica je u svom izlaganju rekao da se osniva nešto više ministarstava. Osniva se gospodine Mimica 4 nova ministarstva i 1 novi državni ured, čime se automatski povećavaju troškovi, povećava se broj resornih ministarstava, govori se o racionalizaciji, a uvođenjem novih ministarstava povećavate troškove i nabijate troškove državnom proračunu.
Kolega Salapić, upravo je gospodin Mimica naveo to što vi govorite. Nema ispravaka. Hvala lijepa. Poštovani zastupnik Josip Đakić je sljedeći zastupnik za ispravak.
Hvala lijepo gospodine potpredsjedniče. Pa ispravit ću netočan navod kolege koji je ustvrdio da je ovo sve radi boljeg funkcioniranja, tj. da je povećanje broja ministarstva radi boljeg funkcioniranja. Ja bih ustvrdio da to nije točno, da je to zbog političkog zbrinjavanja, da je 4 ministarstva više, 3 ureda zasigurno povećanje troškova i da to neće doprinijeti nikakvoj racionalizaciji. Netočno je i to da su ravnatelji bili politički nametnute osobe i da nisu bili funkcionalni. Oni su bili u sklopu europskih standarda i tako su bili na natječaju izabrani. Direktiva EU jasno je govorila kako to mora biti i kako se taj natječaj mora raspisati za kakve ljude i kakve osobe. Ovo sve govori o tome da su mačevi i britve isukani i da je ovo najbolji pokazatelj o početku sječa glava.
Hvala lijepa. Za ispravak netočnog navoda javila se poštovana kolegica Ivanka Roksandić.
Hvala gospodine potpredsjedniče. Pa uvaženi kolega Mimica rekli ste ponovit ću, da imamo 4 nova ministarstva u prijedlogu, da predlažete 3 nova državna ureda i da će biti učinkovita i funkcionalnija državna uprava. Pa vi ste govorili upravo o tome da nećete povećavati državnu upravu u vašoj kampanji, sada vidimo već na prvoj točki dnevnog reda da to nije istina. Istina nije i to da smo do sada imali ravnatelje i sve po političkom ključu, ali je istina ovo da upravo ovo imenovanje, imenovanje pomoćnika ministra jest po političkom ključu. To je točno, da.
Hvala lijepa. Sljedeći za ispravak netočnog navoda poštovani zastupnik Ante Kulušić.
Gospodine potpredsjedniče, kolegice i kolege. Kolega Mimica kaže, državni službenici koji kvalitetno obavljaju svoje poslove ne trebaju strahovati, što apsolutno nije točno, baš suprotno. Svi oni ravnatelji koji su došli po natječaju bit će smijenjeni, a radili su kvalitetno svoj posao. I ovo je slažem se sa svojim kolegama, čista politička čistka. Hvala.
Hvala lijepa. Sljedeći ispravak netočnog navoda poštovani zastupnik Stjepan Milinković.
Hvala lijepa, gospodine potpredsjedniče. Pa netočno je kolega Mimica rekao da se rad državnih tajnika prilagođavao dnevno političkim potrebama. To je netočno. Državni tajnici su radili vrlo kvalitetno i odgovorno svoj posao i oni su činili kolega Mimica, a od vas ćemo tek vidjeti što ćete vi činiti i učiniti. Ali ako je ovo model koji danas najavljujete glede ovoga Zakona o izboru načelnika i gradonačelnika koji je model onda je to model koji ukazuje na neko činjenje koje nas podsjeća na neko drugo vrijeme. Hvala lijepo.
Hvala lijepa. Završili smo sa ispravcima netočnih navoda. Nakon uvodnog obrazloženja žele li izvjestitelji radnih tijela uzeti riječ? Ne. Hvala lijepa. Prelazimo na raspravu po klubovima. Prvi za riječ se javio kolega Damir Kajin, uvaženi zastupnik.
Eh da vam ja određujem što bi bilo s ovim državnim tajnicima, bili bi zahvalni predlagaču. Međutim prije toga poštovana gospodo ja želim, dozvolite mi barem toliko, čestitati gospodinu Špremu na izboru. Zahvaljujem se i na radu Luki Bebiću kojem je u zadnjih godinu dana itekako teško bilo raditi u ovome Domu. Tvrdim da nakon Mesića, da nakon Manulića sigurno je njemu bilo najteže, iako treba pošten biti i priznati da svaki predsjednik Sabora do sada dao je doprinos ili ugradio dio sebe u taj hrvatski parlamentarizam. I nije bitno da li je riječ o gospodinu Domjanu ili gospodinu Mesiću ili Mihanoviću ili akademiku Pavletiću, gospodinu Šeksu, svi su dali sebe. Želim se isto tako zauzeti i za gospodina Bukaricu koji je korektno odradio svoj posao i to mu vladajuća većina jamči, a vi svi jako dobro znate na koji "sramotan" način je ovdje došao. Drugo, drago mi je i da je gospođa Blažević nakon suradnje i sa gospodinom Domjan i sa Mesićem i sa Mihanovićem i sa Pavletićem i sa Šeksom ponovo se vratila za ovaj predsjedavajući stol. Kad smo kod troškova, sve sam vam rekao. Nova politika po mom sudu, ne sluša me se nažalost, ne može voditi politiku sa starim kadrovima što god vi mislili i zato sam rekao da vam ja određujem kakva bi bila sudbina onih koji su po političkom diktatu došli mnogo bi se gori proveli. … /Buka u dvorani./… Ne znam zašto se gospodo niste bunili kada je Karamarko sada imenovao koliko, 85 čitam negdje generala. Kako se niste pobunili protiv toga, šta to znači u policiji na 30 hiljada ljudi 85 generala. Ali pustimo sada to, to govorim u svoje ime. Svakoj vladi treba dati priliku da uredi djelokrug svojih ministarstava. Konture ove Vlade bile su poznate svima nama kroz medije. Ok, biti će manje dužnosnika, neće biti više državnih tajnika. Da li će sustav biti jeftiniji, ma logično da će biti jeftiniji, logično je. Želim vjerovati, ja u to želim vjerovati da će biti i učinkovitiji. Radujem se nekim novim ministarstvima, prije svega pod točkom 9. Ministarstvu poduzetništva i obrta, raduje me Ministarstvo regionalnog razvoja, Ministarstvo socijalne politike odnosno malih. I doista, ovo gospodarstvo regionalno pardon poduzetništva i obrta nama je nužno. Što mi danas imamo u Hrvatskoj, mi imamo u Hrvatskoj negdje 100 velikih tvrtki koje zapošljavaju preko 300 ljudi. Tu radi u tim tvrtkama 150 hiljada ljudi, ostvaruju negdje 50% tog gospodarskog prihoda, pune proračun sa nekih 25% u tom dijelu. Imamo hiljadu srednjih tvrtki sa preko 100 do 200, 300 ljudi, zapošljavaju opet 150 tisuća ljudi, ostvaruju 25% gospodarskog prihoda, pune proračun sa 25%. I imamo 95 tisuća malih tvrtki koje zapošljavaju 1, 2, 5, 10 ljudi, u njima radi 750 tisuća ljudi, ostvaruju negdje oko 25% gospodarskog prihoda, a državni proračun pune sa 50%. Od 95 tisuća hrvatskih tvrtki 65 tisuća je insolventno. Točno, mnogo je toga i fiktivno, ja to pratim na istarskom slučaju, do 30.09.2011. imali smo 2451 tvrtku koje su insolventne, a imaju svega 1593 zaposlena. Znači najmanje 2000 tvrtki nemaju radnika, ali zato imaju milijardu i pol neizvršenih obveza. Prvo što treba učiniti dok ne podmiriš obveze, ne možeš otvoriti novu tvrtku, raditi u javnom sustavu ili bilo što drugo. Ne može mali obrtnik jamčiti cijelom svojom imovinom, a veliki sa 18 tisuća temeljnog kapitala. Ono što treba riješiti je rad na crno. Neka svatko ispunjava poreske prihode. Da li će se vratiti oslobođenja, volio bih povrat poreza zapravo pa bi se i proračun punio brže. Jasno, najzahvalnije radno mjesto danas, malo sam prije razgovarao i sa Kerumom, je u javnom sektoru. U tom javnom sektoru u Republici Hrvatskoj radi 388 tisuća ljudi, u Austriji 380 tisuća ljudi. U zadnje dvije godine u hrvatskom realnom sektoru propalo je 150 tisuća radnih mjesta. To je nama gospodo vaša borba dala. 150 tisuća radnih mjesta u javnom sektoru, nije bez posla ostao nitko. Postavlja se pitanje danas što će biti sa hrvatskom brodogradnjom. To je ja bih rekao ključ uspjeha ove Vlade. U zadnjih 15 godina ona je sanirana ili otpisana su potraživanja u iznosu od 40 milijardi kuna, a one su prodali zajedno 40 milijardi kuna brodova. Svi su ostali su osim Uljanika na koljenima. Nažalost, bojim se što može sutradan biti. Danas sam govorio sa nekoliko ljudi koji vode brodogradilišta i kažu mi kaži Milanoviću, kaži Čačiću, kaži ministrima, tjeraj ih u Rusiju da idu u Rusiju po poslove. Upravo tako. Izvoz, izvoz. Samo da kažem govorit ću o Istri. Milijardu 270 milijuna kuna, komora Split 531 milijun dolara pardon, županijska komora recimo Zadar svega 166 milijuna, Rijeka svega 581 milijun, Varaždin 684. Turizam, ne manipulacije s turističkim zemljištem, ne manipulacije. To velikim sustavima privatiziranim bez jedne kune ne pripada. Ako je netko nešto kupio svojim novcem kapa dolje, ostali stoj. Oni koji su tu došli do te turističke kuće s novcem ok, ali što ćemo s ovim pifovima, Liburnijama itd. Ne može biti da turističke kuće iznajmljuju u kampovima neke sadržaje za velik novac, a one 20 godina ne plaćaju turističko zemljište. Ne može biti da u jednoj Dekumanovoj onaj mali obrtnik plaća 15 eura kvadratni metar, a u jednoj Koversadi 100 ha ovi koji je koriste ne plaćaju niti jednu kunu i još se rugaju vi ste neuspješni, a mi smo uspješni. Želim kazati kada govorim o tom malom sektoru da im doslovce treba pomoći. Ništa im ne treba pokloniti, ništa im ne treba dati ali im treba pomoći. Tajkuni su došli do tvornica, pifovi su došli do hotela, radnici su došli do stanova, seljaci dok su došli do zemlje neka. Liječnici do ordinacija, crkva kroz denacionalizaciju dobila je sve što je htjela i malo više od toga. Stranci su dobili banke. Baš me zanima ako se proda Hypo banka koliko će se utržiti u jednoj Austriji. Vjerojatno više no što se je dobilo za prodaju svih banaka u Republici Hrvatskoj do 2000. godine. Obrtnici zanatlije ne mogu doći ni do prostora. Jasno ne treba nikome ništa ovdje pokloniti. Ali to želim jednostavno jasno istaći da im nekako treba pomoći. Ono što je, ja osobno smatram bilo dobro recimo u sistematizaciji ministarstava u Vladi Jadranke Kosor to je ovo Ministarstvo za investicije. 2008. imali smo u zemlji 4,5 milijardi dolara investicija, 2009. 2 milijarde, 2010. svega 0,5 milijardi dolara. Znači 500 milijuna dolara. Ove godine možda će to biti nekih svega milijardu dolara. Istina, bojim se da neće biti puno bolje ni 2012. Ali hvalio sam to ministarstvo onda, pa hvalim ga evo i danas. Ono što želim isto vjerovati da će se učiniti nešto na području decentralizacije, da ne citiram ministarstva. Prvo one financijske. Ustroj Hrvatske kakav da je nije najlošije rješenje. Mislim da se ne smije žrtvovati lokalna samouprava za očuvanje nekih nepotrebnih agencija, ureda, direkcija koje su neki spominjali malo prije na nacionalnoj razini. Prvo što želim kazati i to više zbog nekih zastupnika koji stalno govore o potrebi ukidanja tih malih općina kako je to ustrojeno u Europi. Švedska je pedesete imala 2 hiljade 281 općinu. Danas ima 289. Danska je pedesete imala hiljadu 387. Danas svega 467. Ali jedna Austrija na 10 milijuna stanovnika još uvijek ima 2301 općinu, 2300. Njemačka '94. je imala 14808. Španjolska na 40 milijuna stanovnika 8082. Jedna Francuska 36729. Italija na 60 milijuna 8 tisuća 99 itd. itd. Znači, i u Italiji i u Švicarskoj i u Francuskoj i u Njemačkoj i u Austriji i u Češkoj općine imaju manje stanovnika od hrvatskog prosjeka. Istina je, mnoge od tih zemalja su pet ili deset puta uređenije i bogatije od nas. Tamo znači gdje općine mogu živjeti bez potpore države neka opstanu. Tamo gdje nemaju uvjete ako im se može pomoći dobro, ako ne onda treba jasno i to preispitati. Drugo, netko je malo prije spominjao plaće. Pazite, nemoguće je ako se ukida koliko 60 ili više državnih tajnika da neće biti potrebno manje sredstava osigurati. Ali ima tu još i nekoliko problema. Recimo u tim javnim sektorima Jadranplov 51549 kuna neto, kontrola Zračne plovidbe 46459, premijerka ili budući premijer 2 mjeseca moraju raditi za te pare. Podravka 44736, podzemno skladište plina 38929 kuna, Croatia airlines 34778 kuna, Plinacro ne bruto nego neto, neto 33129, Viktor Lenac itd. 31000 i slično. Jasno je da jedino što zamjeram ovome što se ne govori o reviziji pretvorbe. Bojim se da tu neće biti puno. Ali bez obzira na sve ustroj nove Vlade treba podržati. Nikada ne zbog toga što ja nisam nikada glasovao protiv ustrojstva bilo koje Vlade koju je HDZ podržavao. O drugome se može pričati, ali to sam uvijek podržavao. Svaka Vlada mora voditi jasno svoju politiku. I zato želim vjerovati da će to podržati i politički ovaj oponenti. Ali ćete se složiti sa mnom da politički pod navodnicima obojani moraju otići, moraju prepustiti mjesto novim ljudima zato jer se nova politika ne može voditi sa starim ljudima i to na razini i državne uprave i javnih poduzeća. Razumljivo da ovaj set od ovih 5 zakona IDS će podržati. Molim? Nisam ja ostario. Još uvijek razmišljam malo življe od tebe!
Bili smo malo tolerantniji prema kolegi Kajinu. Bio je to uobičajeni retrospektivni govor kolege Kajina i zaradio je ispravak navoda. Prva se poštovana zastupnica Ana Lovrin javila za ispravak.
Hvala lijepa gospodine potpredsjedniče. Pa evo sad ste nešto rekli o onome što niste opomenuli gospodina zastupnika cijelo vrijeme da govori potpuno izvan teme koja je na dnevnom redu, a tama je set zakona kojim ja bih rekla da im je glavna karakteristika zapravo da kotač demokracije vrte unatrag i da sad ću doći na ispravak i da depolitizaciju sukladno smjernicama državne uprave zapravo vraćaju na jednu temeljitu politizaciju. Ali sad ispravljam navod koji je izvan dnevnog reda bio, pa ću ga onda i ispraviti a to je da je radi gospodina Bukarice, da je gospodin Bukarica došao u ovaj Hrvatski sabor na mjesto tajnika plenarne sjednice na sramotan način. To je jednostavno netočno i to je nepristojno i prema gospodinu Bukarici, a i prema ovom Domu. Dakle, on je došao sukladno odredbama Poslovnika Hrvatskoga sabora na prijedlog kluba zastupnika jednako tako kako je i danas gospođa Blažević došla sukladno Poslovniku na prijedlog drugog kluba zastupnika. Hvala.
Povreda Poslovnika, kolega Kajin. Izvolite.
… [[Govornik nije uključen, ne razumije se.]]
Kolega Kajin, povreda Poslovnika.
Da, na sramotan način gospođo Lovrin.
Kolega Kajin.
Na sramotan način.
Kolega Kajin.
Ali je gospodin Bukarica pošteno odradio svoj posao, i zato zaslužuje i moje i naše poštovanje.
Kolega Kajin.
I neće taj čovjek biti žrtvovan kao što je bila gospođa Blažević.
Kolega Kajin, kao iskusni zastupnik pomognite da u ovom Saboru vlada Poslovnik, pa molim vas lijepo. … [[Upadica se ne razumije.]] Ne bih htio polemizirati, ja vas samo lijepo molim da nam pomognete da u Saboru vlada Poslovnik. Toliko. Sljedeći ispravak netočnog navoda poštovani zastupnik Milijan Brkić.
Poštovani gospodine potpredsjedniče, uvažene dame i gospodo. Ispravljam netočan navod kolege zastupnika Kajina kad je kazao da je u Ministarstvu unutarnjih poslova imenovano preko 80 generala policijskih. Drago mi je da gospodin Kajin pozna razne sfere našeg društva, gospodarstva, financija, izvoza, uvoza, i zahvaljujem mu na tome, nadam se da ćemo od njega imati štošta čuti u ovom Hrvatskom saboru, ali mislim da ova retorika koja je ovdje u Hrvatskom saboru nije primjerena i apeliram na sve da ne sa ove pozicije ne prijetimo nikome, niti šaljemo bilo kakve prijeteće poruke. Ali ispravak netočnog navoda je taj da gospodin Kajin dozvoli da se ja malo više razumijem u sustav policije od njega, pa sad odgovorno ovdje tvrdim, novim Zakonom o policiji i novim uredbama što je donijela protekla Vlada normirano je samo jedno mjesto … [[Govornik se ne razumije.]] policijskog savjetnika, za razliku od zakona iz 2001. godine kad je bilo normirano 136 mjesta. … [[Upadica se ne razumije.]] Samo malo gospodine.
Hvala lijepa.
Dozvolite. Je li mogu ja završiti? … [[Upadica se ne razumije.]] Ja vama nisam upadao u riječ, dozvolite da ja završim.
Vrijeme kolega.
Dakle zakonom iz 2001. 136 normirano, sada je normirano sada jedno mjesto glavnog policijskog savjetnika, nije imenovan nitko još.
Hvala lijepa. Rekli ste, hvala lijepa. Za povredu Poslovnika javio se poštovani zastupnik Dujomir Marasović.
Ja sam pokazao, ja se ispričavam javio sam se za ispravak netočnog navoda, pokazao sam krivo.
Oprostite poštovani zastupniče.
Štovani gospodine predsjedniče.
Oprostite poštovani zastupniče, niste stekli uvjete da dignete pločicu ispravak netočnog navoda jer je govor zastupnika na kojeg ste mislili već završio.
Niste vidjeli, ali nema veze. Javit ću se u drugoj točci.
U redu je, neće propasti svijet. Bolje da poštujemo Poslovnik. Hvala lijepa. Neće propasti svijet. Sljedeći ispravak netočnog navoda, poštovani zastupnik Ante Babić.
Pa evo poštovani potpredsjedniče Hrvatskog sabora, ja se prvi put javljam ovdje u Saboru. Žao mi je što u ovom organizacijskom … [[Govornik se ne razumije.]] nismo dobili barem ovaj Poslovnik o radu, pa vjerojatno ako nešto i pogriješim da me ispričate. Na početku evo gospodin Kajin za ispravak netočnog navoda rekao je da su državni tajnici bili veliki teret državne uprave i mislim da je bilo obrnuto, da su oni podnijeli veliki teret, pogotovo evo u ovim zadnjim danima, pogotovo znamo mi to koji smo iz jedinica lokalne samouprave. Isto tako je rekao da je on radio ovaj ustroj da bi on to napravio puno gore i drastičnije, pa evo ja mu u ovo predblagdansko vrijeme Božića želim da mu dođe mali Isus i evo da mu omekša srce.
Hvala lijepa kolega, ali dobro je da krenemo u novi mandat sa jasnim stajalištem što je to ispravak netočnog navoda. Dakle navedite navod koji želite ispraviti, citirajte ga. Ja vas lijepo molim. Hvala lijepa. Za ispravak netočnog navoda, poštovani zastupnik Željko Reiner. Izvolite.
Gospodine predsjedniče, ja sam htio ispraviti navod vezan isto tako uz navodno imenovanje 80 generala koji je apsolutno netočan, ali čini mi se, mislim da moram jasno reći da ovaj verbalni bljesak koji smo slušali čini mi se sa puno podataka i svega trebao zapravo prikriti onu istinu a to je da se stvaraju nova ministarstva, da će se zapošljavati novi ljudi, i stvoriti novi trošak, a sve pod tvrdnjom da će se smanjiti birokracija i smanjiti trošak. Hvala lijepo.
Hvala lijepa. Sljedeći ispravak netočnog navoda javio se poštovani zastupnik Stjepan Milinković.
Zahvaljujem gospodine potpredsjedniče. Pridružujem se ovim ispravcima navodima što su spomenuli kolege, ali ja sam primijetio onaj gdje je kolega Kajin rekao da on ne određuje sudbinu državnih tajnika. Netočno, određujete itekako, ali vi još na žalost i prijetite, i prijetite jer vi ste dio vladajuće koalicije i ja se uistinu brinem ovakvim načinom, porukom dijaloga sa građanima kojim ste obećavali u predizbornoj kampanji, pa se vraćam na ono staro, očito je Kajin izišao iz šume i očito prijeti i još i sa puškom.
Nije primjeren ispravak, ali nećemo dijeliti packe. Završit ćemo sa ovim ispravcima. Idemo dalje. Rasprava po klubovima. Uvaženi zastupnik Dragutin Lesar, u ime kluba Hrvatskih laburista.
Gospodine potpredsjedniče, kolegice i kolege, ja ću svoju raspravu maksimalno skratiti zbog obaveza u 19 sati koje imamo dogovoreno. Prvo vladajuću i Kukuriku koaliciju, s obzirom da prvi put govorim s govornice kao predsjednik kluba javno želim uputiti čestitke za osvajanje apsolutne većine u Parlamentu i želim vjerovati da će i u Saboru i u Vladi imati, dakle želim im puno sreće, puno strpljenja s nama oporbom, znanje i vještina da u ovih četiri godine od Hrvatske učinimo sretnu i bolju zemlju. Što se tiče prijedloga zakona svih pet o kojima danas raspravljamo, ako sam dobro razumio 20 ministarstava, jedan ili više potpredsjednika Vlade, zamjenik ministra po jedan, pomoćnici jedan ili više, glavni tajnik ministarstva koji međutim nije državni dužnosnik nego bi se imenovao putem natječaja, a u Vladi Ured predsjednika Vlade, glavno tajništvo, a glavni tajnik jeste državni dužnosnik i još Vladini uredi. To je otprilike mozaik slika kako bi otprilike izvršna vlast na nacionalnom nivou trebala funkcionirati. E sad je li to dobro? Dok sutra ne vidimo kandidate za ovih 20 mjesta, dakle o kojim se ljudima radi, i dok ne čujemo program Vlade koji će kolega Milanović kao mandatar predstaviti mogu samo reći da je za pozdraviti i to podržavamo, da se utemeljuje Ministarstvo rada i mirovinskog sustava jer to je doista Hrvatskoj bilo potrebno nakon svih lutanja koje smo u 21 godini oko toga imali i to ćemo naravno reći da je to dobro rješenje. S obzirom da je kolega Mimica tek u usmenom obrazloženju naveo procjene ušteda i efekata primjene ovih zakona, ako sam dobro izračunao 127 je razlika u broju postojećih do planiranih ili kad se ovo primjeni novih. Želim prvo da pronađete sve agencije, zavode i urede po Zagrebu za koje znam da postoje, ali nikad ih nismo mogli neke čak i od njih pronaći, da bi se educirali gdje uopće njihovi uredi jesu. I drugo, s time završavam, ako je samo 127 onda je to premalo. Ozbiljna promjena, ozbiljno restrukturiranje javne uprave je moguće kada se jako ozbiljno restrukturira rukovodeći kadar. Bojim se da ova brojka od 127 nije dovoljna. Članak 11. upućuje da energetika spada u resor gospodarstva, ne znam da li i koncesije. Kolega Liniću samo vama, znate li za natječaj koji se zatvara 3. siječnja za 14 koncesijskih polja u panonu za plin i naftu? Reagirajte dok nije kasno, izgubit ćemo i taj dragulj, resurs koji još uvijek ako ovaj natječaj ne bude proveden do kraja u hrvatskim rukama. A sada me čekaju druge obaveze, vidimo se.
Hvala lijepa kolegi Lesaru. Za ispravak netočnog navoda javio se poštovani kolega Dujomir Marasović. Izvolite poštovani kolega.
Štovani gospodine predsjedniče, nadam se da sad nisam zakasnio, ispravljam netočan navod gospodina Lesara da se mi nalazimo čestitat u Hrvatskom parlamentu. Žao mi je što je gospodin Lesar izašao vani, ja se nalazim u Hrvatskom saboru, trebao je biti Hrvatski državni sabor, ali ako nije Hrvatski državni jest Hrvatski sabor. … [[Upadica se ne razumije.]] Nije isto, nije. Parlament je
Zadržimo se na ispravci.
U Americi je Kongres ili Senat, u Tel Avivu KNESET, ovdje je Hrvatski sabor. Ja se nalazim u Hrvatskom saboru i molim sve govornike sa svih strana iz svih političkih opcija da me ubuduće na maltretiraju tituliranjem ovog časnog Hrvatskog sabora sa hrvatskim ili nekakvim drugim parlamentom.
Hvala lijepa. Idemo dalje sa raspravom po klubovima. Sljedeći je Klub zastupnika HDSSB-a, poštovani zastupnik Dinko Burić. … [[Upadica se ne razumije.]] Da, da. Dva zastupnika u ime kluba. Poštovani zastupnik Boro Grubišić i Dinko Burić. Izvolite.
Hvala lijepo. Poštovani gospodine potpredsjedniče Hrvatskoga sabora evo koristim prigodu čestitati i novoizabranom predsjedniku i potpredsjednicima Hrvatskoga sabora u ime kluba HDSSB-a. Poštovane gospođe zastupnice i gospodo zastupnici Hrvatskoga sabora, poštovane kolegice i kolege čestitajući još jednom svima na izboru za zastupnice i zastupnike Hrvatskoga sabora kao i kako sam već rekao danas izabranim dužnosnicima na čelu s predsjednikom i potpredsjednicima Hrvatskoga sabora želim iskazati iskrenu želju i nadu da ćemo svi mi opravdati velika očekivanja birača koji su nam ukazali povjerenje te da ćemo u svakom trenutku ostati svjesni činjenice da u Hrvatskome saboru ne predstavljamo sebe niti stranke nego prije svega hrvatske građane. Danas je konstituiran VII. Saziv Hrvatskoga sabora. O točci dnevnog reda o kojoj se sada vodi rasprava – prijedlog Zakona o Vladi RH, ali i o drugoj točci – prijedlog Zakona o ustrojstvu i djelokrugu ministarstava i drugih središnjih tijela državne uprave u ime kluba HDSSB-a i ja ću raspravljati kratko jer nas evo čeka ovaj dogovoreni sastanak u 19 sati, a o preostale objedinjene tri točke zamolili smo da raspravu nastavi uvaženi kolega dr. Boro Grubišić. O ovome se treba i mora govoriti, ali u ovom trenutku govorit ću samo načelno. Načelno iz više razloga. Jedan od njih je i taj da istina da smo i ovaj materijal dobili na klupe zastupnika neposredno pred početak ove izvanredne sjednice, no to smatramo djelomično i opravdanim s obzirom da je danas bila konstituirajuća sjednica Hrvatskoga sabora. Drugi razlog jest taj da se može raspravljati, ali ne u potpunosti precizno i o tome hoće li ili neće baš ovakav prijedlog Zakona o Vladi osigurati preduvjete za najefikasnije, najracionalnije i najbolje funkcioniranje buduće Hrvatske vlade. Samo po sebi se postavlja i pitanje da li je najbolje rješenje ustrojiti ministarstva ovako ili onako, da li je dobro umjesto dosadašnjih 16 imati 20 ministarstava? Pa iako je teško povjerovati da će povećanjem broja ministarstava biti samo po sebi od koristi za hrvatske građane mi u Klubu zastupnika HDSSB-a smatramo da u ovom trenutku samo povećanje broja nije i ne mora biti pokazatelj hoće li buduća Hrvatska vlada biti uspješna ili neuspješna te hoće li ili neće opravdati očekivanja hrvatskih građana. Na kraju krajeva ako mandatar za sastav nove Vlade ima mandat za njeno sastavljanje, a ima, onda ima i pravo predložiti njen izgled i sastav onako kako misli da će to po njegovom mišljenju za Hrvatsku i njene građane biti najbolje. To je njegovo pravo, ali to sa sobom razumljivo nosi i isključivu odgovornost ukoliko se to pokaže lošim rješenjem. Nadamo se da se to neće dogoditi. Stoga, klub HDSSB-a neće biti protiv ovih prijedloga, ali ćemo ovom prilikom ostati suzdržani izražavajući nadu da će predloženi zakoni u konačnici Republici Hrvatskoj, ali i svim hrvatskim građanima, ipak donijeti rezultat koji građani s pravom očekuju. Ne promjene na papiru već bolji život, bolju sadašnjost i izvjesniju budućnost nego što je to bila dosada. Zahvaljujem i molim da kolega Grubišić ako može nastaviti.
Hvala lijepa. Kolega Boro Grubišić, drugi dio.
Hvala lijepo gospodine potpredsjedniče Hrvatskog državnog sabora. Naime, evo danas raspravljamo o zakonskim prijedlozima u prvom, drugom i svim ostalim čitanjima i ostalim prijedlozima po hitnom prijedlogu i to 9 zakonskih prijedloga točno. A Vlada Republike Hrvatske koja bi po svemu trebala biti predlagatelj nije predložila te zakonske prijedloge nego klubovi zastupnika SDP-a, HNS-a, IDS-a i Hrvatske stranke umirovljenika, malo je zanimljiva ta pojavnost da u vrijeme ili na dan konstituiranja Hrvatskoga sabora imamo ovakvu pomalo nakaradnu sjednicu koja je nespretno i pomalo neozbiljno organizirana pa dobivamo materijale kako je rekao kolega Burić i da pravimo stanke od pola sata, sat pa smo zapali već u 20 uru ovoga današnjega dana. Voljeli bismo kada bi rezultiralo onim što je cilj ovakvih zakonskih prijedloga, uređenje državne uprave, Vlade itd. Dakle povećanje broja ministarstava sa 16 na 20 ili točno ako hoćete matematičko statistički 25%, točno je da se namjerava kako je rekao kolega Mimica uštedjeti 25 milijuna kuna godišnje ili za 4 godine ukoliko bude mandat do kraja 100 milijuna kuna ali voljeli bismo vidjeti nakon prve godine ili nakon 6 mjeseci rezultate i znati ostvaruje li se to pogotovo stoga što je povećan broj ministarstava i pogotovo stoga što se broj ureda Vlade povećava na tri. Ostaju i dalje da je ovdje kolega Bauk u VI. saziva Hrvatskog sabora govorio o silnom broju agencija, ureda, službi, zavoda i kakvih sve ne institucija Vlade i svih ostalih u državnoj upravi koje treba racionalizirati, svesti na razuman broj, ja ne vidim da se ovdje išta smanjuje od toga, sve ostaje, umjesto državnog tajnika njih 60-tak koji je bilo sada ih je 20. Ravnatelji uprava postaju pomoćnici ministara, ali zanimljivo je u prijedlogu zakona o sustavu državne uprave s Konačnim prijedlogom zakona vidjeti koje su to uloge ministarstva, koja je uloga državnog ureda. Pa kaže: "Državni uredi obavljaju upravne i druge stručne poslove iz svog djelokruga a osobito izrađuju stručne podloge, primjenjuju zakone", najbolje da ne primjenjuju zakone, još i to treba, "pripremaju nacrte prijedloga zakona, rješavaju uprave", a isto to što rade državni ured i što je njihova uloga i što je napisano na stranici 43. u članku 44., isto to rade državne upravne organizacije, zavodi i ravnateljstva. Gotovo identičan je, pogledajte malo što to je uloga državnih uprava, zavoda i ravnateljstava, a što je uloga državnih ureda, gotovo imate 6 stavki u tom članku potpuno istih. Pa se ja pitam uopće a znate sami da je bez racionalizacije državne uprave, bez racionalizacije u ministarstvima u svim zavodima, agencijama i u njihovom broju ali i u da kažem zaposlenicima i mjestima i znamo dobro da se po dva, tri uloge dakle, uloge se i funkcije se udvostručavaju, njihov posao rade po nekoliko ljudi radi isti posao itd. I sada kada je Hrvatska država u krizi nema tu Bog zna kakve racionalizacije. 25 milijuna kuna godišnje nije nekakva zapažena ili znakoviti novac koji bi bio značajan za ono za stanje u kojem je ova država. Prema tome, mislim da su ovo kada se govori o financijskih benefitima, ovih promjena zakonskih onda su to financijske kozmetičke promjene, ništa više, nemojmo se zavaravati. Uredi državne uprave, ja sam u nekoliko svojih govora i prije govorio da zapravo mi imamo po županijama, kako se to voli reći regionalna samouprava, to nije regija nego imamo 20 županija i grad Zagreb, da zapravo postoje reklo bi se 2 župana i svi oni uredi koji postoje u uredima državne uprave pri županijama, postoje i u županiji i za školstvo i za zdravstvo i sve ostale funkcije koje ima županija. Tu je trebalo tražiti mogućnost racionalizacije. Jasno da će tijekom vremena u ovom Hrvatskom državnom saboru doći do rasprave i o regionalnom administrativno upravnom preustroju cijele Republike Hrvatske, ali u ovom, trenutno u ovim materijalima jasno da to nije tema ne bih o tome sada govorio. Što se tiče zapošljavanja po političkom ključu, tu je počevši od, kako netko reče ovdje ispred mene u ovim klupama, od škovacina ili smetlara pa do državnih tajnika ili kako hoćete reći zamjenika ministara, pa to je potpuno jasno. Vi ne možete zaposliti ni smetlara u komunalcu u Slavonskom brodu ili gdje god hoćete a da se ne pita je li on iz HDZ-a, SDP-a, Stranke prava itd. To je tako. Jednostavno partitokracija je tako 20 godina u ovoj državi i drugačije, ali kada govorimo o ljudima koji trebaju biti na funkcijama u državnoj pravi, onda bi se zaista trebalo zapitati tko je stručan, a tko ne, a ne tko je član bilo koje političke opcije. Hoćemo li to doživjeti ja ne znam ali volio bih. Zbog toga kako je rekao moj prethodnik kolega Burić HDSSB neće biti protiv ovih zakonskih prijedloga niti za, prema tome biti ćemo u zaključku suzdržani. Hvala lijepo.
Hvala i vama. Idemo dalje, u ime Kluba HDZ-a poštovani zastupnik Ivan Šuker.
Hvala lijepo gospodine potpredsjedniče Hrvatskog sabora i moje čestitke na izboru na ovu funkciju. Dakle, kolegice i kolege Klub HDZ-a neće podržati paket ovih Zakona. Iz nekoliko razloga ne sporimo pravo da onome koji je dobio mandat za sastav Vlade da ima pravo i urediti ustroj te Vlade i na kraju krajeva i preuzima odgovornost za funkcioniranje Vlade. Dakle, to je nešto što ne sporimo. Isto tako nadamo se da nam nećete sporiti da imamo pravo izreći svoje primjedbe i prijedloge na određene stvari koje ste predložili ovdje. Isto tako smatram da kod ovakvih bez obzira što se čine benigni zakoni i tehnički zakoni, međutim oni zadiru u mnoge ljudske sudbine. S obzirom da nije bilo sporno danas da će vladajuća većina doći u poziciju da sutra predlože Vladu, mislim da su ovi materijali trebali doći ranije na klupe da ih svi možemo pogledati. Vjerojatno bi i rasprave i mnogi prijepori nestali. Međutim ono što bih želio reći na početku, uvijek je bilo kada su se mijenjale vlade određenih političkih smjena i promjena i nije dobro to prikrivati ovim ili onim promjenama zakona. Međutim ono s čim se ne mogu ljudski složiti je etiketiranje ljudi koji su odradili onaj posao s kim se svi dičimo ovdje i oni koji su bili na vlasti, a danas su u oporbi i vi koji ste nekad bili u oporbi danas ste na vlasti, ti ljudi su na svojoj grbači iznijeli pregovore sa EU. Državni tajnici i ravnatelji uprava su operativno nosili izmjene zakona, mnogi od njih su sudjelovali u pregovorima, bili su naši pregovarači i mislim da minimum pristojnosti bez obzira što ste vi njih odlučili smijeniti ide k tome da ih ne etiketiramo. Tim više što većina tih ljudi nije niti u jednoj političkoj stranci. I nije točno i žao mi je što je to kolega Mimica rekao, kažem čovjek koji je u vanjskoj politici dugo, trebao bi znati da jedan od uvjeta za zatvaranje poglavlja državne uprave je bio depolitizacija provedena sukladno provedena preporukama iz Bruxellesa 2005. godine. Tada se tražilo da zbog efikasne državne uprave zbog toga da se rukovodeći ljudi ne mijenjaju prilikom svake političke promjene, da se depolitizira veliki dio čelnih ljudi u državnoj upravi, da postanu profesionalci, da za njihovo imenovanje se postavi prije svega određeni stručni i kvalifikacijski uvjeti. Dakle, da imaju određenu stručnu spremu, da imaju određeno radno iskustvo i da to bude osnovni preduvjet za njihov izbor za određeno radno mjesto. Temeljem toga je raspisan natječaj, izabrani su mnogi ravnatelji. A sada što se tiče plaća, gledajte pitanje je kako će ova odluka odzvoniti i u Bruxellesu i pitanje kako će na nju reagirati Svjetska banka, jer Svjetska banka je Hrvatskoj dala kredit za reformu državne uprave koji je upravo tražio da se pomoćnici ministra eliminiraju dakle kao politička funkcija i da se temeljem novog Zakona o državnim službenicima uvede funkcija ravnatelja kao profesionaliziranih ljudi koji će raditi u državnoj upravi. A sada s obzirom da se volimo hvaliti kako ćemo nešto ušparati. Gledajte, koeficijent ravnatelja je bio 4,26, a koeficijent pomoćnika ministra je u razini koeficijenta saborskih zastupnika, dakle koeficijent je 5,27, dakle za jedan se povećava koeficijent, a proračunska osnovica ja mislim 3 tisuće 200 kuna. Pa si uzmite 80, 90 pomoćnika, pomnožite to sa tim iznosom pa ćete doći do toga. Druga stvar, državni tajnici su imali koeficijent 5,27, sadašnji predloženi zamjenici ministra predlaže se koeficijent 5,70. To sve piše u ovim materijalima, dakle nije nikakva moja izmišljotina, čitam što piše. Isto tako ravnatelji uprava, dakle to sam već rekao, a državne uprave dakle predviđeni su glavni tajnici ministarstva koji bi trebali sada imati koeficijent umjesto dosadašnjih 4,26, 4,69, također je dosadašnje mjesto predsjednika ureda Vlade se ukida, a umjesto njega se uvodi radno mjesto ravnatelja ureda Vlade sa koeficijentom 4,69, a do sada je bio koeficijent 3,68. Dakle, na mala vrata jer smo materijale gurnuli zadnji čas, s obzirom da većina kolega nema uopće podatke kakvi su koeficijenti tih ljudi do sada bili i logična stvar da će ova prva stvar proći tiho. Dakle, toliko što se tiče zaposlenika. A što se tiče ministarstava, dakle notorna je činjenica da vi povećavate broj ministarstava sa 15 na 20 to je notorna činjenica. Svaki ministar i njegov ured i ona ekipa oko njega iziskuje novo zapošljavanje, jer ako iz Ministarstva gospodarstva nastaju praktički tri nova ministarstva, onda je logična stvar da ta ministarstva trebaju imati to što imaju. Međutim čitajući na brzinu ove materijale, jer nije bilo puno vremena, čovjek je očekivao da će pa bez obzira koliko je to ovako napisano ad hoc, prijedlog onoga što će raditi ministarstva da će se na određeni način moći iščitati taj famozni program koji će sutra mandatar predložiti nama pa da ćemo bez obzira što ga nismo dobili ali da ćemo iz ovoga moći iščupati nešto i vidjeti kakav je to program koji nam nudi ova Vlada. I ono što me je zapanjilo i žao mi je što nema tu kolege Hrelje. Dakle, osniva se novo ministarstvo rada i mirovinskog sustava. I sada kada sam vido na stranici to je 3 ili 4, članak 2. gdje su novo osnovana ministarstva i sada sam mislio kada osnivaju ministarstvo rada i mirovinskog sustava očekivao sam da će se tu sada napisati puno, puno toga o umirovljenicima, o mirovinskom sustavu, jer puna usta su bila umirovljenika. A znate koliko dragi moji umirovljenici ako gledate u ovom članku piše o umirovljenicima? Niti pola rečenice. Sve što piše što će ministarstvo rada i mirovinskog sustava što se tiče umirovljenika piše sustav i politiku mirovinskog osiguranja. Dakle, to je ono sve što piše u obimu posla tog novog ministarstva. Niti jedne veze niti poveznice sa HZMO niti jedne poveznice sa kapitalnim fondom gdje je imovina hrvatskih umirovljenika, a isto tako niti jedne riječi sa je sa dobrovoljnim mirovinskim fondovima gdje su sredstva iz drugog stupa mirovinskog. To jasno ukazuje da su mnoga ministarstva i to je ono s čim želim završiti ovaj dio rasprave nastala zbog toga da bi se zadovoljili stranački apetiti za foteljama. To je činjenica. Jer čemu inače ovakva ministarstva? I ono što je vrlo interesantno u prelaznim i završnim odredbama se kaže što će nestati, tko će preuzeti čije poslove. I onda je ovdje vrlo interesantna stvar kaže se da će se osnovati državni ured za upravljanje imovinom, a mi imamo Agenciju za upravljanje za državnom imovinom gdje je kompletna državna imovina, dakle bivši Fond za privatizaciju i bivši Državni ured za imovinu. E sad, ako se osniva novi Državni ured za imovinu onda je logična stvar da u prelaznim i završnim odredbama se bar naznači što će biti sa tim … [[Ne razumije se.]] Agencijom za upravljanje državnom imovinom. Jer gledajte, ako to ne naznačite ovdje sutra ćete imati sukob interesa, imat ćete Agenciju za upravljanje državnom imovinom koja postoji, koju niste ukinuli i imate novoosnovani Državni ured za imovinu. Tko će od njih biti taj tko će upravljati državnom imovinom ja ne znam, ali vi ćete vjerojatno na to morati odgovoriti jer vi ćete upravljati. Da je ovaj materijal napravljen ad hoc, da je ovaj materijal koji zadovoljava političke potrebe za funkcijama je činjenica i amandmani koje ste podnijeli na klupe, vi koji ste predložili ovaj materijal, dakle materijal koji je nastao na brzinu, koji nije realan odraz stanja u Hrvatskoj, materijal koji ne akceptira sve probleme u kojima se Hrvatska nalazi jer da akceptiramo te probleme onda vjerojatno ministarstvo na čelu kojega se predviđa da bude gospodin Čačić ne bi bilo tako okljaštreno kao što je okljaštreno, ali bi se isto tako predvidjelo jasno što se misli sa energetikom i što se misli sa industrijom. Da li Hrvatskoj danas treba više Ministarstvo gospodarstva ili nam treba Ministarstvo energetike i industrije. Ja mislim da s obzirom da Državni ured za upravljanje imovinom nama lagano Ministarstvo gospodarstva je nešto što odumire jer ono kad država nema u svojoj imovini velike gospodarske potencijale nego to ima nešto drugi onda logična stvar da ima Ministarstvo onoga gdje Hrvatska ima sutra perspektivu, a to je prije svega energetika i industrija ili trgovina. Također, definitivno je da ćemo se ovdje svi složiti da uredi državne uprave koji su po terenu i koji izazivaju dosta veliko nezadovoljstvo hrvatskih građana, to je bilo i 2004. i 2005. i sve to vrijeme političke opcije se mijenjaju, međutim nažalost uvijek neki dole pojedinci da tako kažem nekoga koče sa građevinskom dozvolom godinu dana itd. nečim drugim, međutim ovdje uopće nije spomenuto što će se napraviti sa tim institucijama kojima je odsječena glava i koje nemaju poveznicu praktički s nikim. Ne može biti ministar uprave nadležan za organ nekakve državne uprave koji je u nekom gradu, a koji radi posao ministra graditeljstva. Totalno nelogično. A da li ministar graditeljstva ima nadležnost nad njim, nema. I ako to ne riješite i ako to ne uspostavite kako treba onda će građani biti nezadovoljni sa funkcioniranjem državne uprave jer građani ne mogu doći u ministarstva po svoje potrebe, ali za izdavanje građevinske dozvole oni dolaze u te urede. Ima gradova gdje to sjajno funkcionira, ima gradova gdje je to katastrofa. Ali onaj tko bi to trebao nivelirati i tko bi to trebao posložiti je neko ministarstvo. Toga ovdje nema. Vidjet ću što će sutra pisati u programu. EU fondovi. Drago mi je da je taj dio došao u resor kolege Grčića, međutim nije mi drago ono što sam vidio da mnogi imaju EU fondove kod sebe. Ako ta tematika, to područje ne bude pod jednom komandom nažalost iskorištenje EU fondova će biti vrlo malo. To je činjenica, a to je ono što govorim da se mnoga ministarstva preklapaju. I pogledajte, vidjet ćete da mnoge nadležnosti, osobito u ovom gospodarskom dijelu se preklapaju iz jednostavnog razloga što bi svak htio uzeti novce iz tih EU fondova. Međutim ti novci se ne poklanjaju, te novce ćemo morati zaradit sa dobrim projektima. I zato je upravo bitno da nijedan čovjek, bez obzira tko je to, koordinira s tim a da svi ostali usmjeravaju prema njemu onaj svoj dio koji im pripada. Onda će one 2,5 milijarde koje su za kohezijske i strukturne fondove imati vrlo visoki postotak iskorištenja. Ako to ne napravimo ovako, a nažalost prijedlog Vlade, novi ustroj Vlade nije tako predviđen onda neće biti dobro. Zašto, zašto to govorim? Pa govorim iz razloga što oni koji su to objedinjavali, Središnji ured za državnu strategiju i koordinaciju fondova Europske unije se praktički seli u Ministarstvo regionalnog razvoja. Šta je s onim odjelom koji je bio u Ministarstvu financija, šta je s Agencijom za ugovaranje? Oni su bili ključni koji su trenirali i koji su se izučili za povlačenje novaca iz pretpristupnih fondova. Gdje ćete njih staviti? Ako ostanu u zraku visiti onda ovaj dio koji ide kod kolege Grčića neće biti nigdje. Dakle ponavljam, puno ministarstava da bi se zadovoljilo puno fotelja, puno preklapanja poslova koji nažalost neće nuditi efikasnost i to je razlog zašto naprosto ne možemo podržati prijedlog ovih zakona. I molio bih još jedanputa iz čistog poštovanja prema kolegama koji su nosile, iznesli najveći dio tereta u pregovorima za Europsku uniju proteklih 8 godina da ih ne etiketirate jer većina tih ljudi nije ni u jednoj političkoj stranci, izuzetno su stručni i sposobni. Ako ne vjerujete meni, pitajte ljude iz Europske unije. Hvala vam lijepa.
Hvala lijepa. S ovime smo završili raspravu po klubovima zastupnika Hrvatskoga sabora. Za riječ se javio predstavnik predlagatelja, poštovani zastupnik Arsen Bauk. Izvolite.
Zahvaljujem, gospodine potpredsjedniče. Želim u ime predlagatelja samo se osvrnuti na izlaganje, na dio izlaganja gospodina Šukera. Jedan dio je bio i dobro usmjeren, posebno što se tiče Ureda državne uprave u županijama. Mi smo sadašnja zakonska rješenja prepisali iz sadašnjeg zakona, ali na tome ćemo raditi i već je sada radna skupina Ministarstva uprave pripremila neka rješenja koja ćemo pogledati. Što se tiče plaće, da mi vrlo jasno kažemo. Ako je dosad nešto radilo 60 ljudi, a sad će raditi 20 ljudi onda je tu ušteda za otprilike 2/3 bez obzira što će tih 20 ljudi imati koeficijent za 0,5 veći nego što je bilo dosad. I ako je nešto dosad radilo 150 ljudi, a sad će radit 90 ljudi otprilike, u prosjeku, onda je tu također ušteda, bez obzira da li je koeficijent nešto veći. Inače koeficijent 4,26 kad usporedite s ovim 5,27 treba uvećati za 0,42 jer je osnovica 10% razlike. I tako da bi samo na toj razini ušteda iznosila 22 milijuna i 800 tisuća kuna na godišnjoj razini. Rekao je gospodin Grubišić da to nije puno pa evo kada bi svaki dan donijeli rješenja koja bi uštedila 22 milijuna i 800 kuna to bi na godišnjoj razini bilo 9 milijardi. Toliko, hvala.
Hvala lijepa predstavniku predlagatelja. Nastavljamo sa raspravom. Ispričavam se, imamo ispravak netočnog navoda. Poštovani zastupnik Šuker Ivan.
Hvala lijepo, gospodine potpredsjedniče. Kolega Bauk, ja ne znam kako vi mislite, govorim o ministarstvu koje znam kako funkcionira, smanjiti broj pomoćnika ministara ako oni moraju biti na čelu uprava, a te uprave naprosto ministarstvo ne može funkcionirat bez njih. To je jedna stvar. Ali pustimo da, recimo da je ova vaša matematika o.k. i da je negdje na pola puta s obzirom zbog povećanja koeficijenta. Ali imate nešto drugo što ste zaboravili. Imate 5 novih ministarstava. Ta ministarstva iziskuju niz troškova od ministarskog [[Upadica Leko: Kolega ispravak molim.]] Kako nije ispravak? Ako se ne varam, oprostite, ako se ne varam gospodin Bauk je rekao da će biti ušteda 25 milijuna. Ja ispravljam da to nije tako i elaboriram svoj ispravak [[Upadica Leko: Dobro.]] Ja nisam od onih koji pričaju na pamet. Prema tome, ako dodate pet novih ministarskih plaća, ako dodate sve ono što ide uz jedan kabinet onda ćete vidjeti koliko je to novaca.
Hvala lijepa. Sljedeći ispravak netočnog navoda je poštovani zastupnik Josip Borić.
Uvaženi potpredsjedniče Hrvatskog sabora, dame i gospodo saborski zastupnici. Ispravljam također ovaj isti navod da će se uštediti 25 milijuna kuna. To nije istina iz činjenice što već sada u ovom predloženom ustroju imamo činjenicu da imamo znači više ministarstava, da smo mi do sada imali 60 državnih tajnika i 16 ministara i da već ovaj predloženi sustav prelazi preko 100. Znači, imamo 20 ministara, 20 zamjenika i 80 pomoćnika. To je već 120 dužnosnika. A istovremeno ravnatelji uprava sadašnjih ostaju unutar sustava. Oni ne idu nikamo, nemaju godinu dana. To su službenici koji su unutar sustava i bili i svi su redom apolitične osobe, tj. nisu članovi ni jedne stranke. Ovo je možda bio najbolji način da ih se riješi, ali ovo je klasična politička čistka. Ljudi koji su nosili ovaj sustav, do sada pogotovo ulazak u Europsku uniju i sve one pregovore, a sada će se vratiti na nešto nižu plaću jer moraju ostati u sustavu. Njih se ne može razriješiti i maknuti [[Upadica Leko: Hvala lijepa.]] A mi ćemo imati puno, puno skuplji sustav i to ćete vrlo brzo vidjeti i puno neučinkovitiji.
Hvala lijepa. Sljedeći ispravak netočnog navoda poštovana zastupnica Ana Lovrin.
Hvala lijepa gospodine potpredsjedniče. Pa gotovo da je isti ispravak kao i kolega. Naime, u ime predlagatelja gospodin Bauk je rekao da nešto što je do sada radilo 60 osoba sada će raditi 20. To je netočno. Sada će raditi to 20 zamjenika ministara plus 80 pomoćnika koji su dignuti na rang državnog dužnosnika sa plaćom koju je do sada imao državni tajnik, a plaća zamjenika ministra povećana je u odnosu na plaću dosadašnjeg državnog tajnika. Dakle, od uštede tu nema ništa. I treba ponoviti. Ova 153 ravnatelja uprave koji su državni službenici imenovani temeljem javnog natječaja morat će ostati u sustavu a bit će dovedeno novih 80 pomoćnika.
Hvala lijepa. Idemo dalje sa pojedinačnom raspravom zastupnika. Prvi za riječ Davor Stier. Hvala lijepa.
Hvala poštovani potpredsjedniče. I evo s obzirom da sad po prvi puta uzimam riječ i moje čestitke vama i svim kolegicama i kolegama. Pa razlog ključan zbog kojeg ne mogu podržati ovaj paket zakona jest što u biti on sprječava reforme. On ima jedan izraziti antireformski zapravo smjer. Mislim da se svi moramo tu složiti da kad smo i u procesu pregovora sa Europskom unijom spominjali da je potrebna reforma državne uprave to je bio upravo smjer depolitizacije i profesionalizacije državne uprave. I upravo zbog toga se promijenio zakon. Ukinuta je pozicija pomoćnika ministra kao politička funkcija i uvedeni su ravnatelji. Sada umjesto da se ide dalje u profesionalizaciji, jer to jest jedan proces, reformski proces. I ja sam očekivao i od nove vladajuće većine da će upravo tim smjerom ići dalje. Jer naravno da se svaki sustav može dodatno poboljšati. Umjesto da smo takav prijedlog dobili danas na klupe mi smo dobili jedan prijedlog koji nas vraća unatrag. Dakle, ide se ponovno na uvođenje jedne kategorije gdje će uprave voditi ljudi koji su politički podobni, a ne oni koji su sposobni. I u tome jest bit problema. Evo i ja sam dolazim iz sustava državne uprave i sjećam se pogreške koje su napravljene i 2000. kad su na primjer u Ministarstvu vanjskih poslova smijenjeni većina pomoćnika ministara, neki su ostali i onda su po stranačkom, partijskom ključu imenovani pomoćnici. Međutim, pokazalo se evo i tu i kolega Picula možda mi može potvrditi, pokazalo se da upravo oni najistaknutiji pomoćnici su bili oni koji su ostali, koji su imali stručno znanje Vladimir Drobnjak, Joško Paro. Dakle, ljudi koji nisu bili po stranačkom ključu. I umjesto da mi idemo dalje u afirmaciji takve jedne reforme, profesionalizacije državne uprave, daljnje reforme državne uprave mi se vraćamo sa ovim prijedlogom unatrag u politizaciju. I nekorektno je doista ravnatelje proglasiti ovdje nepodobnim, političkim i onda ih smijeniti da bi mogli doći politički podobni. To nije kriterij kojim bi se trebali rukovoditi. Jest, točno je da što se tiče pravne stečevine nema tu jednog rješenja koji je jednostavno isti za sve zemlje. Međutim, jest i preporuka i trend u Zapadnoj Europi da se ide u dodatnu profesionalizaciju državne uprave a ne u politizaciju. Dakle, upravo suprotno od onoga što većina ovdje predlaže. Ali puno važnije od onoga što će Bruxelles reći je to što će hrvatski građani reći. Dakle, mi ovim prijedlogom moramo hrvatskim građanima reći opet će na čelu uprave biti ljudi koji su na to mjesto došli zbog toga što su pripadnici vladajuće stranke. E to nije dobro i zbog toga ne mogu podržati ovaj zakon. Hvala vam.
Hvala lijepa. Sljedeći je zastupnik, a imamo jedan, ispričavam se. Dobro, dobro. Polako. Imamo jedan ispravak netočnog navoda poštovani zastupnik Davor Bernardić.
Poštovani potpredsjedniče Sabora, ispravit ću jedan netočni navod koji se cijelo vrijeme provlači ovdje, a to je politizacija ovih funkcija. Ovaj prijedlog upravo ide u smjeru jasne podjele političkih i onih funkcija koje nisu političke. Imenovanje ravnatelja na javnim natječajima, na falsificiranim javnim natječajima je dio političkog namještanja procesa. To treba nazvati jasno i glasno pravim imenom. Ovaj prijedlog ide upravo u smjeru razdvajanja političkog dijela od onog stručnog kompetitivnog dijela.
Hvala lijepa kolega Bernardić. Povredu Poslovnika prijavio je poštovani zastupnik Ivan Šuker.
Gospodine predsjedavajući mislim da ste vi povrijedili Poslovnik. Ako dozvolite ovakvu retoriku, onda će se ovaj Sabor pretvoriti u kaos. Gospodine Bernardić premladi ste da bi na ovakav način vrijeđali i neću iskoristiti težu riječ.
… [[Govornik nije uključen, ne razumije se.]]
214. Ne on, nego vi, jer ga niste opomenuli.
Nisam ja ništa povrijedio, hvala lijepa. … [[Upadica se ne razumije.]] Polako, imamo vremena. Svehrvatski interes doći će do izražaja, samo polako, svih građana i sviju, samo polako. Po Poslovniku pa ćemo riješiti sve. Kolega Davor Bernardić se javio da je netko povrijedio Poslovnik, tko je to?
Isto članak 214. Kolega Šuker prvo nije mi jasno zašto se vi osjećate prozvanim i dižete se i reagirate. To mi prije svega nije jasno.
Koju odredbu? Kolega Davor, koju odredbu?
Ono što moram reći je ne bi volio da se ova rasprava pretvori i ispravci netočnog navoda u slobodno interpretiranje nečega što je ja bih rekao za raspravu. Ljudi držimo se toga.
Hvala lijepa. Završimo sa povredama. Idemo sa konstruktivnom raspravom, osjećat da je pred nama. Sljedeći govornik je poštovani zastupnik Josip Salapić ili Salapić.
Gospodine potpredsjedniče, kolegice i kolege zastupnici. Ono što bi danas rekao prvo za vas zastupnike koje ste trenutno većina u ovom Visokom hrvatskom domu a proveli smo zajedno s nekima od vas dvije i pol godine u po meni ključnim trenucima za Hrvatsku, za završetak pregovora za ulazak Hrvatske u Europsku uniju, donijeli smo niz zakona koji su promijenili put i sudbinu Hrvatske za koje sam siguran da je Vlada Hrvatske demokratske zajednice učinila najviše. Ja sam osobno kao zastupnik razočaran sa nekima od vas, sa vašim podsmijavanjem danas, gledanjem u čudu i sa omalovažavanjem svega onoga što smo u 17 godina vladanja u Hrvatskoj mi učinili. Vi ste kolegice i kolege imali za to pune 3 godine i niste uspjeli održati vašu koaliciju, brzo ste izgubili vlast. Ono što vam želim poručiti danas na početku ove, trebala je biti svečana sjednica, očekivao sam od vas da ste se dobro pripremili za zakone koji su ključni za ustroj vaše sutrašnje nove Vlade, čekali ste to punih 8 godina, … [[Govornik se ne razumije.]] ste nove demokratske standarde, najavljivali ste jedno političko kulturno i uljudno ponašanje, najavljivali ste da ćete se sa ljudima odnositi potpuno drugačije nego ono što ste nas po meni lažno i često ovdje napuštajući sabornicu krivo optuživali, očekivao sam od vas da ste jedna ozbiljna koalicija koja je dobila povjerenje hrvatskog naroda zato što ste imali program. Vaš europski duh danas je pokazao da vi nemate ništa.
Kolega Salapić, prešli ste malo na. Dajte se malo usmjerite na suštinu.
Budem se ja usmjerio. To je suština. Ja pričam o. … [[Upadica se ne razumije.]] Gospodine potpredsjedniče, kad smo mogli dobiti 5 minuta prije saborskih odbora niz set ovih zakona, ja imam uvod za zakone koje ću reći da ih ne podržavam, pa dajte mi dozvolite da slobodno govorim, jer ja nisam nikoga osobno povrijedio, dajem svoje političko stajalište za ono što smatram da nije dobro. Doći ću ja do ovih zakona, imam 10 minuta. Hvala lijepo. 5 minuta prije sjednice odbora ste dostavili ove zakone nama na dnevni red i očekivali ste da vam damo potporu za to. Za početak radi se o ljudima, o ljudskim sudbinama, o njihovim obiteljima, o njihovoj djeci koja će za dva dana slaviti Badnjak i koja dobivaju plaću iz državnog proračuna, iz hrvatske blagajne, iz onoga što su svojim porezima i doprinosima dali za ovu Hrvatsku. I ne zaboravite jedno, ne radi se o brojkama, da li će nešto funkcionirati sa 60 na 20 gospodine zastupniče Bauk to ćete vidjeti u praksi. Ne možete vi to znati kad niste imali iskustva da to radite i vodite, to ćete tek saznati kad budete počeli raditi. Za, recimo za mene sam siguran da to neće funkcionirati, neće funkcionirati zbog toga što ove zakone, ovih 5 zakona koje ste danas predložili smatram vašim političkim dogovorima, smatram uhljebljavanjem foteljama, izmišljanjem novih zvučnih naslova ministarstava za koje sam kao pravnik siguran da dobro zvuče, možda po zvuku, ali po praksi će sigurno imati problema. Morali ste zadovoljiti svoje koalicijske partnere, morali ste zadovoljiti koaliciju koja je s vama sudjelovala na izborima, morali ste uhljebiti nove ministre, morali ste proširiti ministarstva, morali ste kao fol pod navodnicima ukinuti državne tajnike, radna mjesta koja su naši državni tajnici u najtežim trenucima za Hrvatsku pošteno odradili. Smatram pošteno i smatram da se sa tim ljudima ne možete ponašati kao da se radi o krumpirima, o vrećama, nego se radi o časnim, poštenim i školovanim ljudima. To što su oni članovi Hrvatske demokratske zajednice, to je naš ponos, i mi ćemo te ljude držati u našoj stranci na način kako mi najbolje znamo i umijemo. To nije zadatak vas iz SDP-a, ja govorim o našima, bilo je naših koalicijskih partnera, ja se svima koji su svoj posao časno i pošteno odradili zahvaljujem, a dokaz toga kvalitetnog rada je potpisivanje pristupnoga ugovora za Hrvatsku 9. prosinca, a vi se kolegice i kolege zastupnici možete podsmijavati, možete to omalovažavati, ja to smatram pošteno i dobro odrađenim poslom i o tome će govoriti naši građani, oni koji prate i koji će pratiti vaš rad. Za ono što ste nazvali racionalizacijom, ja to smatram politikantstvom, jer ste na način da ste uvaljujući ove zakone u hitnu proceduru, bez da ste to na pošteni način i kvalitetno obrazložili, bez da ste nam dali materijale, bez da ste zastupnike pripremili za rad ovdje u Hrvatskome saboru, nešto ste uvalili što mislite da će preko noći proći. Ja vam poručujem sa ovoga mjesta kao zastupnik da ćete imati problema u takvim prijedlozima zakona jer nije nas 47 zastupnika HDZ-a i koalicije sa našim drugim zastupnicima vam tu otvoreno i jasno poručujemo bit ćemo konstruktivna oporba. Tako smo se danas ponašali na Odboru za zakonodavstvo, sa kojega smo pod navodnicima istjerani, jer smo morali izići, jer smatramo da takvo ponašanje, bili ste previše nervozni, nestrpljivi i niste mogli dočekati da dođete ovdje u Hrvatski sabor pa smo mi zastupnici koji smo se ja smatram kulturno ponašali morali napustiti svoje radno tijelo, svoje radno mjesto, jer smo se u trenutku osjećali da smo se našli u nekakvoj kaznionici gdje se netko sa visine prema nama bahati. E to zaboravite. Nas su izabrali naši birači, nas su izabrali građani Republike Hrvatske i mi smo i kao oporba odgovorni i ponosno i časno ćemo raditi svoj posao. Za ove zakone koje ste predložili smatram da neće biti dugoga vijeka, i gospodine Bauk siguran sam da ćete poslije 15. siječnja se ponovo naći ovdje sa obrazloženjem izmjena i dopuna ovih zakona, a da li je to dobro prosuđivat će javnost i prosuđivat će oni ljudi sa čijim ste prijedlozima zakona možda vi uništili nečije životne sudbine, pa malo dajte razmislite o tome, jer ja vam predviđam ako ovako kako ste danas počeli voditi Hrvatski sabor, kako ste se danas predstavili nećete doživjeti ni one tri godine koje ste imali nego puno, puno manje. Hvala lijepo.
Hvala lijepa. Sljedeći za riječ prijavio se poštovani zastupnik, a ispravak, sljedeći za riječ javio se poštovani zastupnik Frano Matušić.
Zahvaljujem gospodine potpredsjedniče. Pa ja mislim da odmah možemo reći na početku da se ne radi ni o kakvom smanjenju financijskih izdataka nego se radi o povećanju. Koji su argumenti za ovaj stav? Argumenti su sadržani u sljedećem, naime sasvim je jasno da ravnatelje o kojima je danas ovdje riječ da će ih zamijeniti pomoćnici ministra. Nećete moći izbaciti ih sa posla jer u tom slučaju bi se vjerojatno dogodilo ono što se dogodilo kad ste na nezakonit način izbacili s posla 3,5 tisuće policajaca i još neke druge zaposlenike koji su na sudu kasnije dobili tužbama pa ih je sljedeća vlast, ona HDZ-ova, morala vratiti na posao, isplatiti odštete itd. Isto bi se dogodilo sad u ovom slučaju. Dakle, zanemarujete činjenicu da ravnatelje nećete moći izbaciti s posla tek tako. Da ćete im morati osigurati radna mjesta u sustavu sukladno njihovoj stručnoj spremi. Prema tome, kolega Bauk kad govorite da ćete uštedjeti 25 milijuna vi obmanjujete javnost. Vi ne smanjujete niti državne dužnosnike, vi povećavate državne dužnosnike, vi povećavate one koji dolaze po političkom ključu, a smjenjujete one koji su došli po profesionalnom ključu, odnosno javnim natječajem nikakvim falsificiranim natječajima kao što se to ovdje usudi tako bezočno govoriti kolega Bernardić. Jer ukoliko on posjeduje bilo kakvo saznanje da je riječ o falsificiranim natječajima ja ga molim da odmah pođe u Državno odvjetništvo i da prijavi one za koje on smatra da su falsificirali javne natječaje temeljem kojih su ovi ravnatelji došla na svoja radna mjesta. U sklopu programa o kojem je riječ je već kolega Stier govorio, a koji se odnosio na učinkovitost i poboljšanje rada državne uprave na način da se ona profesionalizira i da s oslobodi političkog utjecaja i političkog tereta. Dakle, jedan korak koji je napravljen naprijed u tom smislu istina ne postoji ni paralelna stečevina koja bi nas obvezivala da to na taj način radimo, ali su postojale direktive koje su jasno kazale da se takav posao treba odraditi i za to smo dobili podršku i međunarodnih europskih institucija i Europske komisije. Znači, vraćamo se korak unazad, te ljude koji su došli na taj način, koji su došli u procesu koji je pratila Europska komisija mi njih sad želimo razriješiti, želimo ih maknuti sa njihovih pozicija na koje su došli na način kako je to zakon propisivao nikakvim falsificiranjem i na njihova mjesta staviti podobne političke ljude koji će onda naravno po političkim kriterijima isključivo upravljati tim institucijama za koje smo se nadali da smo ih profesionalizirali jer se to doista i dogodilo. Dakle, ovo je jedan ogroman korak unazad koji je istovremeno i veće opterećenje za proračun. A to ćete vidjeti kad budemo razgovarali o proračunu, kad budemo donosili proračun vidjet će se jasno da u tom dijelu neće biti smanjenje jer ne može biti smanjenja. Kolega Bauk kaže 25 milijuna kuna će se ovaj smanjiti izdaci za plaće. Neće kolega, računajte sve te ravnatelje kojima morate osigurati radna mjesta prema njihovoj stručnoj spremi. Dakle, visoka stručna sprema su svi oni i računajte i na sve nove izdatke koje dobivate postavljanjem podobnih kadrova, dakle pomoćnika ministara, kojima inače podižete plaću na razinu državnih tajnika, a zamjenike ministara nagrađujete s još većim plaćama nego što to danas državni tajnici imaju. Prema tome, neće doći ni do kakvog smanjenja i ni do kakve uštede. To je činjenica koju treba znati hrvatska javnost, a bit će sasvim jasno razvidna iz proračuna kojega ćemo raspraviti u sljedećem razdoblju, dakle za sljedeću 2012. godinu. Dakle, ovaj korak unazad koji radimo na ovaj način ja mislim da će donijeti samo loše i već se korigirao i broj. Netko je spominjao broj od 80 pomoćnika ministara koji će zamijeniti ravnatelje, međutim maloprije kolega Bauk u svom nastupu kaže 90. Znači već je tijekom ove rasprave u sat, sat i pol vremena već je broj skočio sa 80 na 90. Vjerojatno će onog trena kad se ustroje nova ministarstva, kad se vide potrebe vjerojatno će taj broj skočiti na onoliki broj koliko je bilo i dosada ravnatelja da bi ta ministarstva uopće mogla funkcionirati i da bi te uprave mogle funkcionirati. Prema tome, riječ je o duplo većem broju dužnosnika i riječ je o povećanju sredstava koja će se trebati izdvojiti i za njihove plaće i za sve ono što njima pripada. Nadalje, ja mislim da je ovdje već jasno rečeno da sama činjenica da se povećava broj ministarstava na 20 dovoljno govori za sebe. Naravno da je riječ o tome da želite zadovoljiti sve apetite članova koalicije. Nitko vam to pravo ne osporava. Samo to ne možete obrazlagati na način na koji to obrazlažete. Tu nije riječ o efikasnijoj državnoj upravi, odnosno efikasnijim ministarstvima nego je riječ o povećanju broja ministarstava temeljem vašeg političkog dogovora, temeljem raspodjela funkcija, temeljem onoga što ste potpisali u vašem koalicijskom ugovoru i to je razlog povećanja broja ministarstava. Naravno da će to rezultirati povećanjem troškova države, povećanjem troškova ministarstava. Pa naravno negdje moraju i sjedati, negdje neki ljudi moraju se zaposliti da bi obavljali posao u tim ministarstvima. I naravno da je riječ o raspodijeli fotelja i to jasno i glasno recite. Nitko vam ne odriče to pravo, ali nemojte se skrivati da sa tim potezima da će zapravo biti jeftinija državna uprava, odnosno da će ministarstva biti efikasnija itd., da ćete na taj način postići veću efikasnost. Nećete postići veću efikasnost, postići ćete zadovoljenje političkih apetita i to je činjenica. Međutim, evo sad kad se kolega Mimica vratio budući je on obrazlagao u ime kluba, zanimao bi me ovaj Odbor za europske poslove koji se formira u Vladi. O čemu se tu radi? Po mom mišljenju čini mi se da je to neko nadzorno tijelo koje bi trebalo biti nadzorno tijelo Ministarstvu vanjskih poslova, vanjskih i europskih poslova. Je li to kontrola kolegice Pusić? Možda im ne vjerujete pa onda ustrojavate neki Odbor za europske poslove u Vladi, ali o čemu se radi? Očigledno je riječ o jednom paralelnom tijelu, po nama čini mi se potpuno nepotrebnom. Jer ako postoji Ministarstvo za vanjske i europske poslove onda ne vidimo razloga da postoji nekakav Ured za europske poslove u Vladi. Pa pretpostavljam da je riječ doista o nekakvoj uzajamnoj kontroli unutar vaše koalicije, očigledno je riječ o povjerenju unutar vas samih. Ja mislim da je dovoljno ovo reći i mislim da su već kolege druge aspekte ovih izmjena Zakona rekle, ali nije potrebno doista sakrivati se iza nekih formacija koje ne odgovaraju istiniti kao što je formacija o tome da će se ušteda od 25 milijuna postići ili da će biti efikasniji rad ministarstava, na ovaj način sasvim sigurno da to nije istina i da to ne odgovara činjenično stanje.
Hvala lijepa kolega. Obavještavam da je sukladno članku 207. stavak 2. Poslovnika Hrvatskog sabora isteklo vrijeme u 19 i 35 za prijavu za raspravu u trajanju od 10 minuta, dakle pojedinačnu raspravu zastupnika. Sljedeća za riječ prijavila se poštovana zastupnica Ana Lovrin.
Hvala lijepo gospodine potpredsjedniče. Pa evo, već je uglavnom sve opširno rečeno, ja ću vrlo kratko govoriti. Dakle, ovaj set zakona o kojima sada raspravljamo u kojima se uređuje ustroj državne uprave pa i Vlade naravno, da je pravo svake političke opcije koja ima parlamentarnu većinu da uredi resore onako kako ona misli da će na najučinkovitiji način provesti sva svoja predizborna obećanja ali jednako tako svoj predstavljeni predizborni program i to nitko nikome ne odriče, ali onda to tako treba jasno i glasno reći pa i to da u koaliciji u odnosima snaga pri izboru izvršne vlasti također treba kao što sam rekla zadovoljiti, ne bih ja rekla apetite to možda grubo zvuči, ambicije kojima ljudi žele ući u izvršnu vlast da bi se potvrdili i da bi provodili ono za što se oni u političkom smislu zalažu. Evo vidimo netko je rekao da se dijele fotelje, ali ja sada vidim da se tu više ne dijele fotelje nego stolice jer fotelje više ne mogu obzirom na porast broja ministarstava da fotelje više ne mogu stati u ove redove pa su se našle nešto manje stolice da bi svi stalo. Ovo što mislim da je zaista šteta i da smo krenuli u jednom dobrom putu depolitizacije državne uprave, na kraju krajeva kolega Stier je rekao da nema Europskog acquisa, točno je nema stečevine ali trend je i dobra je praksa Europska da se državna uprava depolitizira. U tom smislu smo i mi u ispunjavanju mjerila, premda to nije bila tvrda pravna stečevina ali mi smo sami rekli da način na koji ćemo ispuniti mjerilo i depolitizirati državnu upravu jest i ovaj Zakon koji smo donijeli, a donijeli smo zakon po kojemu pomoćnici ministra nisu dužnosnici državni već su oni profesionalni državni službenici koji se imenuju temeljem javnog natječaja. Kolegi Bernardiću bih rekla, nema ga i to mi je žao, premlad je da tako olako etiketira ljude, mogu reći u najmanju ruku da je bilo vrlo nepristojno o falsificiranim natječajima, ja osobno sam se našla uvrijeđena, i zato mislim da ste ga trebali opomenuti jer sam provodila u Ministarstvu kao i niz kolega te javne natječaje, ako netko sumnja da su oni falsificirani, da je bilo zloporabe položaja i ovlasti onda o tome treba to prijaviti u nadležno tijelo koje će to istražiti a ne ovako olako etiketirati. Da sada vidimo koliko je to demokratski nazadak, dakle, do sada je po sadašnjoj legislativi imenovanih dužnosnika bilo 16 ministara i 60 državnih tajnika to su znači 76 političkih imenovanja. Prema ovom zakonu se predlaže 20 ministara, 20 zamjenika i 80 pomoćnika ministara, to je 120 političkih imenovanja, dakle, potpuno suprotno sugestijama i Svjetske banke i Europske unije pa na koncu ne toliko nije važno te sugestije koliko je važno to što smo obećali građanima dakle daljnja demokratizacija, depolitizacija i prije svega profesionalizacija državne uprave do najsloženijih poslova u državnoj upravi. I onda to treba Hrvatskim građanima jasno reći da ste vi poželjeli maknuti ona 153 ravnatelja uprava koji su imenovani temeljem javnog natječaja, izbor je izvršila Hrvatska vlada. Moram reći da neki od ljudi koji su po tim javnim natječajima izabrani su neki pomoćnici ministara imenovani politički pomoćnici ministara recimo iz SDP-ove Vlade i toliko o tim političkim izborima, vi sigurno znate po resorima gdje toga ima. Dakle, povećali smo politička imenovanja na 120, podignuli smo plaće do sada zamjenicima, novim zamjenicima ministara, njih 20 više nego su imali dosadašnji državni tajnice na koje smo toliko čuli objeda, svih tih 80 pomoćnika imat će plaću koliko je imalo do sada 60 državnih tajnika, dovest ćete još 20 novih visokih plaća u državnu upravu i usput ćete ona 153 izabrana ravnatelja na javnom natječaju morati zadržati na sustavu državne uprave iz razloga što su to državni službenici i po Zakonu o državnim službenicima na to imaju pravo. Dakle, Hrvatski građani moraju jasno znati da će od sutra od kada stupi na snagu taj zakon, u državnu upravu biti dovedeno novih 80 ljudi sa plaćama državnih tajnika, uz sve ove postojeće biti će dovedena nova 4 ministra i 20 zamjenika ministara, prema tome, vidjet ćemo i kroz proračun ali uštede od ovih 25 milijuna kuna o kojima se govori apsolutno neće i ne može biti. I još nešto, pitam toliko je bilo govora o tome da su temeljem tih javnih natječaja, da to zapravo nisu pravo depolitizacija jer jest doduše da su bili javni natječaji ali ih je izabrala hrvatska Vlada. A pitam vas sada što će manje politički biti kada za bilo kojeg djelatnika u Ministarstvu se raspiše natječaj a tko će izvršiti izbor, pa ministar u ministarstvu. A tko je ministar ako ne politička osoba koja je član Vlade kao što je Vlada bilo tijelo koje je to izabrala. Dakle, nema tu nikakvog govora o uštedi, ima govora o onome što je legitimno pravo svake političke većine i svake nove vlade da ustroji vladu i državnu upravo onako kako ona misli da će najučinkovitije provesti svoj program, ali nemojmo govoriti o uštedama, nemojmo govoriti o nekakvim demokratskim naprecima kada se radi zapravo o povećanju troškova i radi se o jednom bez presedana demokratskom nazatku. Hvala.
Imamo jednu repliku, poštovani zastupnik Đakić.
Hvala lijepo gospodine potpredsjedniče Hrvatskog sabora. Pa evo kolegica Lovrin je opisala sve bitne detalje ovog prijedloga zakona i mislim da je jasno očitovala se o tome da neće biti nikakvih povećanja. Ja bih samo htio nadopuniti da ovih 20 novih ministarstava zasigurno nedostaje još jedno kako bi plan koji je bio ponuđen hrvatskim građanima bio potpun, plan 21 bi bio tada cjelovit. Sa 21 ministrom, sa 21 ministarstvom i to bi bilo ono o čemu se govorili u predizbornoj kampanji. Vjerujem da je puno ljudi zabrinutih i zatečenih ovakvim načinom koji ovo izvanrednoj sjednici trebao biti predmet donošenja ovakovih zakona koji ne idu u cilju svih onih težnji koje smo učinili kako bi europski demokratski sustav funkcionirao u RH. Zasigurno je vidljivo da zatečenost i zabrinutost tih ljudi koji su ostali u ministarstvima, a bili su iz prijašnje Vlade, neki su kvalitetni koji su članovi i SDP-a bili i nikada nisu bili taknuti nego su radili svoj posao kako to je tražila struka od njih i siguran sam da tako ih puno postoji i u ovim novim ravnateljima koji su došli kao nestranački i da su svi skupa činili jednu cjelinu poboljšanja rada i napretka u RH. Stoga smatram da fali još jedno ministarstvo i da bi ga trebalo što prije formirati.
Hvala lijepa. Poštovane kolegice i kolege zastupnici, ovime smo iscrpli raspravu o svih 5 prijedloga zakona o kojima smo zajednički raspravljali, sada prelazimo na glasovanje o svakome od određenih zakona. Mislim da ne treba utvrđivati kvorum, to je vidljivo prostim okom ili da nam balkon ipak potvrdi moju ocjenu. Prisutno je 109 zastupnika u hrvatskoj sabornici. Prelazimo na glasovanje. Dajem na glasovanje Konačni prijedlog Zakona o Vladi RH. Na temelju članka 226. Poslovnika Hrvatskog sabora za donošenje ovog zakona potrebna je većina svih zastupnika Hrvatskog sabora. Prije glasovanja imamo amandman kluba koji postaje sastavni dio prijedloga. Prema tome ne odlučujemo o amandmanu pojedinačno. Bio je na klupama, postao je sastavni dio prijedloga i u okviru rasprave ste mogli raspravljati o tom amandmanu. Samo malo gospodine. Prijavili ste povredu Poslovnika. Izvolite.
Gospodine predsjedavajući, nije nam namjera zavlačiti ali mi je u interesu da ovo što izglasamo bude sukladno zakonu. Gospodin Mimica koji je govorio u ime predlagatelja nije rekao da prihvaća amandmane. I da bi ovo sve išlo sukladno Poslovniku Hrvatskog sabora. Ali ga nije rekao u raspravi.
Poštovani zastupniče.
Dobro, o.k. vi ćete izmisliti nova pravila u ovom Saboru.
Poštovani zastupniče čuli smo vašu primjedbu na povredu Poslovnika. Ne uvažavamo tu primjedbu jer je predlagatelj u okviru prijedloga i obrazloženja prijedloga iznio i amandman. Dakle, ne može iznositi amandman ako ga ne prihvaća. … [[Upadica se ne razumije.]] Imate demokratsko pravo prigovora. Ja sam vam odgovorio. Predlažem da dizanjem ruke izjasnimo se o prijedlogu zakona i amandmanu koji je postao sastavni dio prijedloga samog predlagatelja. Kolega Šuker, sve smo raspravili što smo trebali raspraviti. Tko je za Konačni prijedlog Zakona o Vladi RH? Još malo da zbrojimo glasove. Protiv? Suzdržanih? Hvala lijepa. Utvrđujem da je većinom glasova 81 za donesen Zakon o Vladi RH sa 21 glasom protiv i 8 suzdržanih. Hvala lijepa.
Dakle sukladno članku 229. Poslovnika predlažem da se provede objedinjena rasprava o dvije točke dnevnog reda. Dakle, jedna je 6. Konačni prijedlog Zakona o izmjeni Zakona o izborima općinskih načelnika, gradonačelnika, župana i gradonačelnika Grada Zagreba, hitni postupak, prvo i drugo čitanje, P.Z. br. 5 7. Konačni prijedlog Zakona o izmjeni Zakona o lokalnoj i područnoj (regionalnoj) samoupravi, hitni postupak, prvo i drugo čitanje, P.Z. br. 6 Da li se slažete ili smatrate da treba glasati o tome? Hvala. Utvrđujem dakle da smo odlučili da objedinimo raspravu o tim točkama dnevnog reda pa krećemo u raspravu. Predlagatelj su klubovi zastupnika SDP-a, HNS-a, IDS-a i HSU-a. Klubovi zastupnika podnijeli su prijedloge zakona na temelju članka 84. Ustava RH i članka 129. i 159. Poslovnika Hrvatskoga sabora. Prijedlog akata primili ste na klupe. Prigodom utvrđivanja dnevnog reda prihvatili smo prijedloge predlagatelja da se zakonski prijedlozi donesu po hitnom postupku, a sukladno članku 159. Poslovnika hitni postupak objedinjuje prvo i drugo čitanje. Amandmani se mogu podnositi do kraja rasprave s obzirom na članak 164. Poslovnika. Raspravu su proveli Odbor za zakonodavstvo i Odbor za Ustav, Poslovnik i politički sustav. Izvješća ste primili na sjednici. Želi li predstavnik predlagatelja dodatno obrazložiti prijedlog? Želi? Gospodin Zvonimir Mršić zastupnik, izvolite.
Poštovani predsjedniče, kolegice i kolege. Prije svega želim se izjasniti da je Odbor za zakonodavstvo podnio amandman na oba ova zakona i da predlagatelj prihvaća amandmane Odbora za zakonodavstvo. A prije nego što kažem nekoliko riječi o samom našem prijedlogu zakona želio bih da utvrdimo nekoliko činjenica koje proizlaze iz izbornog zakonodavstva koje se odnose na izbor tijela u jedinicama lokalne samouprave u ovom slučaju neposredno biranih općinskih načelnika, gradonačelnika, župana i gradonačelnika Grada Zagreba. Dakle, članak 2. Zakona o izborima kaže da se općinski načelnici, gradonačelnici, župani i gradonačelnik Grada Zagreba biraju na neposrednim izborima tajnim glasanjem na mandat od 4 godine, a općinski načelnici, gradonačelnici, župani i gradonačelnik Grada Zagreba imaju zamjenike koji se biraju zajedno i istovremeno na isti način i po istom postupku. Dakle, na izborima se biraju gradonačelnik, načelnik i župan, i biraju se zamjenici istovremeno na isti način i po istom postupku. Članak 43. Zakona o lokalnoj samoupravi pa kaže da općinskog načelnika, gradonačelnika, odnosno župana u slučaju spriječenosti ili odsutnosti u obavljanju dužnosti zamjenjuje jedan od zamjenika koje on odredi u skladu sa statutom jedinice lokalne samouprave. E sad što mi predlažemo? Mi predlažemo kao što znate, pogotovo zastupnici koji su bili tu 2007. godine u onom stampedu koji smo imali kada smo u jedno predvečerje promijenili 24 zakona o lokalnoj samoupravi i kada smo na sva 24 zakona imali ovdje amandmane koje smo sročavali sa ove govornice dogodile su se i neke nedovoljno precizne odrednice da bismo tada pred parlamentarne izbore složili obećanje da ćemo imati neposredne izbore gradonačelnika iako je to bilo tek za 2 godine. Pa smo tada u članak Zakona o lokalnoj i područnoj (regionalnoj) samoupravi u članak 8. dodali članak 40.a koji kaže ako je prestanak mandata općinskog načelnika, gradonačelnika, odnosno župana nastupio u kalendarskoj godini u kojoj se održavaju redovni izbori, a prije njegovog održavanja u toj se jedinici neće raspisati i održati prijevremeni izbori za općinskog načelnika, gradonačelnika, odnosno župana nego će dužnost načelnika, gradonačelnika, odnosno župana do kraja mandata obavljati njegov zamjenik. Dakle, mi danas imamo u takvom zakonu definiciju da u 6 mjeseci prije izbora ukoliko iz bilo kojeg razloga 6 mjeseci, 5,5 … [[Upadica se ne razumije.]] Dozvolite mi, da. Dobro, mjesec dana nije bitno, apsolutno nije bitno. Neko vrijeme u nekom vremenu prije izbora ukoliko iz bilo kojeg razloga čelni čovjek jedinice lokalne, područne (regionalne) samouprave je dao ostavku neće se održati lokalni izbori. Mi mislimo da to nije pravedno i da to nije dobro, i da treba utvrditi kriterije u kojim slučajevima se neće održati prijevremeni lokalni izbori, jer za to mora postojati razlog, dakle to ne može biti hir ili to ne može naprosto biti unutar stranačko ili koalicijsko preslagivanje da bi pripremili nekog čovjeka da nastupi na lokalnim izborima. Mi dakle predlažemo našim zakonom da jedino i isključivo ukoliko je čelnik jedinice lokalne samouprave imenovan ili izabran na nespojivu dužnost, dakle mora postojati razlog, a mi predlažemo da to bude nespojiva dužnost, tada se neće održati prijevremeni izbori. To je dakle nešto čime. Budite strpljivi kolegice Lovrin. Dakle mi tražimo i predlažemo da se utvrdi razlog kada netko može podnijeti ostavku, a ne da je napravio neku nepodopštinu, pa ga sada želimo skloniti 6 mjeseci prije izbora, pa ćemo pokazati nekog drugog tamo da bi onda taj drugi imao više uspjeha. To je dakle nešto što mislim da je suštinsko važno za ovaj zakon, jedino i isključivo imenovanje na nespojivu dužnost. I drugo, ovdje smo raspravljali o tome, već se povela rasprava da li je to 6 mjeseci, da li je to 4 i pol mjeseca, da li je to 4 mjeseca i 3 nedjelje u 5. mjesecu ili je 7 mjeseci, ili je 12 mjeseci ili je pola mandata. Dakle možemo raspravljati o tome koliko je to prije samih izbora kada ne treba imati prijevremene izbore. Prijedlog stranaka SDP-a, HNS-a, IDS-a i HSU-a je da je to nakon pola odrađenog mandata, dakle onaj koji se kandidira mora odraditi pola mandata kao čelnik jedinice lokalne samouprave, nakon toga jedino i isključivo ukoliko je izabran ili imenovan na funkciju koja je nespojiva, dakle koja je prema Zakonu o sukobu interesa se smatra nespojivim dužnostima ima pravo podnijeti ostavku, on odrediti koji će zamjenik nastaviti odraditi mandat do kraja da se ne bi odvijali prijevremeni izbori. Mislimo da je to poboljšanje ovoga zakona, mislimo da se time prije svega uvodi kriterij u jedan članak koji apsolutno je bio nedefiniran i ovaj članak koji mi mijenjamo je bio loš, mi ga samo poboljšavamo, on samim time ne postaje savršen. Na žalost nije bilo volje u prošla dva mandata da uredimo zakonodavstvo koje se odnosi na lokalnu samoupravu, a vi se sjećate koliko puta sam ja upravo s ove govornice apeliramo ajmo riješiti, imamo 35 zakona, idemo urediti lokalnu samoupravu. Danas imamo zakone koji su jedan drugom u sukobu interesa, imamo zakone koji ne rješavaju cijeli niz pitanja kao što je odnos predstavničkog tijela i neposredno izabranih čelnika, imamo zakon po kojem su teoretski smjenjivi, a u praksi nesmjenjivi čelnici jedinica lokalne samouprave, dakle imamo zakone koji su nedorečeni, a nedorečeni su između ostalog zato jer smo ih donosili po stampedu u jedno predvečerje. U konačnici mi imamo cijeli niz primjera i u Europi i u Americi gdje postoji ili drugi oblik spojivosti, odnosno nespojivosti dužnosti, kao primjerice u Francuskoj možete biti gradonačelnik i ministar, odnosno ministar i gradonačelnik, ili imate situaciju dakle u Americi ili negdje drugdje gdje … [[Govornik se ne razumije.]] u Americi dakle predsjednik države ako prvog dana nakon izbora američkog predsjednika ubiju američkog predsjednika, do kraja mandata njegov posao će odraditi njegov zamjenik, čak štoviše ako i njega ubiju onda Kongres i Senat određuju nekoga tko će to raditi.
Molim vas. Izvolite zastupniče dalje.
Dakle predlažemo da ovaj apsolutno nedorečeni zakon, zakon koji dozvoljava da se njime manipulira jer ovako sročeni tekst članka 40.a je u potpunosti prilagođen za manipulaciju u godini koja prethodi izborima, bude u potpunosti dorečen, a to znači pola mandata i zamjenjuje ga čovjek koji, odnosno osoba koja je bila zajedno na listiću, koja je zajedno birana i za koju je na neposrednim i tajnim izborima dobila mandat građana. Dakle pozivam. Molim? … [[Upadica se ne razumije.]] Ako ste pročitali prijedlog zakona dakle, amandman.
Molim vas, ali nije predviđeno Poslovnikom da se debatira sa govornikom. Ja vas lijepo molim.
Dakle ako ste pročitali amandman koji je prihvaćen pa je postao prijedlog zakona, onda ste mogli vidjeti da tamo gdje postoje dva zamjenika, osoba ili čelnik koji podnosi ostavku određuje koji od zamjenika će ga mijenjati do kraja mandata. Evo hvala lijepo, i pozivam vas da poduprete donošenje ovoga zakona.
Imamo više ispravaka netočnih navoda. Prvi je digao ruku gospodin zastupnik Josip Borić. Izvolite.
Uvaženi predsjedniče Hrvatskog sabora. Evo mi smo sada odslušali, ispravljam onaj dio koji je zastupnik govorio o hirovima znači lokalnih čelnika koji se biraju. Ja tvrdim da je to krivo, znači da je ovo hir aktualne koalicije koja u ime njih mijenja zakon za koji ništa nije pitala, i pokušava nam na neki način sugerirati što bi bilo pogodno za sljedeće razdoblje i na koji način birati lokalne čelnike. Mislim da ne treba više dodati ovome ništa, osim toga što sam rekao znači da ovo je ipak hir aktualne koalicije koja sada većinska u Saboru.
Hvala. Gospodin zastupnik Ivan Šuker. Izvolite.
… [[Govornik naknadno uključen.]] Hrvatskog sabora. Dakle netočno je što je kolega Mršić rekao ono neponavljanja izbora u godini u kojoj su izbori, iz jednostavnog razloga što je ta odredba ugrađena jer je prethodno jasno rečeno da su lokalni izbori treće nedjelje u mjesecu svibnju, i logična je stvar ako čelnik jedinice lokalne samouprave odstupi u toj godini, da je glupo raditi trošak i provoditi izbore za dva, tri mjeseca, a sve vaše obrazloženje je netočno jer vi naprosto niste rekli ovom Visokom domu i hrvatskoj javnosti istinu, vi ovaj zakon mijenjate da bi mogli imenovati jednog ministra, ali ne možete na takav način baciti demokraciju pod noge. Na to naprosto nemate pravo. Pa recite, treba nam to zbog toga da imenujemo ministra, pa radite to ali najbolje bi bilo da to obrazlaže čovjek koji se toliko borio za prava čelnih ljudi u lokalnoj samoupravi i mislim kolega Mršić da sve svoje rasprave koje su bile sjajne što se tiče lokalne samouprave danas ste na žalost bacili pod noge.
Hvala. Ja ću vam se zahvaljivati onda kada vam istekne vrijeme. U redu je, sve je u redu. Gospodin zastupnik Josip Đakić, ispravak netočnog navoda također.
Hvala lijepa gospodine predsjedniče. Pa netočno je da je ovo bolja definicija koja je definirala točno vrijeme nakon proteka dvije godine i da tada se može napraviti to da bude zamjenik onaj kojega će imenovati onaj koji odlazi. To je apsolutno netočno da je bolja definicija, s obzirom da to nije usklađena sa Europskom poveljom koja jasno govori što je lokalna samouprava i kako bi trebala izgledati. U Europskoj povelji jasno i piše da sve ono što se donosi u interesu ili procjeni interesa mora biti usklađeno s njima a njih niste upoznali ni pitali, ni savez općina, ni savez gradova, ni savez županija u tome je problem.
Hvala. Gospođa zastupnica Sunčana Glavak, izvolite.
Hvala lijepa gospodine predsjedniče. Pa ispravit ću netočan navod što je kolega rekao, već smo o tome razgovarali na Odboru, odnosno pokušali i netočno je rekao da poboljšavamo Zakon jer je ovaj bio loš i da se ide urediti lokalna samouprava jer su Zakoni donošeni u stampedu, upravo smo svjedoci stampeda koji se događa ovu večer, ulazimo već u noć. Kolega Mršiću ovo je u najblaže rečeno suspendiranje volje građana, ovo je suspendiranje demokracije, ovo je udar na demokraciju i kao imperator netko će reći ja tebe postavljam sada za mog zamjenika i ti ćeš mene naslijediti. Dakle, to je neviđeno, a valjda nitko neće čekati da netko bude ubijen kao što ste rekli i u tome je sadržan sav apsurd ovog vašeg obrazloženja koje je na kraju vama bilo smiješno. Hvala lijepa.
Hvala. gospođa zastupnica Ana Lovrin. Izvolite. Onda je gospodin Salapić.
Gospodin Mršić je netočno rekao da u postojećem zakonu nije definirano u kojem se trenutku neće u kalendarskoj godini kada se održavaju izbori održati izbori zbog ekonomičnosti i svrsishodnosti održavanja izbora. Vi ste umotali u celofan nešto što želite utrapiti, dvije godine mandata se po vašem prijedlogu radi i radi se o tome da vašim prijedlogom dovodite u pitanje svrhu nepotrebnih izbora i općenito izbora za lokalne dužnosnike, gradonačelnika, načelnika i župane dovedeno je u pitanje temeljno pravo neposredno provedenih izbora po zakonu koje smo donijeli 2007. godine.
Hvala. Žele li izvjestitelji Odbora uzeti riječ? Ne. Otvaram raspravu. Prvi je na redu gospodin zastupnik Zoran Vinković u ime Kluba HDSSB-a. Izvolite.
Zahvaljujem gospodine predsjedniče. U ime Kluba HDSSB-a još ću jedanput čestitati izabranom predsjedniku, potpredsjednicima Sabora, isto tako ću zaželiti novoj Vladi, novom mandataru i vjerojatno novom predsjedniku Vlade uspješan rad i čitavoj Vladi jer Hrvatskoj je dosta bijede, siromaštva, centralizirane države, opljačkane države itd. Ali ako se po jutru dan poznaje, a ovaj dan je jedno jutro nove Vlade, onda će taj put biti trnovit i biti će put između sile i …. Što reći na ove Zakone koje predlaže buduća Vlada ili Kukuriku koalicije na koje već sada dolaze amandmani. Da nije žalosno bilo bi smiješno. S druge strane uvažavajući kolegu zastupnika Mršića ja mu danas apsolutno ništa ne vjerujem, jer da je ovo predložio Klub HDZ-a itekako bi se ondašnji Odbor za lokalnu samoupravu, regionalnu i područnu usprotivio ovakvom prijedlogu. Jer ovdje budimo otvoreni radi se o Komadina Zakonu i radi se o još nekoliko imena koji su neposredno izabrani na lokalnim izborima i koji će na ovakav način biti prevara svih onih birača. I to je nedopustivo. Zbog toga će HDSSB zatražiti ocjenu ustavnosti ova dva Zakona. Ovo se nije radilo u starom Rimu na ovakav način Kaligula je imenovao konja za senatora gospodine Mršiću. Mandat u Ustavu i Zakonu ne daje pravo gradonačelniku, županu da nakon dvije godine kaže ja ću sada biti ministar, možda poljoprivrede, možda ne znam čega, graditeljstva itd., imenovat ću svog zamjenika samo kojeg. Jedino ispravno je da se u tim jedinicama lokalne samouprave po postojećim zakonima pa i po Ustavu Republike Hrvatske pa i po Zakonu o neposrednim izborima provedu novi izbori. Jer to je jedino pošteno, to jedino nije prevara birača. Već kada ste predlagali ovakav Zakon a kažem želim vam svu sreću u radu Hrvatske vlade ali na ovakav način nemojte ustrojavati Vladu jer to nije dobro i to nije dobar putokaz građanima. Nemojte srljati kao kolege koji su srljali idemo dalje, pa evo vidimo gdje smo došli. Ovdje u vašem obrazloženju ne piše između ostalog koje to tijelo, tko će odrediti tog zamjenika. Sada u slučaju bolesti itd., u slučaju kada se gradonačelniku ili županu ne ide na otvaranje izložbe on imenuje svog zamjenika to vrlo dobro znate. Ali ne možete imenovati zamjenika na rok od dvije godine, da bi se u Rijeci, u Primorsko-goranskoj županiji uštedilo 5, 6 milijuna kuna. Možda da se uštede zbog toga što je nakon izbora poskupilo grijanje preko 50%. Možda je to Kukuriku koalicija trebala napraviti prije izbora. Možda bi onda rezultat u Rijeci bio manji. S druge strane Poslovnik Hrvatskog sabora koje je razmatranje prijedloga o radnim tijelima članak 138. pa na dalje stoji da prije svega matično tijelo mora raspraviti o jednim takvim zakonima. Ovo su između ostalog i organski zakoni. Ako Odbor za lokalnu i područnu samoupravu, a ne vidim ovdje sada ni udruge gradova, jedinice općina Republike Hrvatske da su dostavili neki svoj prijedlog. Ne vidim ovaj potpis Vojka Obersnela da je dostavio prijedlog i dostavio tumačenje ovakvih skandaloznih zakona, Komadina zakona koji vode Hrvatsku i prije svega lokalnu samoupravu u jednu potpunu anarhiju. Ja sam vjerovao da će jedan od prvih zakona koji će ovaj Hrvatski sabor donijeti, a vezan je za lokalnu samoupravu i regionalnu samoupravu biti Zakon o fiskalnoj decentralizaciji, Zakon o financiranju jedinica lokalne samouprave gdje će se onaj sramotni odnos 92% svih poreznih prihoda u državu, a 8% prema jedinicama lokalne samouprave odmah mijenjati. Međutim, nema naznaka. O tome se u ovoj koaliciji još nije govorilo i to pouzdano i sasvim sigurno znam. Jedinice lokalne samouprave i regionalne samouprave gospodine Mršiću ne mogu trpjeti ovako loše i skandalozne zakone. I obzirom da je već izuzetno kasno mi smo se kao klub HDSSB-a protivili hitnom donošenju zakona jer ovakvi zakoni utiču prije svega na one koji su neposredno izabrani, na one koji su te ljude birali neposredno i onda se nemojmo čuditi što na svakim izborima broj onih koji izlaze na izbore. Ja se divim ovih preko 60% ljudi u Hrvatskoj koji su izišli na ove izbore. Ali je svima nama znak da je gotovo 40% ljudi razočarani u hrvatsku politiku i hrvatske političare. Vjerojatno radi ovakvih zakona. I volio bih da je ovaj Zakon predložio u prošlom mandatu HDZ, gospodin Mršić a i ja osobno sada sam protiv. I to je ta razlika. Ja sam i sada protiv. Ovo je skandal. Ovo je skandal jer dovodi u pitanje neposredne izbore i za župana i za gradonačelnika. Ako hoće netko biti direktor javnog poduzeća, ako hoće biti ministar tada bez obzira na cijenu i ako to nije u kalendarskoj godini kada se održavaju redovni izbori nek da ostavku i nek ta politička opcija ide na nove izbore. Ne samo ona nego i svi oni koji su zainteresirani. Ovdje se postavlja još jedno pitanje. Ja bih molio da mi netko to odgovorno i odgovori. Možda novi mandatar? Da li ima još ljudi u ovoj kukuriku koaliciji koji nisu načelnici i nisu župani i mogu biti izabrani za ministre, za direktore javnih poduzeća, pa će tako uštedjeti novac u gradskim i županijskim proračunima. Zbog toga apeliram da se gospodin Komadina i još par njih strpe do one kalendarske godine kad su neposredni izbori ili da nova Vlada Republike Hrvatske raspiše izbore u tim jedinicama lokalne samouprave. Jer sve drugo je siljenje demokracije. Svu sreću vam želim! Hvala.
Hvala lijepa. U ime Kluba zastupnika IDS-a gospodin zastupnik Damir Kajin. Izvolite.
Da ovoj koaliciji sigurno nitko neće biti korektniji partner od mene ali istina, rekli smo narodu nećemo si prilagođavati zakone. To smo rekli. I ja vidim isto tako da nitko ni u koaliciji nije baš presretan zbog ovakvog prijedloga. Ja ne želim braniti neobranjivo, možda griješim, možda treba glasati za, ali sa velikom, velikom, velikom rezervom. Ja neću to uspoređivati kao što je to učinio Vinković sa Kaligulom, sa njegovim konjem. Nema ovdje Šeksa. On zna kako se taj konj zvao. Ali ova Vinkovićeva rečenica će se naprosto pamtiti. Prilagođavanje izbornih, postupovnih, ne znam kakvih pravila bilo kome to zasigurno nije dobro. Da se ovakvo rješenje donosi za onaj budući saziv ili za onaj budući izbor župana o.k. Sve bi bilo o.k. Ovako u izbore smo išli mi po jednim pravilima, a po izborima ispisujemo neka druga o kojima se prethodno nije govorilo. Sve stoji, ono što je malo prije rečeno. Župani nisu više eksponenti izvršne vlasti, župani nisu više eksponenti državne uprave. Župane više ne potvrđuje predsjednik države kada je davao ono pozitivno ili negativno mišljenje. Oni su pod navodnicima da se tako izrazim službenici lokalne samouprave ili građana svejedno. U pravilu ti isti župani djeluju u daleko skučenijim mogućnostima od velike većine gradonačelnika u Republici Hrvatskoj i zato tu je problem ta decentralizacija i vjerojatno će ona relativno skoro morati doći na red. Sa ove strane gledano ovaj Zakon bi imao smisla, ali ne da se dešava za ovaj već za budući saziv Sabora ili za budući saziv neke izvršne vlasti. Osobno smatram i to ću reći posve otvoreno da svi oni koji imaju izvršne funkcije u općinama, u gradovima, u županijama ne bi smjeli biti i saborski zastupnici. Ja znam da će na to mnogi skočiti, ali to bi ja znam da je to pošteno. Ali imamo zakon i taj zakon da župani, pardon načelnici, gradonačelnici budu i zastupnici odgovara i IDS-u i SDP-u i HDZ-u i HDSSB-u i zasigurno i drugim političkim opcijama. Tu smo se dogovorili. Postigli smo konsenzus i tako stvari su postavljene. No dobro, točno je kaže Vinković. Kome ono ide zakon u susret? Ide očigledno treba reći jednome budućem ministru. To se pravda izborima. To se pravda troškovima. Sve je to o.k. ali problem je što su župani neposredno izabrani, a da su neki znali za ovakav zakon da će se donijeti ja sam siguran da bi ovaj Dom brojao barem 20 župana i unutar ovoga Doma imali bismo jedan paralelni tako ću ga nazvati županijski dom. I to je isto tako istina kako viče Ana. Ja bih volio da sam u krivu, ja bih volio da me vrijeme demantira, ja bih volio da je ovaj zakon perspektivan zakon, da ima tu jednu budućnost, ali sumnjam da se on može za jedno duže vrijeme održati. Nemojmo naprosto raditi od zastupničkog doma budući županijski dom, ako treba formirajmo ga paralelno, ja osobno ne bih imao ništa protiv, ništa ne bih imao protiv, da imamo jedan županijski dom sa 40-ak zastupnika, a da zastupnički dom smanjimo recimo na brojku od 100 ili 110 zastupnika. Molim? Nisam čuo. Izvini.
Molim vas, ako budete vi stalno s desne strane dovikivali i dobacivali. Oprostite gospodine zastupniče, molim vas, samo da vas malo prekinem, stalno dobacivati, a samo vi dobacujete, onda imate neku namjeru s time. Ja vas molim da prestanete. Hvala vam. Izvolite zastupniče.
Rješenje bi bilo i neposredan izbor zastupnika kao i župana, gradonačelnika, načelnika. Ne znam da li će se to dogoditi. Netko je prije spomenuo da u Francuskoj mogu biti gradonačelnici. Mi imamo vjerojatno onaj talijanski, što je vjerojatno točno takav jedan gradonačelnik nikad ne može dok je ovaj ministar ujedno izgubiti lokalne izbore pretpostavljam. U Italiji imamo jedan drugi model, da ministri mogu biti zastupnici. Jasno da osuđujem i prvi i drugi i da to ne držim dobrim i da to apsolutno odbacujem. Ali vrijeme će gospodo pokazati da li je ovo predloženo rješenje perspektivno rješenje. Ja sam potpisao ovaj prijedlog, ali da budem iskren mislim da smo učinili jedan eksperiment koji vrijeme neće potvrditi.
Hvala lijepa. Gospodin zastupnik Nikola Vuljanić u ime Kluba Hrvatskih laburista-Stranke rada. Izvolite.
Hvala gospodine predsjedniče. Kolegice i kolege. Ima par razloga zbog kojeg Hrvatski laburisti-Stranka rada ne mogu prihvatiti ovakvu vrstu zakona. Ovo nije konfekcijski zakon. Takav zakon ne možete kupiti u dućanu. Ovo je zakon koji je napravljen po mjeri. Po mjeri jednog, dva, tri, četiri čovjeka i ne znam koliko. I trenutačno ima ali u svakom slučaju rađen je po mjeri i to je svakom jasno. Mislim da to ne bi trebalo niti dokazivati. Drugi je razlog članak 102. Poslovnika Sabora koji govori o tome što odbor nadležni Odbor za lokalnu i regionalnu samoupravu radi, savršeno jasno govori da odlučuje odnosno razmatra i prijedloge zakona ovoga tipa. Zakon nije konfekcijski, ali onda nije konzistentan. Nema nikakvog rezona da piše u njemu da na polovici mandata ili dvije godine prije redovnih izbora se neće provoditi izbori nego će zamjenik uskočiti na mjesto župana i načelnika, mogli bi lijepo napisati godinu i 5 mjeseci. Pa znamo zašto radimo taj zakon i znamo da neće izdržati sljedeće lokalne izbore, nema nikakvog rezona da izdrži ovakav zakon. Ima još ponešto argumenata koji dokazuju da je ovaj zakon napravljen na brzaka, na brzinu, nepromišljeno i da je reakcija na situaciju koja se zapravo mogla predvidjeti, mogla se i na neki drugi način srediti. Jasno je što se događa ako postoji jedan zamjenik. Što se događa ako postoje dva zamjenika? Nije sasvim jasno. Prema sadašnjem zakonu ako je župan odnosno gradonačelnik, načelnik spriječen zbog ovog i onog razloga, zbog bolesti, zbog ne znam čega, imenuje jednog od svojih zamjenika koji ga zamjenjuje. Međutim, oni njega zamjenjuju. On je živ, on je u funkciji i oni su zamjenici tog čovjeka, te funkcije. U ovoj situaciji kada taj župan, gradonačelnik, načelnik odlazi na nespojivu funkciju, znači odlazi u parlament ili u Vladu ili za direktora državnog poduzeća, koga zamjenik zamjenjuje? On je zamijenio gotovo je, on je postao predsjednik SAD Johnson. On je postao predsjednik, on nije više nikome zamjenik. Tako da je logika zamjene ovdje zapravo savršeno nejasna i nepostojeća. Koji zamjenik pitanje je? Pa onaj na koji vlastodržac upre prstom. To je nešto što se u hrvatskim zakonima ne bi smjelo događati. Ja mogu kao čelnik lokalne samouprave odrediti da me neko na poslu na neko kraće vrijeme neko zamjenjuje. Ali da kažem, ja idem, ja idem i neću se više vratiti, a ti dolaziš na moje mjesto. To nitko nema prava. Građani su glasali za tim, za ekipu koje je na čelu taj jedan čovjek koji odlazi. Kada taj čovjek ode onda treba provesti izbore. Kada zamjenik ode, nije potrebno provoditi izbore, jer ljudi su glasali za tim kojem je na čelu taj čelnik, jel. Ali ako taj prvi čovjek ode onda čitava struktura zapravo više nema mnogo smisla. Osim toga što se događa u situaciji kada jedan recimo župan ode za ministra, njegova zamjenica ode za saborskog zastupnika, a drugoga pogazi tramvaj ako u tom gradu ima tramvaj recimo. Zakon kaže da izbore nećemo raditi, nećemo izbore raditi dvije godine od redovitih izbora, bez obzira što se dogodi, nemamo više nikoga tamo. Jel ni onda nećemo raditi izbore? Mislim da je zakon napisan nepromišljeno, brzo i da bi pokrio jednu situaciju koja se može pokriti legalno ali zahtijeva malo truda i ponešto neugodnosti. Pa predložio predlagaču da se radije uhvati tog truda i malo neugodnosti. Za ovo Klub Hrvatskih laburista ne može glasati. Hvala.
Hvala lijepa. U ime kluba HDZ-a gospodin zastupnik Josip Salapić. Izvolite.
Hvala lijepo, gospodine predsjedniče. Kolegice i kolege zastupnici. Pred nama je objedinjena rasprava za dva zakona koja su stigla u proceduru po hitnom postupku za klub Hrvatske demokratske zajednice po nevjerojatno hitnom postupku jer smo imali toliko vremena da ne vidimo ništa osim eventualno naslova ovih prijedloga izmjena i dopuna Zakona o lokalnoj i područnoj (regionalnoj) samoupravi te Zakona o izmjenama Zakona o izborima općinskih načelnika, gradonačelnika, župana i gradonačelnika Grada Zagreba. Ako smo … [[Ne razumije se.]] za primijetiti do sada svi klubovi osim kluba SDP-a dali su kritiku na ovaj konačni prijedlog zakona pa čak i jedan klub koji je sastavnica vaše pobjedniče koalicije Kukuriku. Gospodin Kajin je rekao da se ništa s ovim što ovdje piše ne slaže, ali je potpisao to. Pa evo po prvi puta u povijesti hrvatske demokracije imamo da netko za ovom govornicom se ne slaže o prijedlogu konačnoga zakona koji je pred nama, ali kaže da je to potpisao. To je vrlo zanimljivo i to je vrlo jedna lijepa poruka biračima koji su dali potporu vašoj koaliciji. Za nas je ovo što ste danas predložiti u Hrvatskom saboru izravni udar na demokraciju, na volju birača, na slobodu, na neposredne izbore za koje ste se i vi busali ovdje u Hrvatskom saboru da su dobri, da po prvi puta čelniku lokalne uprave i samouprave dajemo povjerenje da ga građani birači neposredno biraju. Vi sada dajete mogućnost da se zamjenik župana dvije godine predstavlja kao zamjenik župana. Pa jeste li vi sigurni da su birači na izborima upravo tome zamjeniku dali povjerenje. Može taj zamjenik biti jedan od koalicijskih partnera neke od jačih stranaka pa možda su birači zbog broj 1 na listi toga kandidata koji je neposredno izabran upravo glasovali za tu listu i za tog kandidata. Valja se podsjetiti da smo zamjenike župana na listama uveli jer smo ukinuli poglavarstva i oni služe ne samo kao zamjena u izvanrednim situacijama da se izbori ne održavaju u kalendarskoj godini kada se trebaju održavati redoviti izbori nego služe kao zamjena za poglavarstvo i kao pomoć čelnicima lokalne uprave i samouprave, ne samo kao izvanredni zamjenici. Znam da postoje savjeti i slično, ali zamjenici trebaju nešto raditi kad župan nije neposredno, kad župan nije izabran u Hrvatski sabor. Slažem se, možda je čudno, i sa kolegama koji su ovdje govorili, ovaj ste zakon i ne morate baš previše tu umotavati ovo u celofan, donijeli zbog toga da biste neke od vaših župana npr. gospodina Komadinu pa možda i gospođu Lovrić doveli u Hrvatski sabor. I nemojte zavaravati hrvatsku javnost, nemojte zavaravati slobodnu volju birača, nemojte kršiti hrvatski Ustav i nemojte dovoditi u pitanje ono što je neupitno, a neupitno je da je slobodna volja birača neposredno izabranih kandidata ona volja za onog kandidata kome su birači svojim glasom neposredno dali svoju volju biračku na izborima. Nemojte to nikada zaboraviti i nemojte dovoditi u pitanje ono što treba biti za one građane u jedinicama lokalne uprave i samouprave za njih jako važno i bitno. To što ste vi sada nakon provedenih izbora doveli u pitanje da neke kandidate morate smjestiti u Hrvatski sabor, pa jedan ovako važan zakon niste čak ni dali u širu raspravu, niste dali jedinicama lokalne uprave i samouprave da o tome raspravljaju. Imate tu pravnih stručnjaka koji se bave na pravnim fakultetima s tim područjem pa nisu baš nešto specijalno se založili za to da ti pravni fakulteti, te pravne klinike i instituti nešto o tome kažu. Pa jel to za vas demokracija? Za nas je to dno dna demokracije. Doveli ste u pitanje suštinu lokalnih izbora i suštinu kredibiliteta kandidata koji su neposredno po prvi puta u povijesti Hrvatske države zakonom koji smo donijeli 2007. godine izabrani 2009. godine na svoje časne dužnosti. Bilo bi od vas ozbiljno gospodo zastupnici Kukuriku koalicije da ste tri puta razmislili o ovome što ste predložili pa recite kako će jedan župan koji ima tri, može imati čak i tri zamjenika, odrediti koji je to zamjenik koji bi bio najbolji da zamjenjuje njega, ako o tome ništa ne pita birače koji su dali povjerenje upravo njemu. Smatram da je to sramotno i smatram da bi bilo pametnije da ovo povučete iz procedure i smatram da je vrlo opasno da se na ovakav način izravno igrate sa demokracijom. Klub Hrvatske demokratske zajednice sa odlučnošću odbacuje ovakav nevjerojatan prijedlog zakona koji ste po hitnoj proceduri donijeli u Hrvatski sabor. Sramotno je i molim vas da još jednom razmislit o ovome što radite. Ovo stvarno nema smisla. Hvala lijepo.
Hvala i vama. Gospodin zastupnik Zoran Vinković, ispravak netočnog navoda. Izvolite.
Pa evo ispravljam jedan netočan navod gospodina Salapića koji je rekao da je ovo prvi put da se netko ne slaže sa svojim mišljenjem kao što se to gospodin Kajin ne slaže koji govori protiv ovog zakona, a glasat će za. Pa ja samo podsjećam na slučaj gospodina zastupnika Lucića, predsjednika Sabora Bebića koji je rekao da je to u politici čest slučaj da se mnogi ne slažu sa vlastitim mišljenjem, a ovdje je puno takvih. Hvala lijepo.
Hvala lijepa. Sad prelazimo na pojedinačnu. Predstavnik predlagatelja, gospodin Mršić, izvolite. Izvolite gospodine zastupniče Mršić.
Hvala lijepo. Evo pa ja bih molio samo ako možemo se vratiti na područje argumenata, a ne na područje emocija ili izvikivanja političkih parola jer je kampanja naime gotova i četiri godine imamo vladajuću većinu koja ima odgovornost za Republiku Hrvatsku i imamo oporbu koja ima legitimno pravo ukazivati na ono što misli da je tako, ali i u tom ukazivanju pozivamo, plediramo da se borimo argumentima. Prije svega… … [[Upadica se ne razumije.]]
Replika ne može, predlagatelj ima riječ. Ne može replika. … /Buka u dvorani./… Molim vas. Pa ne možete sada. Izvolite zastupniče Mršić.
Prije svega moram reći da sam ostao zgromljen kada je kolega Vinković usporedio zamjenike sa konjima, dakle kad je rekao da je Kaligula imenovao konjem aludirajući na to kada čelnik jedinice lokalne samouprave imenuje onoga tko će umjesto njega obavljati dužnost, da je to de facto konj. Dakle ja vam moram… … /Buka u dvorani./… Molim vas. Ja moram reći da moji zamjenici nisu konji, da moji zamjenici nisu konji, da su moji zamjenici bili sa mnom na listi i ja sam vam citirao zakon koji kaže da se zamjenici biraju zajedno, istovremeno na neposrednim izborima tajnim glasanjem, da su zamjenici gradonačelnika, župana i načelnika izabrani neposredno, istovremeno na tajnim izborima sa punim mandatom na četiri godine. Pa kaj ste nervozni tako? …/Upadica predsjednik: Molim vas! Gledajte. Stalno to radite. Na prvoj konstituirajućoj sjednici dobacujete. Molim vas! Tu praksu ćemo promijeniti. Promijenit ćemo tu praksu, ali ja vas molim da u tome sudjelujete a ne da to prema paklu vodite. Nemojte to raditi. Hvala./… Možemo nastaviti? Čuvajte snagu. Da. … [[Govornici govore u glas, ne čuje se.]] Ti i takvi neposredno izabrani zamjenici na tajnom glasanju prema članku 43. mijenjaju župana, gradonačelnika i načelnika u slučaju duže odsutnosti ne na otvaranje izložbe. U slučaju duže odsutnosti ili spriječenosti. Duža odsutnost može biti dan, a duža odsutnost može biti četiri godine [[Upadica predsjednik: Molim vas!]] Da, očito da argumenti nemaju ovdje snagu, nego ćemo glasati onako kao što to. Dakle, ja ne znam što je vama duže. … [[Govornici govore u glas, ne razumije se.]] Evo samo, da doista vidim da nema smisla rasprava. Evo dajte mi da samo dam odgovore. Dakle, u slučaju kada župan ode na neku dužnost to je mislim gospodin Vuljanić govorio. Župan ode na neku dužnost, zamjenica ode na neku drugu dužnost, a drugog zamjenika koji u tom slučaju će obnašati dužnost župana zgazi tramvaj idu izbori, po ovom Zakonu, po ovom prijedlogu zakona. Molim vas ako želite slušajte, ako ne imate svoje pravo bučiti. Nadalje, ovdje ste vi rekli da su župani, zamjenici župana nastali nakon neposrednog izbora župana što nije točno. I kada su bila poglavarstva imali smo dva zamjenika župana. Dakle što se toga tiče nije se ništa promijenilo i ovaj zakon nije za gospođu Lovrić iako je. … [[Govornici govore u glas, ne razumije se.]] Ne, ne. Vi ste rekli da je to zato što gospođa, pa molim vas [[Upadica predsjednik: Zastupniče, ali sad ste se vi obratili i sad želite. Nemojte molim vas diskutirati međusobno. Molim vas.]] Dakle, i dalje ostaje na snazi nespojivost dužnosti župana i zastupnika. I dalje ostaje na snazi nespojivost župana i zastupnika, mada mi nije jasno zašto se još uvijek toliko strašite gospođe Lovrić.
Hvala lijepa. Povreda Poslovnika, zastupnik Zoran Vinković. Izvolite.
Članak 9. i članak 214. Gospodin Mršić je evo u ovom svom govoru kojeg ja nisam spomenuo možda i nehotice uvrijedio ove svoje zamjenike, jer ja nisam rekao za sve one koji su izabrani da su konji, nego način kako se predlaže ovaj Zakon i neutvrđivanje sustava onog tko će imenovat zamjenika podsjeća na stari Rim i Kaligulu. Samo kako pišete zakone možda bi mogao biti i Rim za vrijeme Nerona pa pročitajte dobro članak 40. Zakona o lokalnoj samoupravi. Upustite se u pisanje zakona i predlažite zakone. Ovo je skandal gospodine Mršiću. Skandal i pljuska i pljuvanje na one četiri godine kad ste bili predsjednik Odbora za lokalnu samoupravu gdje ste se borili za lokalnu samoupravu, a ovim prijedlogom pljujete po njoj.
Hvala. Zastupnik Dragutin Lesar, izvolite. Ispravak netočnog navoda.
Kolega Mršiću, rekli ste da prema postojećem zakonu zamjenici zamjenjuju odsutnog župana, gradonačelnika ili načelnika općine i doveli to u vezu sa ovim prijedlogom zakona. Naprosto ste krivo citirali tu odredbu, a zapravo citirali ste je u korist štete prijedlogu zakona jer kada načelnik, gradonačelnik ili župan prihvate nespojivu dužnost sa tome oni nisu odsutni. Oni moraju dati ostavku i ne radi se o zamjenjivanju odsutnog čovjeka. Njega više na toj funkciji nema. Nema ga. Prema tome, da ovo sad što ste sad rekli niste rekli možda bi još i moglo proći. Ali sad ste zapravo pokopali prijedlog zakona jer tvrdite da se zamjenjuje osobu koja je dala ostavku, a ne da je odsutan na izložbi konja.
Ne znam da li da kažem zahvaljujem. Ali idemo dalje na pojedinačnu raspravu. Gospodin zastupnik Josip Borić. Izvolite.
Poštovani predsjedniče Hrvatskog sabora, kolegice i kolege saborski zastupnici. Ja osobno, evo iznijet ću nekoliko razloga zbog čega smatram da ovaj Zakon ne treba prihvatiti. Neću ga prihvatiti. Bit ću protiv kao i moje kolege iz Hrvatske demokratske zajednice. Prvi i osnovni razlog je zbog toga što mi očito ovaj prijedlog raspravljamo na određenim pretpostavkama i nismo od predlagatelja čuli zbog čega uopće mi ovaj Zakon mijenjamo s obzirom da su lokalni izbori treća nedjelja u petom mjesecu 2013. godine. Znači, imamo još punih godinu i šest dana do tada da to šest mjeseci, znači da raspravimo i da vidimo da li je ovo dobro ili ovo nije dobro. Znači, nismo čuli zbog čega mijenjamo ovaj Zakon. Ali s obzirom da očito određene medijske pretpostavke već postoje i čuli smo i pročitali ovih dana da ima kandidata za neke nove funkcije. Pretpostavljam da je onda ovaj Zakon u službi tih pojedinaca. I postoje zakoni koji se donose za pojedince. Međutim, mi smo sada u tome da mijenjamo zakon koji se odnosio na gotovo preko petstotinjak lokalnih čelnika, njihovih zamjenika i sada ih stavljamo u službu nekolicine koji su poželjeli postati u datom trenutku kad je to moguće i nešto više od toga što su bili do sad. Smatram da se radi o čistoj suspenziji demokracije. Znači u službi nekolicine pojedinaca. Drugi razlog zbog čega ne treba prihvatiti ovaj Zakon je taj što smo često slušali upravo sa lijeve strane da demokracija ne treba imati svoju cijenu. Mi iz medijskih kažem i pretpostavki koje se mogu čuti ovih dana čujemo da ova demokracija koja nam se nudi ima svoju cijenu. Ona košta za 5 milijuna kuna, znači prilagodili smo zakon pojedincu, i cijena te demokracije je 5 milijuna kuna. Želimo uštedjeti 5 milijuna kuna, suspendiramo sve vrijednosti koje smo do sada imali, a ponavljam borilo se ovdje gotovo 17 godina i nešto više za neposredni izbor načelnika, gradonačelnika, župana. I upravo je Vlada HDZ-a to omogućila i taj sustav je pokazao da ima i dobrih i loših strana, i da očito i ovi zakoni trebaju određene promjene, ali ne na ovaj način da vrijede samo za neke. Treći razlog zbog čega smatram da ovo nije dobro prihvatiti je što ovaj zakon retroaktivno daje određena prava. I zašto, zašto dvije godine, zašto ne razgovaramo o dvije trećine mandata, pa je to onda 16 mjeseci. Opet bi se ta pretpostavka vaša uklopila u ovaj zakon. Ali dvije godine je puno, 24 mjeseca mandata je puno, to dobro znaju načelnici i gradonačelnici koliko se u tom vremenu može i smije ili na koji način se može doprinijeti razvoju lokalne samouprave. To su činjenice. Sljedeći razlog je što ste vi ovim prijedlogom i na ovaj način krenuli i protiv Europske povelje o lokalnoj samoupravi. Niste kontaktirali, niste tražili mišljenje udruga koje za to postoje, imamo udrugu općina, imamo udrugu gradova, udrugu župana, mislim, tj. udrugu županija, i mislim da bi upravo udruga županija po ovom prijedlogu imala što reći, jer što mi poručujemo sa ovakvim prijedlogom zakona našim kolegama, znači koji obnašaju dužnosti župana i dožupana. Vi kao župani niste bitni, pa vaš posao može obavljati i jedan zamjenik. Je li to poruka ovog zakona? Jedan zamjenik može odraditi dvije godine mandata. Hoćemo li se s time složiti? Ili je to poruka županima i županijama, a na tragu priče o regijama da ćemo ih pomalo i ukinuti, s obzirom da nisu bitni. Da jedan zamjenik pod pretpostavkom govorim, a ovdje je on čak i u godinama, jer je njegova kolegica ovdje u Saboru, može odraditi gotovo godinu i 6 mjeseci mandata. Na kraju samo želim reći, znači još jedanput ponoviti zbog čega i što vi poručujete upravo sa ovim prijedlogom zakona. Poručujete da ste protiv.
Lijeva strana, može malo tiše?
Da ste protiv europskih vrijednosti koje su propisane i iskazane u Europskoj povelji o lokalnoj samoupravi, poručujete da demokracija nije bitna, jednostavno nije bitna, kao ni procedure Ustav i tako nije važan, a istovremeno otvarate jednu Pandorinu kutiju svih ostalih događaja koji se mogu u sljedećem vremenu događati na toj lokalnoj ili regionalnoj razini, i upravo će se možda temeljiti na ovakvim izmjenama zakona. To je za mene koji sam u ovom Saboru novi, koji sam očekivao jedan ajmo reći festival demokracije upravo baziran na jednoj većini koju Kukuriku koalicija ima, da ćemo i ovaj prvi dah odraditi u jednom drugačijem tonu, a da će nova Vlada pod vodstvom novog mandatara zaista u taj mandat ući na jedan primjeren način. Ovo je najgora poruka hrvatskim biračima, na ovakav način ući u jedan čisti i čisto dobiveni mandat. Evo, hvala lijepa.
Hvala lijepa. Imamo dvije replike. Gospodin zastupnik Branko Kutija. Izvolite.
Zahvaljujem se gospodine predsjedniče. Ujedno koristim prigodu čestitati vam na izboru za predsjednika. Evo kolega Boriću, vi ste kazali nismo čuli zašto se mijenja ovaj zakon, suspenzija demokracije i što je po meni najbitnije da nije bilo konzultacija sa udrugom općina, gradova i županija. Kolega Mršić se često puta pozivao na Europsku povelju o lokalnoj samoupravi, o njezinom uvodnom dijelu stavak 4. kaže da je lokalna jedinica jedan od glavnih temelja svakog demokratskog sustava. Isto tako ću citirati kolegu Mršića kod zadnjih izmjena Zakona o izborima za načelnike i gradonačelnike, župane i gradonačelnika Grada Zagreba pa je kazao predlažemo Vladi da se prestane baviti marginalnim pitanjima i da se konačno počne baviti ključnim pitanjima za lokalnu samoupravu, pitanjima koja će otkloniti mogućnost korupcije u lokalnoj samoupravi, koji će označiti snaženje jedinica lokalne samouprave, isto tako pozivam Vladu da izvuku iz arhive program Vlade Republike Hrvatske koji je usvojen u ovom Saboru. Sad slijedi ono bitno, a to je on je usvojen i trebao bi vrijediti i za Vladu, i ona bi ga trebala poštivati, primjenjivati kao što bi Vlada trebala poštivati i primjenjivati Zakon o ratifikaciji Europske povelje o lokalnoj samoupravi gdje smo utvrdili da se prilikom pripremanja i donošenja zakona koji se odnose na lokalnu samoupravu obavezno moraju konzultirati predstavnici lokalne samouprave. Koga ste vi konzultirali gospodine Mršiću?
Hvala. Vrijeme vam je isteklo. Gospodine zastupniče, vrijeme.
Ovo nije učinjeno prilikom ova tri zakona, a ja ne znam osim još komunalnog gospodarstva i financiranja koji je to važan zakon za lokalnu samoupravu, a da ih ne trebamo o tome uopće konzultirati i ako ovo ne treba konzultirati, onda o čemu uopće treba konzultirati. Evo to je vaš citat. Hvala.
Hvala. Druga replika, gospodin zastupnik Boro Grubišić. Izvolite.
Kolega Borić. … [[Upadica se ne razumije.]] A imaš odgovor. Je li bio odgovor na repliku?
Ne, sve je u redu. Samo vi nastavite.
Dobro. Hvala. Kolega Borić, točno je da ovakav zakonski prijedlog kada gledamo u budućnost unosi zapravo opći nered u izborima za lokalnu samoupravu. Što predlagatelji poručuju biračima u lokalnim i regionalnim samoupravama? Poručuju to da će birati kandidate koji su istaknuti imenom i prezimenom, a za nekih pola godine, godinu ili koliko već taj isti kandidat više neće obnašati tu funkciju za koju će ga većina građana izabrati. Dakle unosi se jedna nesigurnost, pa onda biračko pravo, biračko pravo koje je da ne kažem sveto postaje biračka prevara i ovaj zakonski prijedlog je zapravo prijevara, osim toga što je protuustavan. Ima župana koji su župani u jedinicama regionalne samouprave čije su županije veličine 70, 80 tisuća stanovnika, a opet ima gradonačelnika koji su sjedili ovdje u ovom Saboru, a njihovi gradovi imaju 130, 150 tisuća stanovnika. To je točno, ali je transmisija države preko županije i oni fondovi koji idu, dakle župana odredila u nekom smislu prema državi tako da je zakonski prijedlog da župani ne mogu postati saborski zastupnici. A govorili smo gospodine Mršić kad već dobacujete i o tome da se treba osnovati i dom regija, nažalost nitko ga nije prihvatio kada ga je HDSSB to predlagao ovdje. Ali o tome nekom drugom prilikom.
Hvala. Na redu je gospođa zastupnica Ivanka Roksandić, izvolite.
Hvala gospodine predsjedniče Hrvatskog sabora. Kolega Mršić pa ja prosto ne vjerujem ono što ste vi danas ovdje izrekli kao predlagatelj. Vi kao prvi borac za demokraciju na lokalnoj razini, vi kao predsjednik Odbora za lokalnu i regionalnu samoupravu u prošlom sazivu Sabora, vi od kojeg smo mi toliko pouka dobivali kao vladajući da prosto ne mogu vjerovati da ste vi, upravo vi, predlagatelj ovoga zakona. Ne bih se čudila da su to vaši novi kolege, zaista se ne bih čudila jer ne bih znala što oni misle, ali da ste vi prihvatili to predlagati to je zaista presedan. Presedan je kolegice i kolege to da na prvoj izvanrednoj sjednici prvi dan konstituiranja Hrvatskog sabora donosimo žurno na brzinu prijedlog izmjena zakona u jednom članku, u jednom na brzinu sklopljenom članku. Nešto što kao da ste pisali na koljenima. Zašto to kažem? Zato što je Odbor za zakonodavstvo morao dati amandman jer ste zaboravili u toj brzini u tom članku odrediti tko će odrediti koji od zamjenika mijenja župana. Ma ne samo da ste to učinili, kolega Mršiću, čudim se, zaista se čudim, a na lijevoj strani je u prošlom mandatu toliko bilo puno ljudi koji su se borili za ljudska prava da ne mogu vjerovati da ste upravo ovim prijedlogom prekršili osnovno ljudsko pravo, pravo građana Hrvatske da biraju i da budu birani. Vi ste jednostavno izbrisali iz Ustava biračko pravo građana, vi ste … [[Govornici isključen mikrofon, ne razumije se.]] Možete me isključiti, ja sam zaista dovoljno glasna iako sam promukla da će me i u zapisniku čuti. Da ste zaista oduzeli to pravo i sad mogu misliti što ste poručili građanima koji nas gledaju. Upravo ono što je kolega Grčić u jednoj emisiji rekao: "kad bi mi sve otkrili", citiram: "što planiramo, možda nas ne biste birali." E pa građani Hrvatske ovo je prvi dan novog zasjedanja Sabora. Toliko zaista samovolje nismo očekivali od jedne demokratske stranke. Žao mi je još nešto, žao mi je što u obrazloženju koje je evo u 2, 3 rečenice uz prijedlog ovoga zakona ne stoje fotografije. Fotografije ljudi za kojih se na brzinu mijenja temeljni zakon, a to je Zakon o izborima građana za lokalnu vlast. Kolege su tu spomenule da su se osnovna načela Europske povelje nisu poštovala, da se nikoga nije pitalo. Pa možda se je pitalo kolege jer neki župani, neke županice su počele vršiti pripreme davno prije pa su svoje zamjenike na brzinu pred nekoliko mjeseci upisali u SDP pa ih počeli trenirati za svoje zamjene. Jesu li župani, jesu li gradonačelnici, jesu li načelnici općina vladari? Je li ovo doba monarhije? Jel' to nasljedno pravo biti župan? Pa će mene naslijediti netko tko ja hoću. Možda ćemo u budućem prijedlogu kolega Mršić od vas dobiti i nekakav prijedlog da ćemo rodbinski moći biti zamjenici župana, gradonačelnika. Sve je moguće nakon ovog prijedloga vašeg, apsolutno sve. Ili na kraju, time ću završiti, jednim retoričkim pitanjem, ili se bojite izaći na demokratske lokalne izbore? Može se i to iz ovoga iščitati. Ako sada za 2 godine koliko je još ostalo, za gotovo dvije godine koliko je još ostalo, godinu i pol do novih izbora vi dajete određenim osobama da imenuju svoje nasljednike. To čak prijedlogom ovog zakona niste ni predvidjeli da će to oni raditi nego je to ostalo negdje u zraku pa ste se danas na Odboru za zakonodavstvo sjetili da to netko mora napraviti pa ajde neka to budu oni. Neka izvuku iz šešira hoće to biti Ivica, Perica ili Marica. Toliko o demokraciji o kojoj smo jako puno slušali u posljednjih, ja kolege 8 godina u ovom Saboru i zasigurno ovakav zakon neću podržati.
… [[Govornik se ne razumije.]] Možda ćemo mi ovaj zakon donijeti do ponoći. Znate što sam htio reći. Izvolite gospodine Ante Kulušić, replika.
Gospodine predsjedniče, evo koristim priliku javno da vam čestitam na izboru. Kolegice slažem se sa vašom raspravom, ali ću kazati samo jednu rečenicu, ali nadam se da će pogotovo iskusni zastupnici iz kukuriku koalicije da to neće dozvoliti. Ako ovo što se danas događa u Saboru ovaj prijedlog zakona ako će on biti špranca rada buduće Vlade onda ajme hrvatskom narodu, odnosno građanima Hrvatske što će se događati sljedeće 4 godine. Hvala.
Izvolite, odgovor na repliku gospođa Roksandić.
Hvala gospodine predsjedniče Hrvatskog sabora. Kolega Kulušić vi ste s pravom rekli ja nisam bez razloga citirala one riječi kolege Grčića koji je u jednoj predizbornoj emisiji rekao kada bismo mi sve otkrili što planiramo ne bi nas možda ni birali. To je ona osnovna poruka.
Hvala. Replika gospodin Boro Grubišić. Izvolite.
Slažem se kolegice da je ovo zaista skandalozni politički presedan. Znamo dobro kako je na završetku prošlog saziva Sabora bilo nazivano onaj zakon o ništetnosti, koliko je bila odavde vika Lex Šeks, a sada imamo lex Komadinis ako ćemo na latinskom ili ne znam koji drugi lex koji je u zakonskom prijedlogu ovdje u ovoj Sabornici što ima neke druge posljedice ili kako bi netko rekao reperkusije, da govorim Hrvatski. Naime, radi se o zadržavanju vlasti i na lokalnom nivou i uključivanju načelnika, gradonačelnika ili pak župana, pardon, radi se o županima, u izvršnu vlast na nivou države. Što znači ako malo imalo imamo sumnje a znamo iz iskustva da je toga bilo da se može dogoditi da se ponovno proširuje neravnomjeran razvoj svih krajeva Hrvatske. Jer ukoliko župan dolazi iz Siska, Rijeke, a njegovi zamjenici ostaju na vlasti izvršnoj u Sisku, Sisačko-moslavačkoj županiji, Riječko-primorskoj itd., znamo kako to funkcionira i to je ono što nije dobro, a uza sve to ti su župani birani neposredno imenom i prezimenom, jednostavno nemaju pravo na ostavku dok god traje njihov mandat. Ili onih 5 mjeseci prije. Imaju, ali onda slijede novi izbori, a ne da postane ministar gospodine Mršić.
Odgovor na repliku gospođa zastupnica Roksandić. Izvolite.
Slažem se kolega Grubišić s vama, vi ste u svojoj posljednjoj rečenici rekli i izrekli srž, svi lokalni čelnici a zato smo se zalagali u ovom Visokom domu su neposredno birani imenom i prezimenom, nestranačkom pripadnosti, imenom i prezimenom, i njihovi zamjenici su imenom i prezimenom. ja se pitam hoće li građani nekog od zamjenika htjeti za čelnika lokalne samouprave, to treba pitati građane, potpuno se slažem s vama upravo je to demokratsko pravo za koje se cijelo vrijeme zalažemo i to je u ovom trenu po meni, a zasigurno su i drugi postavili ta pitanja osnovno ustavno pravo, kršenje Ustava Republike Hrvatske.
Hvala. Zastupnik gospodin Šima Đurđević.
Hvala lijepa gospodine predsjedniče, kolegice i kolege, sve vas najtoplije pozdravljam. Pa kolegice i kolege, ja se ne čudim novim kolegama ovdje u Saboru, a čudim se kolegama, poglavito iz SDP-a jer smo zajednički radili u proteklom razdoblju i da ste vi kao iskusni ljudi dozvolili da ovaj Zakon dođe na klupe. Znamo razloge, čudim se kolegi Mršiću, ne kritiziram, i nemojte misliti da popujem ovdje i dijelim lekcije, znam kolega Mršić kako ste se zalagali za lokalnu i regionalnu samoupravu i da ste se zalagali za neposredan izbor načelnika, gradonačelnika i župana i ja vam na tome čestitam. A što se sada dogodilo, što se u međuvremenu dogodilo, čemu taj nagli obrat. Bio sam kolegice i kolege zamjenik župana i župan, ali sa liste, nisam bio neposredno izabran, da sam neposredno izabran, svoj mandat bi ako bi me poslužilo zdravlje odradio do kraja jer je to moralno, jer su to zaslužili građani koji su birali neposredno birali te ljude. Ja mislim da ovo nije dobro, da je ovo kada se tiče demokracije u Hrvatskoj i izbora dva koraka unazad, ne jedan korak nego dva koraka unazad i da nismo ovaj puta vi kao predlagači niste dobro rezonirali i ovo kolegice i kolege nije dobro za Hrvatsku demokraciju, nije dobro za one koji su nas ovdje izabrali u ovaj časni dom. Stoga kolegice i kolege, nije još kasno ja kao vaš kolega, vas uvažavam i molim vas ovo nije dobro, još nije kasno povucite ovaj Prijedlog zakona. Hvala.
Hvala. Zastupnik gospodin Ivan Šantek. Izvolite.
Hvala lijepa gospodine predsjedniče. Evo poštovane kolegice i kolege ja sam danas izabran za člana Odbora za zakonodavstvo i moram reći da sam se osjećao vrlo čudno na ovom odboru tim više upravo vezano za ovaj zakon, tim više što sam Prijedlog zakona nismo dobili na vrijeme dakle da se može to proučiti i pročitati nego smo ga dobili nekoliko minuta prije početka same sjednice. Međutim, kada smo vidjeli sadržaj toga prijedloga izmjene i dopune zakona vidjeli smo da ustvari nije potrebno puno vremena da bi se shvatilo o čemu se radi. Radi se jednostavno o tome da se na neki način pokušavaju i neke nelogičnosti ovdje uvesti u rad Sabora. Ja mogu razumjeti da se mijenja Zakon o Vladi, da se mijenja Zakon o ustroju državne uprave na dan konstituiranja Sabora, na dan kada se održava prva sjednica Sabora, zato što bi sutradan morala prisegnuti Vlada imenovati ministre, ali ići u izmjene i dopune Zakona o lokalnoj samoupravi, u vrijeme kada se konstituira Sabor govori o jednoj namjeri. Da je to tako uvjerila me i predsjednica Odbora kada sam joj na kraju rekao je li to Zakon sa slikom, ona je rekla da je to Zakon sa slikom i prilikom. Prilikom za nekoga. Ali ne prilikom za Hrvatsku demokraciju. Dakle, iz svega ovoga što je danas izrečeno a slažem se čak sa kolegom Kajinom što je govorio, to je situacija za koju sam mislio da je nemoguća, ali je moguće. On je jasno rekao da se ne slaže s tim. Meni je ovdje kroz ovu raspravu nekoliko pitanja za koja smatram da su vrlo važna i vrlo bitna na koje bi trebao predlagatelj dati odgovor. Ja nisam za polemike tko je kome što kada rekao, ali zamislite situaciju da li postoji mogućnost da se dužnosnik koji je imenovan na nespojivu dužnost vrati nazad na svoje mjesto župana ili mjesto gradonačelnika, ako je dao ostavku, to je pitanje na koje nemamo odgovore iz ovoga pitanja. Drugo pitanje, što će se dogoditi ukoliko gradonačelnik ili župan koji je imenovan recimo za ministara dao ostavku imenuje zamjenika koji to ne želi biti ili taj zamjenik prihvati pa nakon dva, tri mjeseca kaže neću ja to, ja to ne mogu, tko tada određuje sljedećeg zamjenika? Da li tada idemo u tim uvjetima na izbore ili idemo tako u nedogled? Razumijete. To su pitanja za koja ja smatram da se treba dati odgovor, a da ovaj ni prijedlog zakona, ni amandman koji je suštinski promijenio bit toga zakona ne daje odgovor. Dakle, neću ponavljati ono što su rekli kolege moje, da se radi na neki način o izigravanju volje birača. Pa normalno da svaki čelnik lokalne samouprave koji je izabran polaže prisegu da će svoju dužnost obnašati časno kao što smo mi danas kao zastupnici ovdje prisegnuli. I oni daju prisegu da će biti da će odraditi svoj mandat do kraja i nitko im ne daje pravo da se oni predomisle na pola mandata i da na taj način izigraju volju birača. Mislim da sam kroz ovih nekoliko pitanja ustvari i ukazao što je sama suština i bit izmjene zakona i stvarno apeliram na kolege koji imaju saborsku većinu još uvijek nije kasno, povucite to i razmislite o poruci koja je danas ovdje poslana i o posljedicama koje će donesti ova izmjena i dopuna zakona ako bude prihvaćena. Hvala lijepa.
Hvala lijepa. Obavještavam vas da je sukladno članku 207. Stavku 2. Poslovnika isteklo vrijeme za prijavu rasprave u trajanju od 10 minuta. Ali imamo ovdje sada tri replike. Gospodin zastupnik Ante Kulušić. Izvolite. Siguran sam da će biti odgovor na repliku.
Kolega Šantek slažem se s vama i sada gledam kolege s druge strane i vidim kako se smijulje, a najviše me muči kako se profesor Kregar smijulji, profesor na Pravnom fakultetu, a zna sigurno da ovo nije ni ljudski ni moralno, ni pravno. I zato me čudi da ljudi koji se razume u pravo sa druge strane koji neće ustati protiv ovoga, jer ovo je udar na zdravu pamet hrvatskih građana. Hvala lijepa.
Hvala. Gospodin zastupnik Miroslav Tuđman. Izvolite zastupniče.
Poštovani predsjedniče, poštovani zastupnici i zastupnice. Ja ne bih ponavljao ove argumente koji su do sada iznijeti vezano za demokraciju i što sve to znači za lokalnu samoupravu, ali postavlja se jedno pitanje koje do sada nitko nije spomenuo, a to je da li ovi zamjenici načelnika, gradonačelnika, župana do sada ništa nisu radili pa onda mogu preuzeti ovaj posao koji se predviđao jer su primali plaću za slučaj da budu tu ili to uopće znači njihovo imaju svoj posao pa preuzimanjem i ovih drugih dužnosti to će ugroziti funkcioniranje cijeloga sustava lokalne uprave i samouprave. to ovdje nismo niko nije dao nikakvo obrazloženje.
Gospodin Ivan Šanatek, odgovor na repliku. Izvolite.
Apsolutno se slažem s vama kolega Tuđman. Upravo suština i bit ovog zakona je da se ignorira volja građana. Volja građana se izražava na izborima i nitko ih nema pravo mijenjati u tijeku onog mandata za koji su oni izabrani. Na ovaj način se grubo krši, evo kolege … kažu Ustav krši se i europska prava o lokalnoj samoupravi, krši se i ono što se zove normalna zdrava ljudska logika. I to je suština cijele priče. Hvala lijepo.
Hvala lijepa. Gospodin zastupnik Boro Grubišić, također replika. Izvolite.
Hvala lijepo. Kolega Šantek uz ovo kršenje volje građana i njihovog biračke volje njihove i ako ovdje imamo profesora i ustavnog prava itd. nažalost imamo samo osmijehe sa one druge strane. Ali meni nije jasno nešto što ste vi spomenuli. Zbog čega ukoliko bilo tko od čelnika župana dakle da kažem konkretno u regionalnoj samoupravi, zbog čega se boji svatko onaj tko je župan dati ostavku i zbog čega se stranka kojoj pripada boji izići na izbore? Meni to nije jasno. Kolege iz SDP-a, HNS-a. zbog čega se vi bojite ići na izbore? Mislite li da će građani upravo kazniti takav potez župana, pa se zbog toga bojite. Ja ne znam. Možda vi gospodine Šantek znate?
Hvala. Odgovor na repliku. Gospodin Šantek. Izvolite.
Kolega Grubišić mislim da ste stvarno ispravno detektirali, jer kako rasprava odmiče sve se više pitanja postavlja. Evo uzmimo za primjer Primorsko-goransku županiju gdje kaže da će župan biti ministar. Njegova zamjenica je ovdje saborska zastupnica, a ostaje samo jedan zamjenik. E sada pitanje je dalj, da li taj zamjenik ima pravo imati zamjenika ili je on Supermen koji može sam, a recimo župan koji je izabran na izborima on je morao imati dva zamjenika da mu pomažu oko toga svega. To je niz pitanja koja se postavljaju, što više raspravo odmiče mislim da će ih biti još više. Hvala lijepa.
Hvala lijepa. U pojedinačnoj raspravi je dalje gospodin Frano Matušić. Izvolite.
Zahvaljujem gospodine predsjedniče. Pa mislim već prvo gaženje demokracije je bilo kada smo raspravljali o ovih 5 prvih zakona objedinjeno, a rekao bih da je ovo sada što je pripremila Kukuriku koalicija da je pucanj u demokraciju, da je ubijanje biračkog prava građana RH i doista gaženje temelja osnova demokracije u svakom društvu dakle koje je demokratsko društvo i koje želi biti demokratsko društvo, a to je gaženje svih onih prava koji proističu i iz Europske povelje o lokalnoj samoupravi ali naravno i iz naših Zakona o lokalnoj i regionalnoj (područnoj) samoupravi. Doista postavlja se pitanje jeli trebalo ovo Kukuriku koaliciji da se dovodi na današnji dan na dan konstituiranja Hrvatskog sabora? Ali mislim da je dobro za javnost da se pokaže u najboljem svjetlu i sa pravim namjerama pred hrvatskom javnošću na koji način želi rješavati neke stvari koje sasvim sigurno nisu u interesu hrvatskih građana. Zakoni koji su pred nama kroje se za pojedince, a nikako za hrvatske građane. Zakoni koji su sada ispred nas se kroje za dvoje ili troje pojedinaca iz redova Kukuriku koalicije. Dakle, riječ je o zakonu koji se rade samo zato da bi se zadovoljio interes dvije ili tri osobe iz reda Kukuriku koalicije. Dakle, nikakav interes hrvatskih građana koji mi ovdje zastupamo večeras u Hrvatskom saboru i danas u Hrvatskom saboru nije u pitanju. Dakle, vi s ovim prijedlogom ne zastupate hrvatske građane, vaš prijedlog je zastupanje interesa dvoje ili troje pojedinaca koji žele biti ministri, a dosadašnji zakoni i sadašnji zakon koji je na snazi im to ne dopušta zato što je riječ o nespojivim dužnostima. Samo se o tome radi. Samo se o tome radi. Zar je to vrijedno interes dvoje ili troje pojedinaca koji bi trebali sjediti u Vladi Republike Hrvatske, zar je to vrijedno gaženja temeljnih prava hrvatskih birača. Vi ste s ovim prijedlogom zakona pogazili pravo hrvatskih birača. Oni su jasno na svojim izborima koji su bili 2009. godine jasno rekli koga žele za čelnika lokalne odnosno područne (regionalne) samouprave. Oni su jasno rekli mi želimo za župana toga i toga, mi želimo tu i tu osobu. Ako on ne želi dalje biti po tom istom zakonu koji je njima također jasan oni trebaju ići ponovo na izbore. Doista nema nikakvog razloga da se taj zakon na ovaj način, ovako grub način zapravo mijenja, da se krše osnovna pravila demokracije. I ja neću upućivat kolegi Mršiću nikakve kritike, ja mislim da je on sam svjestan u koliko neugodnoj situaciji se našao da sam zna da je ovo neobranjivo i da sam zna da koliko ovo nije u skladu sa Europskom poveljom o lokalnoj samoupravi. Europska povelja o lokalnoj samoupravi jasno kaže da je potrebno konzultirati predstavnike te iste lokalne samouprave onog trenutka kad se mijenjaju zakoni koji se tiču upravo tog djelokruga. Dakle, to je nešto što Europska povelja jasno zastupa i to je nešto što smo mi potpisali. Hrvatska je potpisnica Europske povelje o lokalnoj područnoj samoupravi. Ovdje je netko pitao koga ste vi konzultirali, pa konzultirali ste ono dvoje, troje osoba koji su zainteresirani za dobit neke nove fotelje i neke nove funkcije ali to nije dobro. Pretpostavljam da se zato i uvažene kolege koje su već ovdje prozivane imenom, ja ih neću prozivati, oni će se sami valjda javiti ako osjećaju potrebu da se jave ali koji su dugi niz godina upozoravali na odnose između središnje vlasti, dakle i zakonodavne vlasti i Vlade prema jedinicama lokalne samouprave. Danas imamo najgrublje zadiranje sa svrdlom do dna, sa svrdlom do dna u ta temeljna prava koja proizlaze iz zakona, iz hrvatskih zakona i iz Europske povelje. Zanima me kako će ovo prokomentirati i hrvatski mediji, to me također zanima. Zanimaju me i reakcije čelnika lokalne regionalne samouprave, i to me isto zanima. To me također zanima. Dakle nakon onog prvog koraka koji je bio već gaženje demokracije kad se uvodi novih političkih dužnosnika, umjesto 76 kako smo maloprije govorili uvodi se preko 120 novih političkih podobnika koji će obnašati vlast u ministarstvima i novim ministarstvima. Sad se evo, zadire se u prava lokalne samouprave na ovaj doista neviđen i nezapamćen do sada način u Hrvatskom saboru. Nezapamćen način. Ja sam siguran da ovakav prijedlog u niti jednom sazivu, dosadašnjem sazivu Sabora ne bi prošao ni kod većine. Da ovakav prijedlog, način na koji vi danas doista silujete demokraciju kroz ovaj prijedlog zakona sasvim sigurno niti jedna većina iz prijašnjeg saziva ne bi ni predložila, a sasvim sigurno ne bi ga stavila na dnevni red na ovaj način niti bi ga usvajala niti je to bio slučaj. Niti je to bio slučaj. Meni je doista žao kolege Mršića zato što je osam godina uzaludno zastupao sve ono što je govorio u ime lokalne samouprave da bi to danas na ovako jedan doista neprimjeren način sam morao pobijati i pobiti u samo nekoliko rečenica. Dakle sav njegov nazovi trud u osam godina je propao nažalost zbog činjenice da je dobio ovako jednu nezahvalnu ulogu da brani nešto što nije obranjivo ni sa koje pozicije. Ja vam ne zavidim na tome, ali dobro promislite kolega Mršiću što ste napravili prihvaćajući ulogu branitelja ovakvog prijedloga zakona i ovakvih prijedloga zakona koji doista znače ne 10 koraka unazad, oni mogu otvorit prostor razmišljanju da je ovdje riječ o desetljećima unatrag, o desetljećima unatrag. Što je sljedeći korak, hoćete li možda u sljedećem koraku reći da mandat saborskih zastupnika sadašnje većine možda traje ne 4 godine nego 50 godina, je li to možda sljedeći korak. Je li to možda sljedeći korak? … /Buka u dvorani./… I da vi koji zbog nekih razloga ne možete tih 50 godina obnašat dužnost možda možete nekoga imenovat koji će umjesto vas tu dužnost dalje obnašat sljedećih 50 godina. Je li to možda sljedeći korak? … /Buka u dvorani./… Je li, kolega Kajin vi ste možda s tim slažete. … [[Upadica se ne razumije.]] Ja znam da ni vama nije lako, vi ste izašli tu barem pošteno za govornicu reći da se ne slažete s time premda ćete vjerojatno glasovat za to. … [[Upadica se ne razumije.]] Evo čujete kako je to u praksi. Čujete kako je praksa ovo dobacivanje. Ali doista evo ja apeliram isto kao i svi moji kolege, nemojte donosit ovaj zakon na ovaj način, dajte si malo vremena, konzultirajte predstavnike lokalne samouprave, nemojte gaziti prava tih ljudi kojima su prava osigurana hrvatskim zakonima, zakonima o kojima se raspravljalo. Pa kolega Mršić, taj zakon koji se donosio nije donesen u hitnom postupku, donesen je u dva čitanja, taj zakon o kojem smo 2007. govorili. Dakle evo, apeliramo doista na kolege iz Kukuriku koalicije bez obzira na sve naše različite pristupe i različite poglede, ali ovdje nije riječ o tome, ovdje je riječ o nečemu što doista smo vjerovali da je negdje iza nas. Hvala lijepo.
Hvala lijepa. Replike. Gospodin zastupnik Ivan Šuker, pa gospodin zastupnik Josip Borić pa gospodin zastupnik Branko Kutija. Izvolite.
Hvala lijepo gospodine predsjedniče. Pa lijepo ste zborili kolega Matušić. Međutim, ja mislim da se s ovim nama zakonom šalje jedna poruka mi možemo učiniti što god hoćemo. Možete činiti, ali ćete snositi i odgovornost. S obzirom da ovdje znamo konkretno o kojoj županiji se radi, o kojem županu se radi jer ste vi svjesni jedne druge stvari koju vi odgovornost svaljujete na leđa onog zamjenika koji ostaje sam ne u jednoj maloj županiji. Primorsko-goranska županija i po gospodarskoj snazi i po financijskoj snazi nije nekakva mala županija, pa zato i je predviđeno da jedan župan ima dva zamjenika da se ima s kim konzultirati i s kim donositi odluke. Jeste li vi svjesni činjenice što činite tome čovjeku i kakvu odgovornost svaljujete na njega da mu netko sutra nešto imputira i da je to napravio zbog ovoga ili onoga. Pa pogledajte prema svom kolegi jedan ljudski moment. Pustite politiku. Ali ovo me podsjeća na jednu raspravu ovdje kad je gradsko vijeće Grada Rijeke htjelo donest odluku o jamstvu riječkom brodogradilištu iako su znali da je to protuzakonito da nemaju to pravo. Oni su svejedno to predlagali iz čisto političkih razloga. I sad se događa potpuno identična stvar. Pa čemu izbori onda? Vi nikako ne možete izgleda se složiti s tim da se Hrvatska pretvorila u jednu demokratsku državu i da ne možete raditi što hoćete! A vi se možete smijati koliko god hoćete. Ali ovaj Zakon koji ste vi predložili negira vaš smijeh i budite sigurni da nećete moći raditi što hoćete. Ja se iskreno nadam da će Ustavni sud koji je tako rerno intervenirao na neke druge stvari dati svoj pravorijek i na ovo. Hvala lijepo.
Hvala. Gospodin Josip Borić. Izvolite zastupniče.
Poštovani predsjedniče, pa evo ja opet tvrdim da mi ne znamo zašto se ovaj Zakon mijenja jer mi to nismo čuli od strane predlagatelja i tu se slažem sa gospodinom Matušićem, jer je ostalo nejasno unutar tog istog zakona zašto za neke situacije postoji vremenski rok od godinu dana kada se raspisuju ili se ne raspisuju izbori. A u drugoj situaciji sada imamo dvije godine. Znači, za nekoliko različitih situacija imamo i različita vremenska razdoblja unutar kojih se smiju ili ne smiju raspisati izbori. Najbolji primjer za to vam je još uvijek aktualna Vlada koja je svega prije nekoliko, pedesetak dana raspisala izbore za izbor novog gradonačelnika grada Varaždina. I nismo upravo radi štednje ili ne znam čega suspendirali vrijednosti demokracije. Nismo to učinili, iako bi nam možda bilo i tada moguće da je to palo i na pamet. Hvala.
Hvala. Gospodin zastupnik Branko Kutija. Gospodine zastupniče, molim vas ima repliku. Izvolite.
Zahvaljujem se gospodine predsjedniče. Kolega Matušiću, govorili ste da vam je žao kolege Mršića. Meni je isto tako jako žao. Pogledajte s desne strane od gore pa na dolje. Kolegica Bonačić zamjenica gradonačelnika u Dubrovniku, kolega Sabo Vukovar, kolega Ronko Požega, kolega Jovanović Rijeka, kolega Linić Rijeka, Luka Denona zamjenik nekada bio župana, kolega Mršić gradonačelnik, Baranović Šibenik, Vidović Šibenik. Znači ima vas preko 20. Kolegica Jerković isto tako Rijeka. Ima vas preko 20 koji ste radili i radite u lokalnoj samoupravi. Nož u leđa demokraciji! Kolega Matušiću apsolutno ste u pravu.
Hvala. I najzad zastupnica Ana Lovrin. Izvolite, pojedinačna rasprava. Vi ste zadnja prijavljena.
Hvala lijepa gospodine predsjedniče. Pa evo prvo sa nelagodom moram konstatirati da hajde voljom većine ili nasiljem većine pa na neki način i vas kao predsjednika Hrvatskog sabora moramo raspravljati protivnom Poslovniku ovog Hrvatskog sabora o zakonu o kojemu matično tijelo saborsko se nije izjasnilo. Pa onda da ne vrijeđa našu inteligenciju kolega Mršić bilo bi gotovo dirljivo koliko se upinje da nam protumači da evo u 10 sati navečer na brzinu hoće promijeniti Zakon o lokalnoj i područnoj samoupravi da bi uredio ono što postojećim zakonom nije uređeno a to nam je evo prva stvar o kojoj se moramo na ovoj prvoj izvanrednoj sjednici odnosno drugoj raspravljati. Dakle, ja isto mislim da kolegi Mršiću Klub zastupnika SDP-a nije učinio uslugu što ga je odredio da brani ovaj neobranjivi zakon, a zanimljivo je da se nitko drugi iz kluba niti jednom prijavom nije javio da mu malo pomogne ovo obraniti. Ali budući da imamo zdravu inteligenciju onda možemo reći da ste jedan ozbiljan zakon upregnuli zapravo u foteljašku politiku, pa onda evo tu smo čuli da ovo nije Zakon o lokalnoj samoupravi i da se njime ne uređuje ustrojstvo i način rada lokalne samouprave već se određuju izbori. A onda kako znamo dobra je demokratska praksa pa jedan drugi izborni zakon kaže da se izborni zakoni u izbornoj godini ne mijenjaju. A gle šta mi ovdje danas moramo, o čemu mi moramo raspravljati? O tome da danas govorimo o jednom zakonu koji ne da će se primijeniti vrlo brzo na neke izbore nego se ovaj zakon zapravo primjenjuje retroaktivno na već provedene izbore 2009. Dakle jer ovi ljudi o kojima se ovdje govori su izašli na neposredne izbore. Gospodine predsjedniče bi li malo umirili ovu sabornicu? Ako netko neće slušati neka izađe van [[Upadica predsjednik: Slažem se s vama. Molim vas malo mira. Izvolite.]] Evo dakle ponavljam, kako ste vi rekli da ova oba dva zakona su zapravo izborna zakona ja sam upozorila na dobru demokratsku praksu i na neke druge zakone da se u izbornoj godini zakoni ne mijenjaju, a ovdje mijenjamo zakon koji se odnosi na već provedene izbore 2009. godine i sad mijenjamo pravila o ljudima koji su izabrani na izborima pred dvije godine i sad utvrđujemo kako će im taj mandat trajati. Dakle, jedan presedan. Ja ovo kako je danas počelo zasjedanje ovog Hrvatskog sabora ja mislim da vrlo brzo od demokracije neće ostati niti ono zadnje e. Dakle, ne samo da tu vrijeđamo Europsku povelju o lokalnoj samoupravi, dakle nismo konzultirali nikoga o ničemu, vrijeđamo sve principe izbornog zakonodavstva, primjenjujemo retroaktivnost, i sad još na kraju rekla bih i ovo. Bio je Odbor za zakonodavstvo gdje su neki članovi odbora imali primjedbu da je to možda zakon koji je skrojen evo za jednu priliku ad hoc priliku i ovo sve što se kolega Šantek brine o problemima i o otvorenim pitanjima toga zakona u budućnosti, ne treba ga brinuti jer je bitno da se večeras donese ovaj zakon, dakle on će biti izglasan prije nego Odbor za Ustav kaže je li ovo sukladno Poslovniku ili nije, a onda će se kad se ispuni ono zašto se treba ispuniti, kad svi ministri budu tamo gdje žele biti, onda će se možda raspravljati o daljnjim izmjenama ovoga zakona. Ali onda još nije dosta, ovaj zakon je u prijedlogu rekao da ako prestane mandat županu, gradonačelniku ili načelniku, a nakon dvije godine mandata onda se izbori neće provoditi, nego će ga zamjenjivati zamjenik. I sad se može pitati zašto baš dvije godine, zašto ne tri, zašto ne dvije i pol. Pa eto baš zato jer je sad ovim ljudima za koje to treba već proteklo dvije godine mandata. Ali onda kad nije bilo dovoljno nacrtano to što je trebalo biti nacrtano, onda je Odbor za zakonodavstvo i predsjednica koja je rekla da je taj zakon na sliku i priliku još malo pojasnila tu sliku, pa je došao amandman Odbora za zakonodavstvo u kojem onda kaže da samo u slučaju kada taj mandat prestaje zbog izbora ili imenovanja na nespojivu dužnost onda se neće provoditi izbori. Ma gle čuda. Ali ako taj mandat prestane zato što netko da ostavku, ili što bude duže spriječen ili bude bolestan ili umre, e onda se izbori trebaju ponavljati, onda više taj trošak za lokalnu i regionalnu samoupravu neće biti važan, onda ćemo 5 milijuna potrošiti, onda taj zamjenik koji je isto tako kolega Mršiću na istoj izbornoj listi pod istim uvjetima, e onda on neće moći zamijeniti toga župana, ne, samo ako bude imenovan ili izabran na nespojivu dužnost. Zašto? Zato što je vama to sad vaš jedan primjer gdje morate zbrinuti neke ljude. Pa pitam koji je razlog ako je isteklo dvije godine mandata, ako je čovjek ne daj Bože umro ili mu se nešto drugo dogodilo, ili je dao ostavku zbog svojih razloga, zašto ga onda isto taj tako neposredno na isti način zamjenik ne bi mogao zamjenjivati? Ne bi mogao jer vam to sad ovaj čas ne treba, pa ste nacrtali onako kako vam treba. Evo zaista više puta je tu večeras rečeno, da je ovo zaista sumrak demokracije, pa mogli ste, imali ste načine, imate rok od 60 dana za provedbu izbora, pa ste bar mogli imenovati što ste htjeli imenovati, pa u 60 dana u miru raspraviti ovaj zakon i možda ga složiti malo manje da ne moramo svi držati sliku na prvoj stranici zakona. Hvala.
Hvala. Ispravak netočnog navoda, gospodin zastupnik Josip Leko. Izvolite.
Hvala lijepa gospodine predsjedniče Hrvatskog sabora. Istine radi, kolega Šeks iznese tezu da je nenadležno radno tijelo raspravljalo ovaj zakon. Kod kolegice Ane Lovrin to postaje istina, a istina je, sad ću ja pročitati. Dakle izvješće Odbora za Ustav, Poslovnik i politički sustav koji je 12. rujna 2008. godine isto taj zakon raspravljao kao matično radno tijelo i predložio Hrvatskom saboru da ga usvoji onako kako je predloženo. 24. veljače 2009. godine Odbor za Ustav, Poslovnik i politički sustav Hrvatskog sabora na 26. sjednici održanoj 11. ožujka 2009. godine raspravio je Zakon o izmjenama i dopunama Zakona o lokalnoj i područnoj (regionalnoj) samoupravi i opet predložio Hrvatskom saboru kao matično radno tijelo da donese taj zakon. Hoćete i treći zaključak? Dakle nesporno je da je nadležno radno tijelo kao matično radno tijelo predložilo, raspravio i predložilo donošenje ovog zakona o kojem mi sada raspravljamo, kao što je to bilo i 2008. i 2009. godine. Dakle netočno se tvrdi ovdje od strane kolege Šeksa i kolegice Ane Lovrin. Hvala lijepo.
Hvala. Povreda Poslovnika, gospođa zastupnica Ana Lovrin. Izvolite.
Hvala lijepa. Dakle povreda Poslovnika u tome što ja nisam rekla da je nenadležno matično, da je nenadležno tijelo raspravljalo. … [[Upadica se ne razumije.]] 209. Ja sam rekla sljedeće, da matično tijelo nije raspravljalo o ovom zakonu, a govorim o Zakonu o lokalnoj i regionalnoj samoupravi. Fonogram izvadite i pogledajte, nisam govorila o tome da je Odbor za Ustav nenadležan za onaj dio izborni, dakle to nisam rekla i tu je povrijeđen Poslovnik.
Dobro. Činjenice su važne. Replika, gospodin Josip Đakić. Izvolite.
Hvala lijepo gospodine predsjedniče Hrvatskog sabora. Pa evo kolegice Lovrin ustvrdili ste i sve ste odgovorili kao što je činjenično je opisano. Rekli ste da ovaj prijedlog zakona zasigurno će imati i druge konotacije u lokalnim jedinicama kao i savezu općina koji su i prije intervenirali pri Europskom Parlamentu zbog toga što nisu bili zadovoljni određenim zakonskim prijedlozima. Tako će vjerojatno i ovaj puta koliko sam se konzultirao s njima ovo završiti kao europski epilog da su bez pitanja, bez upotrebe Europske povelje o lokalnoj samoupravi donosili i predlagali se određeni zakoni kao što piše u članku 6. u stavku 6. da je lokalne jedinice će se koliko je to moguće pravovremeno na odgovarajući način pitati za mišljenje u postupku pripremanja i donošenja odluka koje se neposredno tiču njih. Mislim da je ovo jasno govori o tome kako se želi zanemariti bilo koja jedinica lokalne samouprave, … [[Govornik se ne razumije.]] savez općina, savez gradova, savez županija na silu bez ikakvih konzultacija želi se donesti ovaj zakon koji pogoduje samo pojedincima koji također su mogli sačekati svoj mandat, vjerojatno postoji među vama i drugih ljudi koje bi nominirali za ministarstva ili državne službe. Vjerujem da ovo nije trebalo ovako ispasti i da se moglo donesti u dobrom duhu kako bi se i za druge prilike koje su i smrt i bolest i sve one druge nivoe o kojima je govorio i kolega Mršić stavili u ovaj zakon pa bi bilo sve definirano i sve transparentno. Ovako je jasno o čemu se radi.
Hvala. Odgovor na repliku, gospođa zastupnica Ana Lovrin. Izvolite.
Hvala lijepa. Pa da gospodine zastupniče ja očekujem, jer puno smo slušali u proteklom mandatu i od predsjednika Odbora za lokalnu i područnu samoupravu, ali ja svakako očekujem od gospodina Obersnela koji je predsjednik udruge gradova i od predsjednika udruge županija očekujem da će o ovom slučaju gdje se raspravljalo o organskom zakonu o lokalnoj i regionalnoj samoupravi i o Zakonu o neposrednom izboru a da u tome trenutku nije bilo ni u jednom trenutku konzultirana udruga, gradova i općina i županija svakako izvijestiti Odbor za lokalnu samoupravu Vijeća Europe i ja vjerujem kako gospodin Obersnel uvijek vrlo komunicira sa Europom o svim pitanjima gdje je ugrožena lokalna samouprava da će to svakako učiniti i ovaj puta.
Hvala. Zaključujem raspravu. Prelazimo na glasovanje o raspravljenim točkama. Dajem na glasovanje prvo Konačni prijedlog zakona o izmjeni Zakona o izborima općinskih načelnika, gradonačelnika, župana i gradonačelnika Grada Zagreba. Na temelju članka 226. Poslovnika Hrvatskog sabora za donošenje ovog Zakona potrebna je većina svih zastupnika u Saboru, dakle 76 glasova najmanje. Tko je za? Protiv? Suzdržan? Hvala. Utvrđujem da je većinom glasova 81 za i 21 protiv donesen Zakon o izmjeni Zakona o izborima općinskih načelnika, gradonačelnika župana i gradonačelnika Grada Zagreba u tekstu kako ga je predložio predlagatelj.
Hvala vam poštovani gospodine predsjedniče, poštovane kolegice i kolege. Ovim prijedlozima Zakona, Prijedlogom zakona o izmjenama Ovršnog zakona s Konačnim prijedlogom Zakona i prijedlogom Zakona o izmjeni Zakona o javnim ovršiteljima mi pokazujemo da smo vlast koja drži do svojih riječi jer drži do svojih građana, pokazujemo se upravo da smo vlast koja ispunjava svoja obećanja i to čim prije. Na kraju krajeva kada se radi o ovako najosjetljivijem pitanju koje mjesecima uzbuđuje našu javnost, pokazujemo prije svega da smo vlast koja ima dušu i svi oni natpisi od kojih su strepili naši građani, 600 tisuća računa je blokirano, ljudi koji su ostali bez posla, ljudi koji rade a nisu dobili svoju zasluženu plaću strahuju i strahovali su do nedavno i mi ovim Prijedlozima zakona želimo poručiti da prestaje njihova noćna mora. Da zaustavljamo javne ovršitelje koji su bili strah i trepet za dužnike, koji su upali u nevolju bez svoje krivnje. Kada su se donosili ovakvi Zakona kojima mi s ovim prijedlozima izmjena želimo prolongirati i suspendirati njihovo djelovanje da bi u tom razdoblju zaista protresli i pretresli oba zakona da vidimo što sve tu treba ispraviti. Ne poričući nikome pravo, ni jednom vjerovniku da naplati svoje dugove ali što i kako to će biti dovoljno vremena da upravo se detaljno pripreme izmjene Ovršnog zakona. Kada su se donosili takvi Zakoni govorilo se kako će država profunkcionirati, a ono što mi želimo prije svega da profunkcioniraju naši građani, i to oni građani upravo najslabiji, oni na marginama, oni koji su deklasirani i marginalizirani da upravo u državi vide svoje utočište i smisao vlasti i države je prije svega, nema prečeg posla nego da zaštiti one najslabije koji upravo u svojoj slabosti utiču se njoj. I to je naša prvenstvena zadaća. Obrazloženje da uvođenje javnih ovršitelja rasterećuje pravosuđe i da će na takav način država zaista profunkcionirati u biti se država odriče i odrekla se bila svojih glavnih prerogativa. Međutim, postavljamo pitanje da li je to pravedno i po onoj staroj maksimi još latinskom summum ius jeste summa iniuria. Dakle trebamo staviti u poziciju sve te dužnike prije svega da se zaštite njihova radna mjesta, to je štitio te ljude i te dužnike koji su ostajali bez radnih mjesta. Kada ih je trebalo zaštititi te radnike i kada je trebalo zaštititi njihovu plaću, 8 godina mi smo imali Zakon u u Kaznenom zakonu odredili smo, stipulirali upravo, post i inkriminirali upravo takvo jedno ponašanje da neisplata plaće bude kazneno djelo. Osam godina našeg upornog ponavljanja doneseno je pred kraj prošlog mandata prošle vlasti i to opet sa suspenzijom od jedne godine. Mi to govorimo da to moramo također odmah promijeniti i zaštiti radnika u njegovom osnovnom pravu, ali jednako tako i neisplatama doprinosa. To je još daleko '97. godine prestalo biti kazneno djelo. Dakle, upravo jedna smišljeno i organizirano izručenje upravo radnika na milost i nemilost nekih neodgovornih poslodavaca gdje država je digla ruke od toga i nije ih zaštitila pogotovo ne na adekvatan način. I mi jednostavno moramo prekinuti s logikom da stavljamo uopće pravosuđe da djeluje sa dvije različite brzine. Da djeluje u prvoj brzini kao što je to bilo s ovim postojećim zakonima koje sada želimo promijeniti kada se treba okomiti na one slabe, a kada je isti taj slabi traži zaštitu od države onda ona funkcionira u onoj najsporijoj brzini. I to je situacija koju mi želimo promijeniti. Smatramo da nema preče i važnije dužnosti od tih stvari. Dakle, poručujemo građanima da takve osobe ti javni ovršitelji, već je bilo govora u zadnje vrijeme, pogotovo u predizborno vrijeme, ako Hrvatska već nije Kalifornija nećemo dozvoliti ni da bude Teksas. Da im dozvolimo da ulaze u stanove, da plijene imovinu, da provaljuju u zaključane prostore, da oduzimaju stvari koje oni hoće, da ih prodaju gotovo u bescjenje. Isto tako da nemaju nikakve zaštite od nezakonitog postupanja. Jedini pravni lijek nema redovnog pravnog lijeka i jedina zaštita bi bila upravo zaštita pred Ustavnim sudom. Što je sa naknadom štete koju bi svojim nezakonitim radom takvi šerifi pričinili štetu? Takva jedna odredba je prijeko potrebna. Prema tome u tom smislu država bi upravo trebala na takav način i reagirati da odgovara za nezakonita postupanja. Na ovakav način javni ovršitelji mogli bi i odgovarati samo svojom imovinom što je u svakom slučaju nedovoljno. Također, jedna zastrašujuća norma koja je bila, koja je egzistirala i koju na ovaj način želimo upravo i suspendirati je da javni ovršitelji po svom nahođenju biraju radnu snagu. Dakle, kod najosjetljivijih pitanja je pitanje upravo ovrhe tj. pitanje izvršenja sudske presude u ovim najosjetljivijim stvarima je najdelikatnije pitanje. Prema tome u kriznim vremenima da država upravo da umjesto da pojačava svoj angažman u njihovoj zaštiti ona se odriče dio svojih ovlasti i prebacuje upravo na takve privatne osobe što bez obzira na njihove javne ovlasti u ovakvim vremenima ne nalazimo da je to za shodno. Dakle, da li će, čemu takva bila je žurba da će u ovakvim kriznim vremenima naplata dakle i ovrha nad prodajom starih stolova, stolica, nekog televizora koji će biti izuzet iz dječje sobe, hoće li to spasiti državu? Ne, gospodo. Mi držimo upravo da stojimo na stajalištu da svaki dug treba platiti i da je urednost plaćanja itekako važna kod širenja poslovnog i prije svega građanskog morala. Ali jednako tako držimo upravo našom osnovnom dužnošću da država prije svega ako je već nakanila disciplinirati druge da pođe od sebe. I to je naša zadaća da država najprije disciplinira sebe, a onda one jake, prije svega jake poslodavce koji su dosada bili jako zaboravljivi u svojim obvezama bilo da je to država, bilo da su to kreditori, dobavljači ili radnici koje je trebalo platiti, koji su trebali dobiti svoju naknadu, svoju plaću, ali je nisu dobili, a vi ste im eto bili poslali javne ovršitelje. Mi ih s ovim prijedlozima zakona zaustavljamo i time izvršavamo svoje obećanje u ovom prvom koraku. I kažem, bit će dovoljno vremena da vidimo što u Zakonu o ovrsi može se učiniti da taj zakon zaista bude pravedan zakon, da to bude zakon za građane, a ne protiv građana. Hvala vam lijepa.
Oprostite, predstavnice predlagatelja da vas odmah pitam da li se slažete s amandmanom Odbora za zakonodavstvo?
Da.
Hvala. Slažete se, dobro. … [[Upadica se ne razumije.]] Da, ali je mogao odbor drugačije zaključiti. Pitam da li se predstavnici odbora žele javiti za riječ? Ne. Sada dajem riječ zastupniku gospodinu Josipu Đakiću ispravak netočnog navoda, izvolite.
Hvala lijepa gospodine predsjedniče Hrvatskog sabora. Pa ispravit ću jedan u nizu netočnosti koje je kolegica Antičević izrekla, a radi se o tome da zaštićujete najslabije i nemoćne, zaštićujete one koji su zapali u krizu zbog neisplaćivanja plaća. Ja imam drukčije saznanje, štitite one koji među vašim redovima su počinili nešto što je sigurno protuzakonito, otišli u debele minuse, ne žele primiti ovrhe, ne žele primiti presude i zbog takvih istih među vašim redovima se formulira ovaj zakon. Evo, to je istina o kojoj ćemo još imati prilike govoriti budite uvjereni. Nemojte me ometati me kad govorim, ne imenujem nikoga, ali imam saznanja o kojima ću sigurno jasno i glasno govoriti.
Gospodin zastupnik Nikola Vuljanić, ispravak netočnog navoda. Izvolite.
Hvala gospodine predsjedniče. Sve ovo što je predlagateljica rekla je istina naravno, ali nema veze s tekstom zakona. Ovaj zakon naime odgađa djelovanje, početak djelovanja Ovršnog zakona ili Zakona o ovrhoviteljima. Ako je to tako strašno kao što je, slažem se da je, ja bih očekivao da je klub na vlasti, klubovi na vlasti ta četiri kluba da ih ne navodim da su dali prijedlog da se zakon suspendira, da se donese zakon o ukidanju Zakona o javnim ovršiteljima, odnosno ovakvog Ovršnog zakona. Ovo sad što ćemo izglasati za koju minutu je jednostavno odgađanje svih ovih strašnih stvari koje se događaju, ne njihovo ukidanje.
Hvala. Sada otvaram raspravu. Za raspravu se u ime kluba HDZ-a prijavila gospođa zastupnica Ana Lovrin. Izvolite.
Hvala lijepo gospodine predsjedniče. Kolegice i kolege zastupnici. Pa evo u ime predlagatelja smo čuli dakle ne sam sukus izmjena ovog prijedloga i izmjena zakona ali smo čuli opet jedan demagoški govor i zapravo čistu demagogiju koja vjerojatno u izbornoj kampanji nekim osobama koje je dotakla ovrha obećano. Nemojte zaboraviti kolegice i kolege da je pravna država i učinkovito pravosuđe znači da pravomoćne sudske presude i drugi ovršni akti budu konačno i ovršeni, da onaj tko je zatražio sudsku zaštitu da mu nije dovoljno da ima papir u ruci, nego mora dobiti to svoje pravo materijalno ili nematerijalno, ali ga mora dobiti i tek tada je postupak u pravosuđu završen. Niz je slučajeva i zato smo poduzimali mjere i za učinkovitije pravosuđe i za ubrzanje postupka, niz je slučajeva gdje su ljudi dobili pravomoćnu presudu, imali su tu presudu u ruci ali su je mogu za uspomenu objesiti nekuda, jer odavno više tog subjekta od kojeg se trebalo namiriti nije bilo ili je pak u ovršnom postupku koje kakvim smicalicama izbjegavao plaćanje sve dok ta naplata nije bila moguća. I sada da se vratimo natrag na ovaj zakon, zašto klub HDZ-a neće podržati njegovo donošenje i neće za njega glasati, prije svega zbog toga što je ovaj zakon donijet kao jedno od ispunjavanja mjerila u poglavlju 23. Mi smo obećali donijeti ovaj zakon i Ovršni zakon izmijeniti i Zakon o javnim ovršiteljima. I točno je da me sada netko ne ispravlja je točno je da u ovom smislu nema acquisa europskog, nema pravne stečevine, ali smo mi sami rekli kako ćemo učiniti pravosuđe učinkovitim među inim, tako da ćemo na ovaj način izmijeniti Ovršni zakon i donijeti Zakon o javnim izvršiteljima i to smo prezentirali Europskoj komisiji i to je konstatirano i u izvješću o napretku i u našim pregovaračkim stajalištima kako sam tekst zakona ali tako i rokove u kojima ćemo ga provesti. Ne zaboravite da postoji monitoring, dakle da do ulaska u EU i evo ja tu pozivam i one koji su vrlo aktivno sudjelovali u tom procesu da razmisle i o tom dijelu ovog prijedloga izmjena i dopuna zakona. Još nešto, pred godinu dana otprilike ovaj zakon u prošlom sazivu Hrvatskoga sabora donijet je Zakon o javnim ovršiteljima sa 111 glasova, a Ovršni zakon sa 108 glasova. Dakle dvotrećinskom većinom dakle sa puno glasova ovih istih zastupnika koji danas predlažu odgodu njegove primjene. On je tada donijet sa odgodom stupanja na snagu nekih odredaba godinu dana upravo zato da bi se pripremili da bi se sve pripremilo za javnoovršiteljsku službu. Javni ovršitelji nisu osobe bez kvalifikacije, to su osobe koje imaju završeni Pravni fakultet, položen pravosudni ispit i položen javnoovršiteljski ispit, dakle više nego je to potrebno za suca i državnog odvjetnika. Ove sada dvojbe koje su iskazane u pogledu angažiranja fizičkog radnika dakle to otprilike kao da tražite da daktilografa u Uredu javnog bilježnika da mora imati određene posebne uvjete koje će ne znam tko procjenjivati. I nije točno da se na ovaj način odgodom ovog zakona zapravo štite možda oni najugroženije socijalne skupine. Jeste li sigurni kolege zastupnici da u ovome nećete zaštititi sve one koji imaju itekako para i kupuju koje kakve luksuzne stvari i skupe aute, a izbjegavaju platiti svoje pravomoćno utvrđene obveze koje kakvim izmicanjima i smicalicama. I nije točno da do sada u Kaznenom zakonu nije bilo zapriječeno kazneno djelo neisplate plaće. Bilo je. Možda malo opće niti je stipulirano ali bilo je. I nije točno da postojećim Ovršnim zakonom najugroženije socijalne skupne nisu zaštićene. Jesu. Jer smo u nekoliko navrata tijekom 2011. Godine pa i u pogledu javne prodaje dakle zaštite cijene na javnoj dražbi i u pogledu toga da su zaštićene odnosno izuzete od ovrhe stvari koje su nužne za egzistenciju i jednako tako iznos novca koji je nužan kao egzistencijalni minimum. I pri tome smo u tome egzistencijalnom minimumu izjednačili i one siromašnije. Kao što znate više nismo zadržali postotak od plaće koji je onda za nekog velik za nekog malen, nego smo u odnosu na prosječnu plaću zaštitili taj egzistencijalni minimum. Evo, ne znam zašto se sada dio sadašnje većine vladajuće u Saboru predomislio, zašto sada razmišlja o javnim ovršiteljima kada smo taj zakon donijeli dvotrećinskom većinom. To je praksa koja je u Europi poznata, 19 zemalja od 27 poznaje praksu javnih ovršitelja. To smo na kraju krajeva uveli i kao mjeru ubrzanja postupaka na sudovima, jer je najveći dio zaostataka na sudovima su bili upravo.
Molim vas malo tiše tako da zastupnica može govoriti. Izvolite.
Predmeti. I na kraju kasno je pa neću dugo jer o ovom zakonu, on je velik zaista mogli dva sata govoriti. I na kraju, kakva je poruka u ovoj zemlji o pravnoj sigurnosti? Da li ćemo svaki puta kada dođe novi saziv Sabora reći da sve počinje iz početka, da sve ono što smo radili protekle 4 godine ćemo pobrisati i idemo sve promijeniti? Pa jadni ljudi koji u toj državi žive. Dakle, ja upozoravam da je tijekom protekle godine temeljem važećeg zakona su provedeni natječaje za javne ovršitelje. Ljudi su se javili, ljudi su izabrani po natječajima, položili su javnoovršiteljske ispite, mnogi od njih jer im je u zakonu pisalo da će početi sa obavljanjem posla 1.1.2012. Što je s tim ljudima koji su možda negdje dali otkaz jer idu u novu službu, koji su kupili poslovni nekakav prostor za svoj javnoovršiteljski ured, što ćemo im mi večeras izglasati zakon i reći nema ništa od 1.1.2012., sada vi mislite što ćete raditi pola godine? što ćete vi pola godine raditi, a javili ste se na natječaj. I tu je pitanje također određenih ocjena može li se s ljudima tako nabacivat da pozovete jednu cijelu skupinu javnim natječajem na temelju zakona koji je izglasan 2/3-skom većinom u ovom Hrvatskom saboru. Ljudi se jave, učine sve radnje koje su potrebne, a onda im vi kažete ne, ne, sorry, toga nema, ništa od te vaše službe, sve ćemo mi to ukinuti. Takva pravna sigurnost pa ja ne znam u kojim to državama još ima, negdje na jugu Afrike možda. Hvala lijepa.
Hvala. Prelazimo na pojedinačnu raspravu. Gospođa zastupnica Vesna Pusić, izvolite.
Zahvaljujem, gospodine predsjedniče. Osjećam potrebu da nešto kažem na ovu temu, naročito obzirom da se radi o postizanju efikasnosti u provedbi sudskih presuda koje ima veze i sa našim europskim reformama, dakle bez obzira na osobni stil. U ovom slučaju je potrebno pogledati meritum onoga što je predloženo, a ono što je predloženo je da se provedba ovog zakona odgodi sa 1. siječnja 2012. na 1. srpnja 2012., dakle da se odgodi za 6 mjeseci. Što je svrha ovog zakona? Svrha ovog zakona je da se postigne pravna sigurnost i red, odnosno da se odluke sudske faktički i provode. I toga ćemo se držati nema nikakve sumnje. Kolegice Lovrin, po mom mišljenju imate pravo kad kažete da je važno da se sudske odluke provode. Ja također mislim da je važno, pitanje je samo koji je i u kojoj formi je najefikasniji način. Da li kad ne funkcioniraju institucije da se izmisli još jedna institucija, ako je to neophodno a imat ćemo vremena. To je jedna mogućnost, a druga je da možda dođemo do toga da one institucije koje postoje i funkcioniraju. Ali meritum promjena nije ništa od, ako smijem tako grubo reći ove malo povišene atmosfere, nego je zapravo da se uvođenje pravnog reda samo organizira na jedan efikasan način, a meritum je odgađa se sa 1.1. na 1.7. Hvala vam lijepo, gospodine predsjedniče.
Hvala lijepa. Za repliku se javila zastupnica Ana Lovrin, izvolite.
Meritum je da se zakon za čiju primjenu se pripremalo godinu dana, ponavljam zakon koji je ne voljom neke tijesne većine izglasan nego voljom gotovo cijelog ovog zastupničkog doma i rečeno je da će stupiti na snagu tada. I provele su se pripremne radnje i neki ljudi su pozivani na natječaj, na to da će radit te poslove jer je u zakonu pisalo da će to raditi od 1.1., sad ćemo im mi reći ne, vi to nećete nego ćete za pola godine zato da mi malo nešto promislimo jesmo li to najbolje ili nismo, a tijekom 2011. smo ja mislim jedno dva ili tri puta taj zakon mijenjali upravo da bismo one najugroženije socijalne kategorije zaštitili i sad smo se sjetili da opet baš ne znamo je li to sasvim tako. Ja tvrdim da je to jedna ordinarna pravna nesigurnost, a osim toga obećali smo i te rokove i u pregovaračkom stajalištu i ne samo da ćemo zakone donositi nego da ćemo ih provodit i da ćemo ih provodit u određenim rokovima.
Odgovor na repliku, izvolite zastupnice Pusić.
Zahvaljujem, gospodine predsjedniče. Sa svim punim respektom prema 60 ili 70 ljudi koji su se ovdje javili na taj natječaj svrha natječaja nisu ti ljudi. Svrha zakona je da se provedu sudske odluke, to je svrha i sve ono što vodi prema toj svrsi a to je da se efikasno provode sudske odluke, to treba ljudi napravit i to je bila i nemamo mi nikome davat časnu riječ. Mi imamo jedino davat sebi časnu riječ da ćemo uvesti pravnu sigurnost za ljude koji posluju na ovom prostoru i da ćemo na taj način i provesti ono što je u duhu ovog zakona. Da li na taj način da ostavimo da institucije ne funkcioniraju pa uvodimo novu instituciju ili tako da dovedemo institucije do njihovog funkcioniranja za to sad imamo šest mjeseci. A dozvolit ćete i vi da je malo važnije da se provode sudske odluke faktički efikasno nego da svim punim poštovanjem ova situacija sa grupom ovršitelja koji su se javili na natječaj.
Hvala lijepa. Zaključujem raspravu. Dajem na glasovanje Konačni prijedlog zakona o izmjenama Ovršnog zakona. Tko je za? Protiv? Suzdržan? Utvrđujem da je većinom glasova sa 86 glasova za, 23 protiv donesen Zakon o izmjenama Ovršnog zakona u tekstu kako ga je predložio predlagatelj s prihvaćenim amandmanom. Gospođe i gospodo zastupnici sve vas srdačno pozdravljam. Prije nego nastavimo s radom predsjednik Odbora za Ustav, Poslovnik i politički sustav me zamolio da zakazana sjednica tog Odbora za 10 sati se odgađa do trenutka kad bude prva stanka, pa vas molim da to uvažite, primite na znanje. Nastavljamo raspravu s točkom 10. dnevnog reda, a to je predstavljanje. Molim?